
NOTE    PRELIMINAIRE 


Le  roman  de  Perceval  le  Gallois,  laissé  inachevé  par  Chrétien  de 
Troyes,  a  été  continué  par  plusieurs  poètes  ;  trois  ont  signé  leur 
œuvre  :  Wauchier  de  Denain,  Gerbert,  et  Manessier  qui  a  achevé  le 
poème.  L'ensemble  de  cette  vaste  composition  a  été  imprimé  en 
1867-1872,  d'après  un  manuscrit  de  Mons,  par  Ch.  Potvin  (Perceval 
le  Gallois  ou  le  Conte  du  Graal  ;  Mons,  no  21  des  Publications  de  la 
Société  des  Bibliophiles  Belges  ;  6  vol,  in-8),  à  l'exception  de  la 
continuation  de  Gerbert  qui  ne  figure  pas  dans  le  ms.  de  Mons  et 
dont  Potvin  n'a  donné  (0.  c,  t.  VI,  pp.  161-259)  qu'une  analyse 
avec  trois  extraits  étendus  :  mariage  de  Perceval  (v,  6225-7020), 
combat  contre  le  chevalier  au  dragon  (v.  9450-9962),  histoire  de 
Joseph  d'Arimathie  et  du  roi  Mordrain  (v.  10358-563).  En  1906, 
M.  J.  Bédier  a  publié,  à  la  suite  d'un  article  de  miss  J.-L.  Weston 
(Romania,  XXXV,  501),  un  autre  épisode  de  cette  continuation, 
Tristan  ménestrel  (v.  3309-4832).  Les  Classiques  français  du  moyen 
âge  nous  donneront,  je  l'espère,  une  nouvelle  édition  complète  de 
Perceval  le  Gallois  ;  en  attendant,  il  y  avait  intérêt  à  mettre  pour  la 
première  fois  à  la  disposition  des  travailleurs  le  texte  complet  de  la 
continuation  de  Gerbert  :  c'est  cette  édition  partielle  dont  nous 
publions  aujourd'hui  le  premier  volume. 

Nous  connaissons  jusqu'à  présent  la  continuation  de  Gerbert  par 
deux  manuscrits  : 

A  =  Paris,  Bibl.  nationale,  franc.  12576  ;  parchemin,  début  du 
xiiie  siècle  ;  ms,  picard  ;  contient,  en  261  feuillets  à  3  colonnes  de 
40  vers  ou  plus,  tout  Perceval  du  début  de  Chrétien  à  la  conclusion 
de  Manessier  ;  le  texte  de  Gerbert  va  du  fo  152  vo  au  fo  220  vo. 

B  =  Paris,  Bibl.  nationale,  nouv.  acquis,  franc.  6614  ;  parche- 
min, xiiie  s.;  contient,  en  171  feuillets  souvent  incomplets,  à 
3  colonnes  de  40  vers  ou  plus,  la  fin  de  Chrétien  (depuis  le 
V.  7269  de  Potvin)  et  les  continuations  sauf  la  fin  de  Gerbert  et 
Manessier  (cf.  P.  Meyer,  Romania,  XXIV,  622,  et  J.  L.  Weston, 
The  Legend  of  sir  Perceval,  t.  I,  Londres,  1906,  pp.  33-34)  ;  le  texte 
de  Gerbert  commence  au  fo  119  r°. 

Ces  deux  manuscrits,  très  voisins,  ne  sont  cependant  pas  copiés 
l'un  sur  l'autre.  Le  plus  soigné,  B,  présente  malheureusement  de 
graves  lacunes  accidentelles  ;  A  est  au  contraire  en  excellent  état  et 
donne,  d'ailleurs,  en  général,  un  texte  très  satisfaisant  :  nous 
l'avons  reproduit  dans  notre  édition  en  empruntant  à  B  quelques 
rectifications  indispensables  et  quelques  vers  omis  par  faute  mani- 
feste (ainsi  6858-67  omis  par  bourdon).  Les  rares  modifications 
apportées  au  texte  de  A  seront  relevées  dans  nos  Notes  critiques  ^ . 

La  continuation  de  Gerbert,  telle  qu'elle  nous  est  conservée,  se 
présente  comme  une  interpolation  (c'est  ainsi  que  l'appelle  Potvin) 
entre  la  continuation  de  Wauchier  et  celle  de  Manessier.  Wauchier 
avait  amené  le  récit  jusqu'au  moment  où  Perceval,  arrivé  au  château 
du  Roi  Pêcheur,  réussit  à  resouder  les  morceaux  de  l'épée  brisée  en 
laissant  cependant  un  petit  défaut  à  la  soudure.  Dans  tous  les 
manuscrits  du  Perceval  complet  autres  que  A  et  B,  Manessier 
reprend  à  ce  point  (Potvin,  v.  34935)  pour  faire  révéler  à  Perceval 
par  le  Roi  Pêcheur  le  secret  du  Graal.  Dans  A  et  B,  Gerbert 
reprend  au  même  point,  mais,  dans  son  récit,  le  Roi  Pêcheur  déclare 
à  Perceval  qu'il  n'est  pas  encore  digne  d'entendre  le  secret  :  Perce- 
val est  souillé  du  péché  qu'il  a  commis  en  causant  par  son  départ  la 
mort  de  sa  mère  ;  il  lui  faut  faire  pénitence  et  courir  de  nouvelles 
aventures,  au  terme   desquelles  il  pourra,  si  elles  le  ramènent  au 


I.  Sur  un  ms.  de  Perceval  le  Gallois  connu  par  Pierre  Borel  {Trésor  des 
recherches  et  antiquité:^...,  Paris,  1655  >  Catalogue,  f°  ciij  v°  :  «  de  la  Biblio- 
thèque de  M.  de  Masnau,  Conseiller  à  Tolose,  fait  par  Manecier  où  il  y  a 
plus  de  soixante  mille  vers  »)  et  qui  paraît  avoir  compris  la  continuation 
de  Gerbert,  cf.  J.  L.  Weston,  0.  c,  I,  p.  28^  n.  2. 

château,  resouder  complètement  l'épée  et  apprendre  le  secret  du 
Graal.  Gerbert  nous  conte  en  plus  de  17.000  vers  cette  nouvelle 
série  d'aventures,  puis  il  fait  revenir  Perceval  au  château  du  Roi 
Pêcheur  et  cette  fois  le  héros  resoude  parfaitement  l'épée  ;  l'inter- 
polation se  termine  par  la  répétition  textuelle  des  derniers  vers  de 
Wauchier  (imprimés  en  italiques  au  début  de  notre  édition)  suivis 
ici  dans  A  (B  est  incomplet  de  la  fin),  comme  dans  tous  les  autres 
mss.  complets,  de  la  continuation  de  Manessier. 

L'auteur  de  la  continuation  que  nous  publions  se  nomme  à 
plusieurs  endroits  (v.  6358,  6998,  7001,  7008,  7016)  Gerbert.  Dès 
1835,  Francisque  Michel  proposait  de  l'identifier  avec  Gerbert  de 
Montreuil-(sur-Mer),  auteur  du  Roman  de  la  Violette  (deuxième 
quart  du  xiiie  s.).  Cette  hypothèse,  souvent  reprise,  a  été  géné- 
ralement adoptée  et  nous  avons  estimé  plus  commode,  sans  nous 
prononcer  dès  maintenant  sur  cette  identification,  de  conserver  à 
notre  auteur  le  nom  de  Gerbert  de  Montreuil  sous  lequel  il  est  plus 
fréquemment  cité.  A  l'appui  de  l'hypothèse  de  Francisque  Michel 
on  pourra  voir  :  A.  Birch-Hirschfeld,  Die  Sage  vom  Gral,  etc., 
Leipzig,  1877,  pp.  110-118;  Fr.  Kraus,  Ueher  Girhert  de  Montreuil 
und  seine  Werke,  Erlangen  (diss.  inaug.  de  Wûrzburg),  1897; 
M.  Wilmotte,  «  Gerbert  de  Montreuil  »  et  les  écrits  qui  lui  sont  attri- 
bués, Académie  royale  de  Belgique,  Bulletin  de  la  classe  des  lettres, 
etc.,  1900,  pp.  166-189,  qui  critique  justement  les  arguments 
linguistiques  de  ses  devanciers,  mais  marque  la  valeur  des  analogies 
de  versification  et  de  style  entre  le  Perceval  de  Gerbert  et  le  Roman 
de  la  Violette  ;  eftfin  J.  L.  Weston,  0.  c,  I,  pp.  145-6. 

Percevaî,  revenu  an  château  du  Graal,  y  a  été  accueilli 
par  le  Roi  Pécheur  ;  l'on  a  fait  passer  devant  lui  par  deux  fois 
le  Graal,  la  Lance  qui  saigne  et  une  épée  nue  brisée  on  deux  : 
l'épée  ne  saurait  être  réparée  que  par  le  plus  parfait  des  cheva- 
liers. Perceval  réussit  à  joindre  les  fragments  de  l'épée^  mais 
la  soudure  est  incomplète  ;  il  demeure  pensif  et  soupire  profondé- 
ment. [Perceval  le  Gallois,  éd.  Potvin,  t.  V,  v.  ^4611-^20.] 

Li  rois  le  voit,  molt  a  grant  joie 

Ses  deus  bras  al  col  li  envoie 

Corne  cortois  et  bien  apris. 

Li  rois  li  dist  :  «  Biaus  dois  amis, 

Sires  soie\  de  ma  maison  : 

fe  vous  met  tout  a  abandon 

Quanques  je  ai,  san\  nul  dangier, 

Et  des  or  vous  avrai  plus  chier 

Que  nul  autre  qui  ja  mais  soit.  » 

A  tant  revient  chil  a  esploit 

Qui  Vespee  avoit  aportee, 

Si  l'a  prise  et  envolepee 

En  un  cendal,  si  le  remporte  ; 

Gerbert^  Perceval.  i 

Et  Perchevaus  se  réconforte  [Potvin,  M9)4\ 

Qui  parole  au  Roi  Pescheor, 

Mais  molt  se  tient  a  pecheor 

Quant  du  Graal  ne  puet  savoir 

La  vérité  ;    mais  par  savoir  4 

Demande  al  roi  molt  dolcement, 

Si  li  prie  hastievement 

Del  Graal  que  il  porter  voit 

Ou  va  ne  quj.^o»vên^^eryûit  8 

Et  de  la  Lance  por  coi  saine 

Li  die,  et  si  ne  li  soit  paine. 

Li  rois  li  respont  sanz  dangier  : 

«  Amis,  fait  il,  après  mengier  12 

Porrez  vous  tel  novele  o"ïr 

Qui  molt  vous  fera  resjoïr, 

Mais  du  Graal  ne  di  je  point 

Ne  de  la  Lance  qu'en  cest  point  lé 

En  doiez  savoir  le  secré  : 

N'avez  pas  bien  servi  a  gré 

Celui  par  cui  vous  le  sarois, 

Dusque  a  che  que  tant  fait  arois  20 

Que  li  osque  de  ceste  espee, 

Qjii  samble  estre  a  cysel  colpee, 

Soit  par  vos  mains  soldée  et  jointe  ; 

Et  sachiez,  tant  vous  en  acointe,  24 

Q,ue  je  ne  sai  en  cest  mont  home 

Qui  ja  en  puist  savoir  la  some 

Se  vous  non,  mais  bien  vous  gardez 

Que  par  pechié  ne  le  perdez,  28 

Et  se  vous  manez  en  pechié 

Por  coi  aiez  Dieu  correchié, 

Confessez  vous  et  repentez 

Et  de  pechié  vous  départez  32 

Et  faites  vraie  penitance  ; 

Et  sachiez  bien  tôt  sanz  doutance 

Que,  se  cha  poez  revenir, 

Assez  tost  porroit  avenir  36 

Que  l'osque  porriez  asalder, 

Et  lors  si  porriez  demander 

Et  del  Graal  et  de  la  Lance, 

Et  sachiez  bien  tout  affiance  40 

Qu*adont  savrez  la  verte  fine. 

Les  secrez  et  l'oevre  devine.  » 

Perchevaus  sozpire  et  s'apense 

Par  quel  pechié,  par  quel  desfense  44 

Que  il  ne  set  du  Graal  l'oevre. 

Mais  li  rois  plus  ne  l'en  descoevre 

Fors  que  tant  que  il  bien  savoit 

Que  li  pechiés  molt  li  grevoit  48 

De  sa  mère  qui  chaï  morte 

Al  pié  del  pont  devant  la  porte 

Quant  il  de  li  se  desevra, 

Et  dist  devant  ce  qu'il  avra  52 

'Gel  pechié  et  autre  amendé 

Ne  li  seront  tôt  li  secré 

Del  Graal  dit  et  descovert. 

Lors  ont  quatre  serjant  overt  56 

L'uis  d'une  chambre,  si  portèrent 

Le  roi  couchier  ;  li  autre  osterent 

Le  table  et  che  qu'a  oster  fu  ; 

Un  lit  ont  fait  dalez  le  fu,  60 

Molt  riche,  molt  bel  et  molt  gent, 

Desor  un  chaalit  d'argent; 

Molt  sont  li  drap  et  riche  et  chier. 

Perchevaus  est  alez  couchier.  64 

Quant  couchiez  fu,  cil  sont  espars 


GERBERT    DE    MONTREUIL 

Qui  colchié  sont  en  pluisors  pars. 

Qu'assez  i  ot  sales  et  loges. 

A  mie  nuit  unes  orloges  68 

Sonent  si  cler  et  si  très  haut 

Que  Perchevaus  toz  en  tresaut 

Qui  un  poi  estoit  endormis  ; 

Son  chief  a  un  poi  avant  mis,  72 

Si  vit  une  si  grant  clarté 

Qu'en  tôt  le  plus  bel  jor  d'esté 

Ne  fait  mie  si  cler  as  chans. 

Lors  a  oï  uns  si  dois  chans  76 

Que  ce  li  samble  gloire  fine  ; 

Molt  li  poise  que  si  tost  fine 

Li  chans  qui  tant  fu  presscieus 

Et  biaus  et  dois  et  glorieus  8a 

De  Deu  et  de  sa  mère  dolce. 

Perchevaus  jus  son  chief  recolce, 

Si  a  entendue  une  vois 

Qui  li  dist  en  haut  par  trois  fois  :  84 

«  Perchevaus,  a  toi  sui  tramis, 

Va  t'ent  demain,  biaus  dois  amis, 

Le  manoir  querre  ou  tu  fus  nez, 

Et  vostre  seror  assenez  8S 

Qui  est  en  main  d'estrange  gent, 

Mais  molt  le  servent  bel  et  gent. 

A  Dieu  te  comant,  je  m'en  vois.  » 

A  tant  se  départi  la  vois,  92 

Et  Perchevaus  pensieus  remaint 

Qui  encore  avra  travail  maint 

Ainz  que  le  Graal  mais  revoie. 

Tart  li  est  que  soit  mis  a  voie,  ^6 

Car  il  n'a  cure  de  lui  faindre 

Tant  que  du  Graal  puist  ataindre 

L'aventure  de  chief  en  chief. 

A  tant  recolche  jus  le  chief,  100 

Endormis  est  al  chief  de  pose  : 

Desi  al  jor  dort  et  repose. 

•Quant  il  fu  jors  si  s'esveilla. 

Mais  durement  se  merveilla  104 

'Qu'il  ne  voit  sale  ne  maison, 

Mais  desoz  un  flori  buisson 

Se  trove,  en  un  des  plus  biaus  près. 

N'est  nus  hom  tant  de  sens  temprés  108 

Qui  le  biauté  vous  devisast 

Del  pré,  ja  tant  ne  l'avisast  ; 

Une  rivière  cort  par  mi, 

Mais  onques  par  l'ame  de  mi  112 

N'oïmes  parler  d'ausi  bêle. 

Perchevaus  son  frain  et  sa  sele 

Voit  mise,  forment  s'en  merveille  ; 

Il  meïsmes  tant  se  traveille  116 

Qu'il  est  armez  et  puis  monta. 

A  soi  meïsmes  raconta  : 

<c  Coment  ?  fait  il  ;  ce  que  puet  estre  ? 

Aine  mais  a  nul  home  terrestre  120 

N'avint,  ce  croi,  ce  qu'il  m'avint. 

Je  fui  ersoir,  bien  m'en  sovint, 

Hébergiez  par  le  Salveor 

•Ciliés  le  riche  Roi  Pescheor,  124 

Et  vi  le  Graal  et  la  Lance 

Qui  onques  de  sainier  n'estanche 

Et  si  n'i  a  vainne  ne  jointe, 

Et  l'espee  que  j'ai  ajointe  I2$ 

Fors  l'osque  qui  est  a  sauder. 

De  tant  i  a  a  amender.. 


GERBERT    DE    MONTREUIL 

Or  me  sui  trovez  toz  seus  chi. 

Biaus  sire  Dieus,  par  vo  merchi,  132 

Car  m'asenez  a  droite  voie 

Ou  le  manoir  ma  mère  voie.  » 

Perchevaus  faisant  sa  proiere 

Vait  chevalchant  par  le  rivière  136^ 

Par  mi  le  pré  qui  tant  ert  hi^m^^^ 

Un  clos  de  mur  fait  a  crestiaus 

Vit  devant  lui,  molt  se  merveille  ; 

La  color  del  mur  fu  vermeille  140 

L'une  moitiez  et  l'autre  blanche. 

Quant  Perchevaus  vit  la  samblanche 

Del  mur  qui  estoit  mi  partis, 

Bien  dist,  ains  qu'il  s'en  soit  partis,  144 

Sara,  s'il  puet,  quels  gens  il  a 

Laiens  ;  et  tant  entour  ala 

Qjae  il  a  trové  une  porte. 

Et  che  Percheval  reconforte  14S 

Qu'il  cuide  bien  entrer  laiens. 

Mais  de  l'entrer  est  il  noiens. 

Car  la  porte  a  trovee  ferme. 

Lors  hurte  et  dist  c'on  li  desferme  152 

La  porte,  mais  nus  ne  dist  mot  ; 

Et  neporquant  la  dedens  ot 

Une  molt  grant  joie  mener; 

Mainte  estive  i  01  soner,  1 56 

Orguenes  et  harpes  et  vïeles  : 

Tant  sont  les  mélodies  bêles 

Et  tant  dolces  que  Perchevaus 

A  oublié  trestoz  les  maus  i  éo 

Qu'il  ot  eiis  puis  que  fu  nés. 

A  tant  rehuce  :  «  Cha  venez, 

Ovrez  la  porte,  laissiez  moi 

Laiens  veoir  vostre  esbanoi.  »  164 

Mais  nus  ne  li  respont  de  rien. 

«  Par  foi,  fait  il,  or  voi  je  bien 

Que  mon  huçhier  ont  en  despit.  » 

Maintenant  sans  point  de  respit  168 

Trait  le  brant  d'acier  que  il  porte, 

Del  pomel  feri  a  la  porte, 

Mais  al  tierc  cop  que  il  i  done 

Si  durement  esclistre  et  tone  172 

Qu'il  samble  que  li  siècles  fine  ; 

L'espee  qui  fu  d'acier  fine 

Li  brise  en  deus  pièces  par  mi. 

Perchevaus  forment  se  grami  17e 

Quant  voit  s'espee  en  deus  brisiee 

Qui  molt  estoit  bone  et  prisiee  : 

A  terre  en  gisoit  une  pièce. 

A  tant  es  vous  al  chief  de  pieche  ï8o 

A  la  porte  un  home  venu 

Blanc  come  noif  et  tôt  quenu  ; 

Le  guichet  a  un  poi  overt, 

Percheval  vit  de  fer  covert,  184 

Si  li  dist  :  «  Vassal,  que  volés 

Qui  si  huchiez  et  apelez 

Et  a  no  porte  avez  hurté  ? 

Grans  péchiez  vous  a  enorté  188 

Qui  a  no  porte  avez  huchié  ; 

Maint  anui  vous  a  porchachié 

Anemis  qui  ce  vous  fist  faire. 

Vos  brans  a  mestier  de  refaire,  19^ 

Car  je  le  voi  brisié  par  mi  ; 

Set  ans  entirs  et  un  demi 

En  avez  alongié  vo  paine 

De  veoir  la  Lance  qui  saine  ;  19e 

Ne  del  Graal  sachiez  de  voir 

Ne  porrez  les  secrez  savoir 

Devant  que  tant  avérez  fait 

Que  tout  pechié  et  tôt  mesfait  200 

Vous  esteront  tout  pardoné 

Et  par  confession  lavé 

Avec  la  bone  repentanche 

Et  avec  faire  penitanche,  204 

Dont  serez  quites  de  toz  maus. 

—  Ha  !  biaus  sire,  fait  Perchevaus, 
Ovrez  vostre  guichet  arrière, 

Je  voi  une  si  grant  lumière  208 

Laiens  luire  dedens  cel  estre 

due  molt  i  fait  glorieus  estre. 

Car  chascuri  voi  de  joie  rire.  » 

Li  preudom  11  respont  sanz  ire  :  212 

«  Vassal,  fait  il,  plus  n'en  verrez 

Devant  che  que  cha  revenrez, 

Mais  très  bien  porroit  avenir, 

Se  vous  cha  poez  revenir,  216 

due  nostre  joie  verrez  toute. 

Et  du  Graal  sanz  nule  doute 

Sarez  la  vérité  certaine 

Et  de  la  Lance  por  coi  saine,  220 

Dont  tant  avez  eu  travaus. 

—  Ha  !  dois  sire,  fait  Perchevaus, 
Or  me  dites  se  ja  m'espee 

Sera  refaite  ne  soldée.  »  224 

Li  preudom  li  respont  :  «  Oïl. 

Cil  qui  le  fist  set  le  péril 

Par  coi  ele  est  brisie  et  fraite  ; 

Portez  li,  si  sera  refaite  :  228 

Nus  autres  n'en  venroit  a  chief.  » 

Li  preudom  li  dist  de  rechief  : 

«  Atent  un  poi,  iluec  estoi 

Et  je  revêtirai  tost  a  toi  ^^2 

Tel  chose  te  donrai  par  tans 

Dont  mieus  t'ert,  n'en  soies  doutans, 

Car  j'ai  de  toi  molt  grant  pité.  » 

Dont  s'en  va,  n'a  pas  aresté,  256 

Mais  molt  tost  revint  a  le  porte 

Et  avec  lui  un  brief  aporte 

Petit,  roont,  tôt  a  compas. 

Il  samble  bien  qu'en  es  le  pas  240 

En  eûst  liute  esté  la  letre, 

Mais  qui  s'en  volsist  entremetre 

Del  lire,  et  en  sosfrist  ahan 

Que  d'ui  en  cest  jor  en  un  an,  244 

N'aroit.il  pas  contruit  le  brief. 

Et  si  en  sont  li  mot  molt  brief. 

Li  preudom  vint  que  plus  n'atent 

Et  a  Percheval  le  brief  tent.  248 

«  Vassal,  dist  il,  soiez  toz  fis 

Que  ja  ne  serez  desconfis 

Par  anemi  ne  decheiis, 

Ne  nus  hom,  tant  soit  desceùs  252 

Ne  fors  du  sens,  s'il  a  le  brief 

Estendu  par  desor  son  chief. 

Que  tantost  ne  soit  en  son  sens  ; 

Mais  gardez  que  par  nul  assens  25e 

Ne  soit  portez  en  liu  malvais. 

Vassal,  tu  ne  sez  ou  tu  vais  ; 

Tu  vas  querant  chose  tant  sainte 

Que  ja  par  home  n'iert  atainte  260 

S'il  n'est  justes  de  toz  péchiez, 

Et  tu  en  es  molt  entechiez. 


lO  GERBERT    DE    MONTREUIL 

Si  te  dirai  en  bone  foi 

due  s'en  toi  avoit  tant  de  foi         *  264 

Corne  est  uns  petis  grains  de  sel 

Que  tu  porroies  un  et  el 

Savoir  et  faire  tôt  sans  force. 

Mais  li  malvàis  de  nient  s'esforce  268 

Qu'il  quide  a  le  joiecelestre 

Venir  par  la  joie  terrestre. 

Ne  por  grant  pris  ne  por  proece, 

Por  hardement  ne  por  richece,  272 

Nenil  !  ce  ne  puet  avenir 

Qu'il  puist  a  la  gloire  venir 

Que  nous  arons  al  jugement. 

Perchevaus  tout  apertement  276 

A  veù  Paradis  terrestre  ; 

De  cestui  arons  le  celestre 

La  ou  la  gloire  est  si  très  grans. 

Bien  doit  estre  chascuns  en  grans  280 

De  conquerre  la  joie  fine 

Qui  tos  tans  dure  et  nient  ne  fine. 

Va  t'ent,  tu  n'en  saras  plus  ore, 

Mais  aies  le  brief  en  memore  284 

Que  j'ai  doné  a  toi,  amis.  » 

A  tant  est  el  repairier  mis. 

Quant  Perchevaus  escouté  ot 

Ce  que  li  preudom  dit  li  ot,  288 

En  sa  main  tint  le  brief  roont  ; 

Une  pieche  deschire  et  ront 

De  sa  cote  a  armer  de  soie. 

Dist  Perchevaus  :  «  Ou  que  je  soie  292 

De  chi  partis,  le  penderai 

A  mon  col,  plus  n'atenderai.  » 

Si  corne  il  dist  fist  erranment, 

Puis  a  repris  isnelement  296 

Les  pièces  de  sa  bone  espee  ; 

Chascune  a  el  fuerre  boutée. 

Le  chief  de  son  cheval  retorne, 

A  tant  s'en  part,  d'errer  s'atorne  300 

Par  mi  le  pré  grant  aleûre, 

Tant  qu'il  garde  par  aventure 

Arrière  lui,  mais  pas  n'i  voit 

Le  clos  qu'orains  veû  avoit  ;  304 

Et  si  n'avoit  pas  une  archie 

Encore  sa  voie  esploitie. 

Si  n'i  voit  rien  fors  terre  plaine. 

D'esrer  molt  durement  se  paine  308  ^ 

Grant  aleûre  par  le  pree. 

Tant  que  par  devant  la  vespree 

Issi  fors  de  la  praerie. 

Terre  plaine  et  gaaignerie  312 . 

Vit  trop  bêle  et  bel  gaaignage  : 

D'une  part  sont  li  laborage 

Et  li  vignoble  et  les  rivières 

Et  viles  de  pluisors  manières  316 

Qui  de  gent  estoient  pueplees 

Et  de  grans  richeces  mueblees. 

Perchevaus  molt  s'en  esmerveille  : 

«  Par  foi,  fait  il,  je  voi  merveille  320 

Dont  je  doi  bien  estre  esbahis  : 

Hersoir  quant  ving  en  cest  pais 

Vi  cest  pais  gaste  et  désert. 

Or  le  voi  de  tout  bien  covert.  »  324 

Tout  ensi  Perchevaus  devise  : 

Devant  lui  esgarde,  si  vise 

Le  chief  d'une  tor  quernelee, 

Deus  cenz  piez  haute  et  cent  fu  lee  ;  328 

Dalez  un  vivier  est  assise 

El  chief  d'une  haute  falise  ; 

Un  baile  de  mur  ot  entour    . 

Ou  il  ot  mainte  bêle  tour.  332 

Dedens  ot  mainte  bêle  sale, 

Je  quit  que  dusques  en  Tesale 

N'avoit  chastel  mius  compassé. 

Soz  le  chastel  al  mien  pensé  336 

Avoit  vile  que  si  très  noble 

N'avoit  dusqu'en  Constantinoble, 

Mieus  aesie  ne  plus  bêle. 

Une  rivière  molt  isnele  340 

Coroit  desoz,  une  navie 

Portant  que  onques  en  ma  vie 

N'oï  parler  d'ausi  gaillarde. 

Perchevaus  d'autre  part  regarde,  344 

Vit  un  manoir  dedens  le  lai, 

Onques  en  romans  ne  en  lai 

N'oï  parler  de  si  plaissant. 

Perchevaus  voit  un  païsant  348 

Qui  blé  senme  en  une  couture, 

Envers  lui  en  vient  a  droiture. 

Si  li  demande  molt  isnel 

Qui  sires  est  de  cel  chastel.'  352 

Li  païsans  li  respont  :  «  Sire, 

Alez  i,  chascuns  vous  désire, 

Molt  feront  tout  de  vous  grant  feste.  » 

A  tant  s'en  va,  plus  ne  s'areste.  356 

Perchevaus  le  preudome  laisse, 

Et  chascuns  del  chastel  s'eslaisse 

A  faire  joie  quant  le  virent 

Et  tout  a  rencontre  li  vinrent  360 

A  crois  et  a  porcessions, 

Et  disoient  en  lor  raisons  : 

«  Sire,  qui  nous  avez  rendus 

Les  biens  que  avïens  perdus,  364 

Mais  tant  avez  fait  et  ovré 

Que  par  vous  avons  recovré 

Les  oevres  et  les  praeries. 

Les  biens  et  les  gaaigneries,  .  368 

Et  trestoz  les  biens  temporaus  !  » 

A  grant  joie  fu  Perchevaus 

Menez  el  chastel  hebergier. 

Ne  sambloient  mie  bregier  372 

Cil  qui  por  lui  desarmer  vinrent  ; 

Molt  sont  lié  cil  qui  i  avinrent. 

Quant  desarmé  l'ont  bien  et  bel, 

Roube  vaire,  cote  et  mantel  376 

Li  aportaune  pucele 

A  vestir  qui  molt  estoit  bêle, 

Çainture  et  almosniere  riche 

Et  fremail  d'or  dont  il  s'afiche  380 

A  riches  pierres  de  vertu  : 

El  roialme  le  roi  Artu 

N'avoit  plus  bel  home  reniez 

De  lui,  quant  il  fu  atornez,  384 

Ne  qui  tant  fust  hardis  ne  fors: 

A  tant  ist  d'une  cambre  fors 

Une  dame,  mais  aine  nature 

Ne  fist  plus  bêle  créature  388 

Ne  plus  sage  ne  mius  aprise. 

Si  con  li  contes  le  devise, 

Gente  ert  de  cors,  simple  de  vis; 

Se  le  biauté  vous  en  devis  3^2 

Ne  vous  anuit  a  escouter, 

Car  a  droit  le  vous  wel  conter. 

Grans  est  et  cointe  et  jovenete, 

Droite  et  bien  faite,  un  poi  crassete  ;  396 

Espaulles,  bras,  costez  a  drois, 

Les  flans  a  le  raison  estrois. 

Les  rains  largetes  par  délit 

Por  mius  sosfrir  le  ju  del  lit,  400 

Les  bras  Ions  et  roons  et  plains, 

Les  dois  Ions  et  petites  mains  ; 

Mais  de  la  biauté  de  son  chief 

Ne  porroie  venir  a  chief  4^4 

A  raconter,  si  con  je  quit  : 

Plus  estoient  luisant  d'or  quit 

Li  caveil,  tant  estoient  sor 

Ce  sambloient  estre  fil  d'or  ;  408 

Le  front  ot  plus  blanc  d'une  nois. 

Or  ne  vous  samble  mie  anois 

Se  je  vous  en  di  vérité. 

Que  toute  le  propriété  412 

Vous  dirai,  si  con  je  sai  mieus  : 

Brunes  sorcis  ot  et  vairs  oeus, 

Gros  furent  et  simple  et  riant, 

Et  bouche  vermeille  friant,  41e 

Nez  ot  bien  fait  a  sozhaidier  ; 

Je  ne  puis  savoir  ne  quidier 

Con  peûst  plus  bêle  trover, 

Car  Nature,  por  esprover  420 

Son  sens,  i  mist  son  pooir  tôt  ; 

La  colour  le  vis,  sanz  redout, 

Fu  mil  tans  mius  enluminée 

Que  rose  en  mai  la  matinée  :  424 

Li  blans  est  mellés  el  vermeil 

Si  bien  que  toz  m'en  esmerveil  ; 

Nature  s'en  esmerveilla 

Qui  a  li  former  traveilla.  428 

Voirs  est,  mie  ne  vous  menton, 

Mais  dire  puis  de  son  menton 

Que  ce  estoit  toz  li  mieus  fais 

Qui  aine  fust  par  dis  ne  par  fais  ;  432 

La  gorge  avoit  bêle  et  polie  ; 

Molt  me  mellai  de  grant  folie 

QjLiant  a  li  deviser  empris  ; 

Se  j'avoie  cent  tans  apris,  436 

N'en  diroie  pas  la  moitié, 

Se  j'avoie  tant  esploitié. 

Dire  vous  puis  a  bone  estrine 

Que  la  blanchor  de  sa  proitrine  440 

Puet  bien  totes  autres  outrer  ; 

Bien  fu  faite  por  encontrer, 

Car  ele  avoit  les  mameletes 

Dures  et  un  petit  grossetes  ;  444 

Et  que  vaut  che,  hom  terriens 

Ne  vit  onques  plus  bêle  riens. 

Vestue  fu  de  deus  sàmis. 

L'un  vert  et  vermeil  ;  si  ot  mis  448 

Desus  son  chief  un  chapelet 

•Qui  n'estoit  mie  de  bonet, 

Il  estoit  molt  et  buens  et  biaus, 

Desus  avoit  deus  lionciaus.  452 

La  pucele  ot  non  Escolasse. 

Or  sachiez  bien  qu'en  vain  se  lasse 

Qui  tôt  velt  de  li  recorder. 

Nus  ne  s'i  saroit  acorder  456 

A  sa  biauté  toute  retraire  ; 

Trop  convenroit  de  paine  traire. 

Qiiant  Perchevaus  l'a  conneùe, 

Ausi  tost  corne  il  l'ot  veûe  460 

Si  vint  vers  li  por  salu  rendre. 

Mais  ele  ne  valt  tant  atendre 

Que  il  le  saluast  ançois, 

Ainz  le  salue  en  bel  françois,  464 

Car  assez  en  avoit  apris. 

«  Sire,  fait  ele,  qui  em  pris 

Nous  as  remis  et  en  richeche 

Et  jectez  de  si  grant  tristreche  468 

Par  ta  valor,  par  ta  bonté, 

Dont  nus  ne  piiet  la  dignité 

Avoir  fors  vous,  ce  est  noiens, 

Bien  soiez  vous  venus  ^aièns  ;  472 

Si  serés  vous,  se  jel  puis  faire.  » 

Perchevaus,  qui  de  grant  asfaire 

Estoit,  li  rendi  son  salu. 

«  Dame,  se  je  vous  ai  valu,  476 

Dist  Perchevaus,  de  nule  rien, 

Si  m'ait  Dieus,  ce  me  plaist  bien  ; 

Mais  je  ne  sai  por  coi  ce  soit, 

Et  neporquant,  s'il  vous  plaisoit,  480 

Volentiers  l'orroie,  par  m'ame. 

—  Par  mon  chief,  sire,  fait  la  dame, 

Cui  on  fait  bien,  je  m'i  acort, 

Il  est  bien  drois  qu'il  s'en  recort,  484 

Et  je  le  doi  bien  recorder 

De  coi  m'avez  fait  amender. 

Sire,  par  Dieu  le  Salveor, 

Bien  sai  chiés  le  Roi  Pescheor  488 

Avez  esté  et  demandé 

Du  Graal,  par  coi  amendé 

Somes  en  si  faite  manière, 


PERCEVAL,    V.    459 524  17 

Qu'en  cest  règne  n'avoit  rivière  492 

Qui  ne  fust  gaste  ne  fontaine 

Et  la  terre  gaste  et  soutaine, 

Or  ont  lor  cors,  chascune  est  saine. 

Et  de  la  Lance  por  coi  saine,  496 

Biaus  sire,  quant  le  demandastes, 

Tôt  cest  pais  en  amendastes 

Qui  est  riches  et  azazez 

Et  de  toz  biens  i  a  assez  500 

Dont  devant  estiens  soffraitoz. 

Or  nous  avez  secorus  toz. 

Et  quant  vous  al  premier  i  fustes 

Et  le  Graal  veû  eûstes  504 

Et  la  Lance  qui  si  sainoit, 

Sire,  quanques  senefioit 

La  vérité  toutseûssiez, 

S'adont  demandé  l'eussiez,  508 

Et  li  riches  rois  fust  garis 

De  sa  plaie,  qui  est  maris 

Soventes  fois,  mais  encor  quide 

Que  vostre  paine  et  vostre  estuide  512 

Metez  sanz  mètre  en  non  chaloir 

Que*  vous  tant  peûssiez  valoir 

Que  vous  sachiez  la  verte  fine.  » 

A  tant  lor  parlemens  define  516 

Mais  la  joie  ne  fine  pas. 

La  damoisele  en  es  le  pas 

Prent  Percheval  par  le  main  destre. 

Si  le  maine  a  une  fenestre,  520 

Por  che  que  il  ne  li  anuit, 

Por  deviser  jusque  a  la  nuit 

Que  li  sozpers  soit  aprestez. 

Et  Perchevaus  est  acoutez  524 

'Gerbert,  Pcrceval.  2 

Et  vit  le  vivier  grant  et  bel 

Qui  estoit  desoz  le  chastel, 

Et  par  dedens  vit  le  manoir 

Ou  si  deliteus  fait  manoir,  528 

Car  molt  fu  li  lius  delitables. 

Ains  que  fuissent  mises  les  tables, 

Vit  Perchevaus,  qui  fu  a  aise, 

La  flambe  d'une  grant  fornaise,  532 

Bleue  plus  que  ne  soit  azur, 

Qui  naissoit  très  par  mi  un  mur 

Par  le  treu  d'une  cheminée. 

A  celé  qui  l'ot  la  menée  536 

Demande  coment  ce  estoit 

Que  fus  tele  flambe  jetoit. 

Celé  respont  :  «  Sans  décevoir 

Vous  en  dirai,  sire,  le  voir  540 

Lie  et  de  bone  volenté  ; 

En  orrez  ja  la  vérité 

Sans  atargier  et  sanz  délai. 

En  cel  manoir  quist  en  cel  lai  544 

Maint  uns  fevres  de  grant  eage. 

Uns  rois  li  dona  cel  manage 

Por  trois  espees  qu'il  forga  ; 

En  cel  chastel  une  forge  a  548 

La  ou  les  forga  totes  trois. 

De  l'une  fu  il  si  destrois 

Conques  en  un  an  ne  fina 

De  forgier  tant  qu'il  la  fina,  552 

Trenchant  et  dure  et  molt  bien  faite  ; 

Et  dist  que  ja  ne  seroit  fraite 

Fors  par  un  péril  qu'il  savoit, 

Ke  nus  fors  que  il  ne  savoit  :  556 

Par  cel  péril  seroit  brisie 

L'espee  qui  tant  est  prisie, 

Ne  ja  refiiite  ne  seroit 

Devant  que  il  le  referoit.  560 

Et  celé  flambe  qui  est  perse 

Et  vers  les  autres  est  diverse 

Onques  puis  estainte  ne  fu, 

Et  si  n'i  fait  on  point  de  fu,  564 

Ne  cil  aine  puis  ne  volt  forgier  : 

Qui  li  donast  plain  un  forgier 

D'or  fin,  ne  forjast  il  noient, 

Que  il  set  bien  a  escient,  568 

Quant  il  celi  faite  ravra 

Que  molt  petit  après  vivra. 

La  vérité  vous  en  despont, 

Et  sachiez  qu'au  pié  de  son  pont  572 

A  deus  serpens  enchaanez  : 

Il  n'est  nus  hom  de  mère  nez, 

S'il  velt  entrer  dedens  sa  porte. 

Qui  vie  ne  membre  en  raporte,  576 

Fors  sa  maisnie  qui  le  sert  ; 

Et  toz  dis  sont  li  huis  overt. 

Or  escoutez,  biaus  dois  amis, 

Por  coi  li  serpent  i  sont  mis  :  580 

Por  che  que  se  ja  avenoit 

Qu'en  ceste  contrée  venoit 

Alcuns  por  l'espee  refaire, 

Que  li  serpent  de  put  afaire  584 

L'ocirroient,  se  il  voloit 

Laiens  entrer,  s'il  ne  voloit 

Come  uns  oisiaus,  de  voir  sachiés, 

Ou  toz  esteroit  dépêchiez.  »  588 

Quant  Perchevaus  ces  mos  01, 

Molt  durement  s'en  esjoï  : 

Le  liu  a  trové,  ce  li  samble, 

Ou  les  pièces  erent  ensamble  592 

Remises  de  sa  bone  espeé, 

Si  qu'ele  ert  fors,  dure  et  tempree. 

Lors  redemande  a  la  pucele  : 

«  Dame,  fait  il,  une  novele  596 

Vous  déniant,  coment  cist  chastiaus 

Est  apelez  qui  tant  est  biaus  ; 

Molt  i  fait  deliteus  esbatre. 

—  Sire,  on  l'apele  Cothoatre  ;  600 

Cil  mez  laiens  a  non  le  Lac 

Qui  manoirs  fu  au  roi  Frolac. 

Alons  sozper,  car  tans  en  est.  » 

Lors  vont  laver,  que  tôt  fu  prest  ;  604 

Puis  vont  sozper  al  dois  plus  haut. 

Celé  nuit  fu,  se  Dieus  me  sait, 

Perchevaus  servis  a  plaisir. 

Après  mengier  se  vont  jesir.  608 

Perchevaus  ot  lit  cointe  et  riche  ;  ' 
Onques  a  conte  ne  a  prinche 

Ne  vi  plus  plaisant  ne  plus  noble  : 

De  deus  dras  de  Costantinoble  612 

Estoit  la  colche  ;  a  chascun  cor 

Pendoit  une  eschalete  d'or. 

Qui  sonoit  si  très  dolcement 

Et  s'acordoit  si  simplement  616 

Que  ce  samble  une  mélodie. 

Il  n'est  hom*,  tant  ait  maladie, 

S'il  est  sor  le  colche  colchiez 

Que  ja  puis  li  doeille  li  chiés.  620 

Perchevaus  ens  el  lit  se  coulche. 

Molt  fu  bêle  et  riche  la  colche. 

Et  la  pucele  li  conseille 

Molt  bêlement  ens  en  l'oreille  624 

Que,  se  il  aime  son  délit, 
Od  lui  se  couchera  el  lit. 
Car  molt  bien  deservi  l'avoit. 
Perchevaus  si  gente  le  voit  628 

-due  il  ne  se  set  conseillier 
Ou  d'escondire  ou  otroier. 
Li  cors  li  fremist  et  li  membre. 
Et  de  la  queste  li  ramembre  632 

Del  Graal  que  il  a  enquis. 
«  Par  foi,  fait  il,  or  sui  je  pris. 
Quant  je  voi  pucele  si  jente 
Qui  son  déduit  m'offre  et  présente,  636 

Et  je  ne  l'os  mierechoivre. 
Je  quit  qu'ele  me  velt  dechoivre, 
Ou  je  quit  qu'ele  est  costumière 
De  proier  chevaliers  première,  640 

A  moi  ne  l'a  pas  comenchié  ; 
Mais  bien  doit  redouter  pechié 
Li  hom,  et  en  fais  et  en  dis. 
Qui  conquerre  velt  Paradis.  »      •  644 

A  cest  mot  Perchevaus  fremist, 
La  damoisele  a  raison  mist  : 
«  Bêle,  dist  il,  de  tel  mestier 
N'ai  jou  ore  mie  mestier,  648 

Ne  je  voir  ne  vous  refus  mie 
Se  por  che  non,  ma  dolce  amie. 
Que  trop  feroie  grant  pechié 
Se  je  avoie  despechié  652 

Vo  pucelage  ne  le  mien. 
Ma  dolce  amie,  or  sachiez  bien 
Que  onques  n'oi  jor  de  ma  vie 
De  nul  si  fait  déduit  envie,  656 

Ne  je  ne  sai  a  coi  ce  monte.  » 

La  pucele  ot  vergoigne  et  honte, 

Puis  dist  :  «  Sire,  se  Dieus  me  voie, 

Sachiez  que  dit  le  vous  avoie  660 

Por  acompHr  vo  volenté. 

Quant  je  vous  voi  entalenté 

Del  ju  lessier  c'ai  dit  a  vous, 

Ausi  bel  m'en  est  corne  vous.  »  664 

A  tant  s'en  part,  plus  n'en  parla. 

En  sa  chambre  couchier  ala. 

Et  Perchevaus  lorne  et  retorne. 

Au  Graal  son  pensé  atorne,  668 

A  che  a  tout  son  pensé  mis  ; 

En  cel  pensé  s'est  endorriiis 

Desci  al  jor  qu'il  ajorna 

Que  la  gaite  le  jor  corna.  672 

Perchevaus  maintenant  se  lieve, 
Car  li  demorers  molt  li  grieve. 
La  pucele  a  son  lever  fu 

.  Vestue  d'un  riche  bosfu.  676 

Molt  li  prie  de  demorer. 
Car  molt  le  volroit  honorer, 
Se  son  serviche  voloit  prendre. 
Perchevaus  ne  valt  plus  atendre  680 

Por  proiere  ne  por  pramesse. 
La  pucele  por  oïr  messe 
L'a  mené  a  une  chapele 

Qui  molt  estoit  et  riche  et  bêle  ;  684 

On  lor  a  dit  de  Nostre  Dame 
Qui  sor  toutes  autres  est  jame. 
Après  la  messe  sanz  targier 
Li  fait  aporter  a  mengier  688 

Un  chapon  a  le  salse  en  rost. 

Après  mengier  s'arma  molt  tost 

Perchevaus,  puis  a  trait  l'espee 

Qui  fu  brisiee  et  tronchonnee,  692 

Puis  est  montez  sanz  demorance, 

Son  escu  a  pris  et  sa  lance. 

La  pucele  por  convoier 

Et  por  al  chemin  ravoier  696 

Rest  montée  et  sa  gent  od  li. 

A  Percheval  molt  abeli 

Ce  qu'il  vit  une  hache  pendre 

A  un  croc,  s'est  alez  le  prendre,  700 

Puis  est  del  chastel  avalez. 

La  pucele  li  fu  au  lez 

Qui  avoit  a  non  Escolasse. 

Par  mi  les  rues  ou  il  passe  704 

Vinrent  acorant  les  gens  toutes 

Et  par  compaignes  et  par  routes  ; 

Tôt  l'enclineht  parfondement 

Et  s'escrient  tout  hautement  :  ^         708 

«  Sire,  qui  toz  nous  as  refais 

Et  deschargiez  de  si  grant  fais 

Et  remis  en  si  grant  richece. 

Bien  deveriens  doel  et  tristrece  712 

Démener,  quant  si  tost  t'en  pars.  » 

Ensi  huchentde  toutes  pars. 

Perchevaus  qui  le  hache  porte 

Va  tant  qu'il  vint  devant  la  porte  716 

Del  chastel  ou  li  serpent  sont 

Enchaané  desus  le  pont, 

Grant  et  fier  et  lait  et  hideus. 

Je  quit  onques  hom  ne  vit  teus  720 

Ne  nul  si  perilleus  trespas. 

Celé  part  vint  isnel  le  pas, 

S'est  descendus  de  son  cheval. 

La  damoisele  dist  :  «  Vassal,  724 

C'avez  vous  empensé  a  faire  ? 

—  Ma  damoisele,  por  refaire 
M'espee,  weil  laiens  entrer 

Et  ces  deus  grans  serpens  outrer  728' 

Que  je  voi  enchaanez  chi. 

—  Ha  !  gentius  chevaliers,  merchi  ! 
Morir  volés  a  escient.  » 

Et  dist  Perchevaus  :  «  Por  noient  732 

Me  chastïez,  je  weil  savoir 

S'il  porroit  laiens  home  avoir 

Qui  m'espee  me  refesist. 

Car  grant  piech'a  que  on  me  dist,  736 

S'il  avenoit  qu'ele  fust  fraite, 

Qu'ele  seroit  laiens  refaite.  » 

Les  gens  qui  la  sont,  quant  il  l'oent, 

Li  crient  merchi,  si  li  loent  740 

Que  il  laist  celé  voie  ester. 

Perchevaus  ne  volt  arester 

Por  lor  crier  ne  pas  ne  eure. 

La  pucele  tenrement  pleure,  744 

Por  la  pitié  en  lermes  font, 

Et  les  gens  avec  li  refont 

Tel  doel  que  jamais  n'ert  retrait. 

Perchevaus  les  le  pont  se  trait  :  748 

Son  escu  mist  devant  son  vis  ; 

Une  oroison,  ce  m'est  avis, 

A  dit  que  il  avoit  aprise  ; 

A  deus  mains  a  le  hache  prise  ;  752 

Sor  le  pont  est  maintenant  mis 

Encontre  les  deus  anemis. 

Quant  li  serpent  Percheval  voient 

Venir,  bien  samble  qu'il  marvoi^nt  :  756 

Chascuns  se  hirice  et  se  creste 

Et  de  lui  ocirre's'apreste, 

Et  si  vous  puis  bien  affichier 

Qu'il  font  les  ongles  enfichier  760 

Es  pierres  qui  furent  de  grez. 

Espris  et  ardant  et  engrés 

Vinrent  corant  sanz  plus  atendre 

Quanqu'il  onques  puent  destendre.  764 

Et  Perchevaus  tant  les  atent 

Que  chascuns  sa  chaîne  estent 

Tant  corne  ele  avoit  de  longor. 

Et  Perchevaus  par  grant  vigor  768 

Lor  vint  le  grant  hace  entesee  ; 

L'un  fiert  si  c'une  grant  tesee 

Li  a  fait  les  deus  piez  voler, 

Sor  le  pont  l'a  fait  reculer  772 

Plus  de  lonc  que  n'a  une  lance. 

Et  li  autres  vers  lui  se  lance, 

Si  fiert  en  l'escu  les  deus  piez  ; 

Il  n'est  nus  si  trenchans  espiez  776 

Qui  fust  si  tost  outre  passez. 

Perchevaus  qui  fu  apensez. 

Quant  voit  que  li  doi  pié  sont  oltre 

A  l'escu  la  empaint  la  oltre  780 

S'osta  la  guige  de  son  col. 

De  ce  ne  le  tieng  mie  a  fol, 

Que  il  l'a  si  empeechié 

De  l'escu  qu'il  avoit  perchié  784 

Qu'il  ne  puet  ses  jambes  ravoir. 

De  che  fist  Perchevaus  savoir. 

Quant  vit  le  serpent  encombré. 

Que  il  a  maintenant  coubré  788 

Sa  hache  et  fiert  le  grant  serpent 

Entre  le  teste  et  le  charpent  : 

Le  col  li  trencha,  plus  n'areste, 

Si  qu'en  l'iaue  vole  la  teste  792 

Qui  molt  estoit  hideuse  et  noire. 

Et  li  autre  serpens  grant  oirre 

Fiert  de  sa  queue  Percheval 

Si  qu'il  le  rue  contreval  796 

En  sus  de  lui  plus  d'une  toise. 

Perchevaus  saut  sus,  si  entoise 

Sa  hache  qui  bien  fu  agùe 

Et  plus  trenchans  que  besagùe  ;  800 

Et  li  serpens  se  joint  et* clôt 

Et  trestoz  s'est  mis  en  un  flot, 

Sor  les  deus  piez  derrier  s'afîche 

Si  fort  qu'en  un  marbre  les  fiche,  804 

Durement  se  lance  et  esqueut  ; 

Et  Perchevaus  par  ire  esqueut 

La  hache  et  par  dedens  la  goule 

Desi  as  entrailles  li  coule  808 

Qu'il  entama  la  bouelee. 

Del  cors  li  vole  une  fumée 

Vermeille  come  fus  espris. 

Perchevaus  a  son  escu  pris  812 

Ou  li  serpens  avoit  boutez 

Ses  piez  et  il  li  a  ostez. 

Par  le  guiche  a  son  col  le  pent, 

Le  cop  esgarde  du  serpent.  816 

Quant  la  pucele  et  sa  gens  voit 

Que  Perchevaus  ocis  avoit 

Les  deus  serpens  grans  et  hideus. 

En  joie  est  repairiez  li  doels  820 

Qu'il  avoient  si  grant  mené. 

Son  cheval  li  ont  amené, 

Puis  est  montez,  si  s'en  torna. 

En  la  porte  entre,  si  trova  824 

Le  seignor  de  celé  maison. 

Bel  le  salue  en  sa  raison 

Perchevaus  a  loi  d'ome  sage, 

Quar  molt  le  voit  de  grant  eage  :  828 

«  Deus  vos  sait,  fait  Perchevaus,  sire.  » 

Qjaant  cil  l'entent,  forment  s'aïre, 

Qui  de  vielleche  fu  chenus, 

Si  dist  :  c<  Mal  soiez  vous  venus  :  832 

Je  sai  molt  bien  que  vous  volez. 

Estes  vous  çaiens  avolez 

Qui  cha  dedens  estes  entrez  ?  » 

Dist  Perchevaus  :  «  Ains  ai  outrez  836 

Les  deus  serpens  grans  et  crestus  ; 

Tant  me  sui  a  aus  combatus 

Que  je  les  ai  ansdeus  ocis, 

Deus  en  ait  grâces  et  merchis  ;  840 

Or  m'ensaigniez  sanz  atargier 

Le  fevre  qui  soloit  forgier.  » 

Dist  cil  :  «  Qu'en  avez  vous  a  faire  ? 

—  M'espee  li  covient  refaire,  844 

Dist  Perchevaus,  se  Dieus  me  saut.  » 

Quant  cil  l'oï,  en  estant  sait, 

Toz  fremist  et  mue  son  sanc  ; 

L'espee  choisist  a  son  flanc  848 

Que  il  meïsmes  avoit  faite. 

Si  sot  bien  ou  ele  estoit  fraite. 

«  Vassal,  fait  il,  par  grant  pechié 

Avezvostre  brant  pechoié,  852 

Que  je  fis  passé  a  mains  dis  : 

A  le  porte  de  Paradis 

Le  brisastes,  très  bien  le  voi  ; 

Mais  sachiés  refaire  le  doi  856 

Ou  ja  refaite  ne  sera.  » 

A  tant  un  guichet  desferma  ; 

Puis  a  dit  :  «  Vassal,  descendez 

Et  vostre  espee  me  rendez  ;  860 

Si  rajoindrai  chascune  pièce, 

N'avra  mais  garde  que  depieche 

Por  cop  c'on  en  doie  ferir. 

A  preudome  doit  asferir  864 

L'espee,  ce  sachiés  de  voir, 

Ne  nus  coars  nel  doit  avoir.  » 

Perchevaus  l'ot,  plusln'i  atent, 

S'espee  desçaint,  si  li  tent.  868 

Et  cil  qui  n'estoit  mie  fols 

Sosfle  le  fu  a  deus  grans  fais 

Qui  onques  nul  jor  ne  fina. 

Les  pièces  prist  et  affina,  872 

Si  l'a  reforgie  si  bien 

Que  onques  n'i  parut  de  rien 

Que  ele  eiist  esté  brisiee  ; 

L'espee  qui  tant  fu  prisiee  876 

Bien  brunist  et  refait  la  letre, 

Puis  li  fait  el  fuerre  remetre. 

Si  dist  :  «  Vassal,  or  vous  weil  dire 

C'on  vous  doit  al  meillor  eslire  880 

Qui  soit  el  monde,  bien  le  sai, 

En  maint  grant  perilleus  assai 

Avez  por  le  Graal  esté 

Et  maint  yver  et  maint  esté  884 

Et  esterez,  je  quit,  encore  ; 

Mais  tant  vous  puis  je  bien  dire  ore 

Qiie  je  ne  porrai  gaires  vivre.  » 

A  cest  mot  l'espee  li  livre.  888 

Perchevaus  le  çaint,  congié  prent, 

Puis  est  montez,  sa  voie  emprent  ; 

Le  pont  et  le  porte  repasse, 

Et  me  damoisele  Escolasse  892 

Et  sa  gent  encontre  lui  vienent 

Et  quanqu'il  puent  le  detienent, 

Mais  n'en  puent  a  chief  venir 

Que  il  le  puissent  détenir  ;  896 

Ainz  s'en  part  et  il  le  convoient 

Et  a  un  grant  chemin  l'avoient. 

Perchevaus  a  itant  s'em  part, 

Et  la  pucele  s'en  départ  900 

Et  repaire  vers  son  chastel. 

Perchevaus,  l'escu  en  chantel, 

■Chevalche,  qu'il  n'a  plus  targié, 

Mais  n'ot  mie  molt  eslongié  904 

Le  chastel,  quant  il  ot  les  cloches 

Soner  par  totes  les  parroches, 

Car  Trébuches  fenis  estoit 

Qui  s'espee  refaite  avoit  908 

Qui  bone  ert  et  trenchans  et  dure. 

Toute  jor  tant  con  li  jors  dure 

Oirre  me  sire  Perchevaus 

Par  plains  et  par  mons  et  par  vaus,  *  912 

Tant  que  ce  vint  une  vespree 

Qu'il  choisist  en  mi  une  pree 

Un  arbre  ou  avoit  deus  puceles 

Qui  molt  erent  plaisans  et  bêles  ;  916 

Mais  molt  furent  en  grans  destreces 

Que  chascune  fu  par  les  treches 

Pendues  a  l'arbre  ramé. 

Deus  chevaliers  qui  sont  armé  ^20 

Vit  Perchevaus,  qui  se  combatent 

Si  durement  qu'il  s'entrabatent 

A  terre  menu  et  sovent, 

Et  se  fièrent  plus  tost  que  vent  924 

Des  brans  molus  par  mi  le  chief. 

Molt  soifrent  andoi  grant  meschief 

Car  ne  reposent  pas  ne  eure, 

Ains  cort  li  uns  a  l'autre  seure  928 

Si  fort  et  de  si  grant  aïr 

Que  il  font  par  pieches  chaïr 

Et  les  elmes  et  les  escus  ; 

Mais  nus  n'en  puet  estre  vencus,  932 

Ains  se  combatent  en  tel  point 

Li  uns  a  l'autre  que  de  point 

Ne  mort  ne  paine  ne  mehaing, 

Et  s'a  esté  loiaus  compaing,  936 

Li  uns  a  l'autre  molt  amé, 

Et  or  se  sont  si  entamé 

Que  en  mains  lius  li  sanz  lor  sait. 

Quant  Perchevaus  voit  lor  assaut  940 

Erranment  broche  celé  part, 

En  talent  a  que  les  départ. 

Mais  tant  sont  cil  las  et  ataint 

Que  por  poi  que  ne  sont  estaint  :  944 

A  terre  sont  andoi  versé 

Tout  sovin  et  tout  enversé  : 

N'i  a  celui  pasmez  ne  fust  ; 

Ausi  choi  gisent  con  doi  fust,  948 

Chascuns  samble  estre  issus  de  vie. 

Perchevaus,  qui  avoit  envie 

Et  del  oïr  et  de  savoir 

De  lor  aventure  le  voir,  952 

A  l'arbre  vint,  plus  n'atendi, 

Les  deus  puceles  despendi. 

Celés  pleurent  et  font  grant  doel 

Qui  volsissent  morir  lor  wel,  956 

Et  Perchevaus  les  esgarda, 

Molt  bêlement  lor  demanda 

Lor  aventure  et  lor  meschief. 

L'une  respont  :  «  De  chief  en  chief  960 

Vous  en  dirai,  sire,  le  voir, 

Puis  que  vous  le  volez  savoir. 

Sire,  sor  le  Mont  Dolerous 

A  un  piler  maleùrous  964 

Que  Merlins  par  enchantement 

Fist  jadis  ancïenement, 

Et  si  l'asist  desor  cel  mont. 

Cil  Dieus  qui  estora  le  mont  968 

Confonde  celui  qui  Ti  mist, 

De  grant  malisse  s'entremist. 

Quinze  crois  trestout  entor  a, 

Un  anemi  i  estora  972 

Qu'il  a  enmuré  la  dedens. 

Quant  nus  demande  :  «  Quist  laiens  ?  » 

Ja  tant  n'ert  sages  ne  senez 

Que  tantost  ne  soit  forsenez  976 

S'il  n'est  del  mont  li  plus  hardis 

Et  par  drois  fais  et  par  drois  dis. 

Cil  doi  chevalier  i  alerent 

Et  a  cel  piler  apelerent  98a 

Et  demandèrent  :  «  Quist  laiens  ?  » 

Maintenant  issirent  del  sens 

Et  tôt  lor  mémoire  perdirent 

Et  a  cest  arbre  nous  pendirent  984 

Par  les  treches,  si  con  veïstes, 

Quant  vous  orains  nous  despendistes. 

Ses  amiemes  par  druerie, 

Et  se  sont  mort  par  derverie,  988 

Et  si  estoient  bon  ami 

N'a  pas  encor  mois  et  demi  ; 

Ochis  se  sont  et  depechié 

Par  anemi  et  par  pechié.  992 

Dist  Perchevaus  :  «  Ma  dolce  amie, 

Or  me  dites,  ne  vous  poist  mie, 

Lor  nons  ;  et  si  ne  vous  anuit, 

Car  ançois  que  voiez  la  nuit  99^ 

Sera  chascuns  bien  en  son  sens, 

Se  j'onqucs  puis  par  nul  assens, 

Par  si  que  chascuns  ne  soit  mors. 

—  C'est,  sire,  li  preus  Saigremors,  1000 

Et  li  autres  est  Agrevains 

Qui  n'est  d'armes  faintis  ne  vains  : 

Molt  se  soloient  entramer.  » 

Quant  Perchevaus  les  ot  nomer,  1004 

Erranment  met  pié  fors  d'estrier, 

Descendus  est  sanz  detriier  ; 

Son  brief  prent,  que  plus  n'i  atent, 

Sor  le  chief  Agrevain  Testent  1008 

Et  il  lors  en  son  sens  revint. 

A  Saigremor  maintenant  vint, 

Puis  li  a  estendu  le  brief 

Tôt  erranment  desor  son  chief  :  i  o 1 2 

De  sa  derverie  est  garis. 

Molt  durement  fu  esmaris. 

Quant  se  sent  navré  et  blechié  : 

Lors  a  amont  le  chief  drechié,  1016 

De  l'autre  part  vit  Agrevain 

Qui  des  plaies  ot  le  cuer  vain 

Porle  sanc  qu'il  avoit  perdu. 

Andui  furent  tôt  esperdu,  1020 

Ne  sevent  por  coi  ne  cornent 

Furent  navré  si  durement  ; 

De  rien  ne  lor  est  sovenu 

Qui  onques  lor  fust  avenu  1024 

Puis  que  du  piler  départirent 

La  ou  lor  sens  andoi  perdirent 

Et  devindrent  fol  et  dervé. 

Ambedoi  sont  en  piez  levé.  1028 

Qjaant  levé  sont  en  lor  estant, 

Aine  ne  se  merveillerent  tant 

Que  il  firent  de  Percheval 

Qui  descendus  fu  del  cheval,  1032 

Si  quidoient  qu'il  eûst  fait 

Vers  als  l'outrage  et  le  mesfait 

Dont  il  estoient  si  navré. 

Chascuns  tint  le  brant  enbevré  1036 

De  sanc  et  desoz  et  deseure  ; 

Percheval  fuissent  coru  seure 

Maintenant  as  espees  nues, 

Quant  les  puceles  sont  venues  1040 

Criant  a  jointes  mains  :  «  Merchi  ! 

Par  cest  vassal  que  veez  chi 

Estes  vous  gari  de  le  rage  ; 

Trop  arïez  malvais  corage  1044 

Se  mal  li  faisiez  ne  contraire.  » 

Dist  Perchevaus  :  «  Or  puis  retraire 

Que  il  resamblent  le  gaignon. 

Qui  cort  sus  a  son  copaignon  1048 

Quant  il  l'a  rescous  du  ferain  : 

GerbhrTj  Perceval.  , 


/ 

Tout  ausi  paie  au  daerrain 

Li  malvais  hom  al  crestien 

Qui  li  a  fait  honor  et  bien.  »  1052 

Quant  Saigremors  vit  les  puceles 

Crier  merchi,  qui  tant  sont  bêles, 

Et  Percheval  qui  lor  recorde 

Le  proverbe,  très  bien  s'acorde  1056 

Q.u*aucune  bonté  lor  a  fait. 

Les  puceles  lor  ont  retrait 

La  vérité  de  chief  en  chief 

Et  lor  anui  et  lor  meschief,  loéo 

Si  con  devant  vous  ai  conté. 

Quant  li  baron  l'ont  escouté, 

Chascuns  a  jecté  jus  s'espee  ; 

A  jenoillons  en  mi  la  pree  1064 

Se  sont  devant  Percheval  mis, 

Merchi  crient  con  bons  amis. 

Et  Perchevaus  amont  les  dreche 

Qui  dolans  est  de  lor  tristreche,  1068 

Pitié  en  a,  ansdeus  les  baise. 

Les  puceles  sont  molt  a  aise 

Quant  voient  garis  lor  amis 

De  la  dolor  ou  anemis  1072 

Les  avoit  mis  et  enbatu 

Par  coi  s'estoient  combatu. 

Et  Saigremors  et  Agrevains 

Demandent,  qu'il  ne  porent  ains  :  1076 

«  Sire,  por  Dieu,  qui  estes  vous, 

Come  avez  non  ?  dites  le  nous.  » 

Dist  Perchevaus  :  «  Nel  quier  celer 

Vers  vous,  on  me  suelt  apeler  1080 

Percheval  le  Galois  por  voir. 

Or  vous  en  ai  conté  le  voir, 

Et  les  puceles  m'ont  conté 

De  vostre  non  la  vérité  :  1084 

•Bien  me  cognoissiez  et  je  vous, 

Mais  il  nous  covient  entre  nous 

Querre  huimais  hostel,  tans  en  est, 

—  Appareillié  somes  et  prest  1088 

De  faire  vostre  volenté.  » 

Lors  sont  tôt  ensamble  monté 

Et  les  puceles  ensement, 

Si  ont  erré  tant  longuement  1092 

Ensamble  c'un  manoir  troverent 

D'un  vavasor  ;  l'ostel  roverent 

Par  charité  et  li  preudom 

Lor  otroia  et  lor  fist  don  1096 

De  tout  che  qui  estoit  laiens. 

Il  sont  tôt  troi  entré  dedens, 

Puis  sont  a  terre  descendu. 

Et  li  preudom  a  entendu,  1 100 

Ou  il  n'avoit  que  ensaignier 

Et  qui  molt  faisoit  a  prisier. 

As  deus  damoiseles  descendre. 

Li  preudom  fist  lor  chevaus  prendre  1 104 

As  serjans  qui  sont  en  la  cort. 

La  feme  au  vavasor  acort 

As  puceles,  si  les  acole, 

Dolcement  a  eles  parole,  1108 

Si  les  prent  ansdeus  par  les  mains. 

Et  Saigremors  et  Agravains, 

Por  che  qu'il  estoient  blechié, 

•Sont  lors  desarmé  et  couchié.  11 12 

Et  les  puceles  désarmèrent 

Percheval  et  puis  l'acesmerent 

D'une  reube  dont  li  preudom 

Li  présenta  et  li  fist  don.  11 16 

Qjaant  acesmez  fu  Perchevaus, 

De  la  mer  dusqu'en  Raiscevaus 

Ne  trovast  on  plus  bel  de  lui  ; 

Mais  molt  li  torne  a  grant  anui  1 1 2& 

Des  deus  barons  qui  navré  furent. 

Et  li  serjant  qui  servir  durent 

Metent  les  tables  les  le  fu. 

Et  li  soupers  aprestez  fu,  1 124 

Si  lavèrent,  puis  sont  assis. 

Ne  sai  de  cinc  mes  ou  de  sis 

Furent  servi  et  bel  et  gent 

En  grans  escuëles  d'argent.  11 28 

De  viandes  sont  bien  peu 

Et  s'ont  de  maint  bon  vin  beû, 

Claré  et  syrop  et  pieument. 

Après  souper  molt  bêlement  1 1 32 

Li  sires  de  celé  maison 

A  mis  Percheval  a  raison, 

Son  non  li  demande  et  enquist. 

Et  Perchevaus  son  non  li  dist  1 136 

Et  puis  li  demande  le  sien. 

«  Sire,  fait  il,  or  sachiez  bien, 

J'ai  non  Gandins  au  Blanc  Escu. 

Maint  jor  a  que  je  ai  vescu,  1 140 

Mais  sachiez  qu'en  toute  ma  vie, 

Se  Dieus  me  doinst  sancté  et  vie, 

N'oi  mais  hoste,  ce  puis  jurer. 

Que  je  tant  volsisse  honorer.  1 144 

—  Vostre  merchi,  »  dist  Perchevaus. 

A  tant  define  lor  consaus. 

Si  ont  fait  les  tables  oster 

Et  après  lor  lis  aprester,  1 148 

Et  si  firent  as  deus  navrez 

Un  poi  mengier,  puis  abevrez 

Les  ont  un  poi  de  boivre  chier. 

Perchevaus  est  alez  couchier  1 1 5  2 

Qui  maintenant  est  endormis. 

Et  celés  devant  lor  amis 

Se  couchent,  car  garder  les  vêlent, 

Quarde  lor  plaies  molt  se  doelent.  11 56 

Si  dormirent  et  reposèrent, 

En  dormant  celé  nuit  passèrent. 

Quant  Perchevaus  choisi  le  jor, 

N'ot  cure  de  faire  sejor  ;  11  éo 

Ses  armes  errant  demanda 

Celui  qui  il  les  comanda. 

On  li  aporte,  il  est  armez, 

Molt  fu  as  armes  acesmez  ;  1164 

AppareiUiez  fu  ses  chevaus. 

Tantost  me  sire  Perchevaus 

S'en  est  venus  a  Agravain, 

Qui  frère  ert  mon  seignor  Gavain,  11 68 

Et  a  Saigremor  ensement, 

•Congié  a  pris  molt  dolcement 

As  deus  barons  et  as  puceles 

Qui  molt  erent  gentes  et  bêles  ;  11 72 

Et  a  l'oste  qui  fu  preudom 

A  il  proie  en  gueredon 

Que  des  deus  chevaliers  pensast. 

Qu'a  son  pooir  les  respassast  ;  1176- 

Et  il  respont  qu'il  lor  feroit 

Tout^quanques  faire  lor  porroit 

D'onor,  de  bien  et  de  respas. 

Et  Perchevaus  en  es  le  pas  1180 

Est  montez,  a  Dieu  les  comande. 

Et  li  hostes  li  redemande 

Se  il  velt  que  il  le  convoit. 

Perchevaus  dist  que  il  n'avoit  1 184 

A  celé  fois  de  convoi  cure. 

A  tant  en  va  grant  aleùre 

Chevalchant  un  gaste  sentier  ; 

Erré  a  tôt  le  jor  entier  1 18S 

Et  tote  la  semaine  entière. 

Mainte  aventure  estoltè  et  fiere 

A  celé  semaine  encontree, 

Et  trespassé  mainte  contrée  1 192 

Et  maint  trespas  lait  et  félon. 

En  la  forest  de  Carlion 

En  est  entrez,  tant  chevalcha 

Et  de  l'esrer  tant  s'avancha  1 196 

Que  il  fu  près  d'eure  de  none. 

La  vois  oï  d'un  cor  qui  sone 

Et  chiens  qui  font  molt  grant  abai. 

Perchevaus  point  le  cheval  bai  1200 

Celé  par  ou  le  cor  oï  ; 

Molt  durement  s'en  esjoï 

Del  cor  que  il  01  avoit. 

Tant  a  erré  que  celui  voit  1204 

Qui  le  cor  par  trois  fois  sona. 

Vers  lui  vint,  si  l'araisona. 

«  Amis,  fait  il,  a  cui  es  tu  ? 

—  Sire,  fait  cil,  al  roi  Artu,  1208 

Qui  chi  vient  après  chevalchant 

Et  si  baron  ;  il  vont  cerchant 

Le  blanc  cherf  au  Noir  Chevalier. 

Et  si  i  a  mainte  moillier  1212 

Avec  la  roïne  ma  dame. 

Mais  je  vous  di  sor  la  moie  ame 

Qu'il  ne  puet  estre  par  atains, 

Dont  li  rois  est  mornes  et  tains,  1216- 

Caria  roïne  l'ot  pramis, 

Si  s'est  de  chachier  entremis.  » 

Coi  qu'il  parloit  i  vint  li  rois, 

Od  lui  fu  li  rois  des  Yrois,  I22(> 

Et  si  fu  li  rois  de  Rodas, 

Et  cil  de  Dinas  Clamadas, 

Si  fu  li  rois  de  Duveline. 

Avec  ma  dame  la  roïne  1224 

Vit  venir  mainte  damoisele 

Perchevaus  et  mainte  pucele  : 

Molt  li  plot  bien  et  abelist 

Et  le  compaignie  qu'il  vit.  1228 

Et  quant  li  rois  vit  Perceval 

Qui  sist  armez  sor  le  cheval 

Nel  conoistpas,  caries  adols 

Avoit  et  despechiez  et  rous,  1232 

Si  qu'il  ne  le  pot  enterchier  ; 

Ce  ne  fait  pas  a  merveillier. 

Quant  Perchevaus  vit  la  roïne 

Vers  lui  de  chevalchier  ne  fine,  1236 

Puis  a  dit  come  bien  apris 

Et  con  chevaliers  de  grantpris  : 

ce  A  foi,  bien  puist  venir  ma  dame, 

De  toutes  autres  est  la  jame  1240 

D'onour,  de  sens,  et  de  biauté. 

De  cortoisie  et  de  bonté.  » 

La  roïne  li  dist  :  «  Biaus  sire, 

Quanques  vos  cuers  aime  et  desirre  1244 

Vous  envoit  Dieus  par  son  plaisir, 

Mais  je  covoit  molt  et  désir 

Que  je  sache  le  vostre  non, 

Ne  qui  vous  estes,  ne  qui  non  ;  1248 

Mais  as  armes  ne  vous  connois. 

—  Dame,  Perchevaus  li  Galois 

Sui  par  mon  droit  non  apelez, 

Ja  mes  nons  ne  vous  ert  celez.  »  1252 

Et  quant  la  roïne  l'entent 

Anzdeus  ses  bras  vers  lui  estent, 

Si  li  a  molt  tost  al  col  mis. 

Puis  li  a  dit  :  «  Biaus  dois  amis,  1256 

Vous  soiez  li  très  bien  trovez, 

Come  vassaus  bien  esprovez 

De  haute  proece  et  de  bêle.  » 

Il  n*i  ot  dame  ne  pucele  '  1260 

Qui  ne  le  salut  hautement. 

Et  li  rois  Artus  erranment 

S'en  est  venus  a  Percheval, 

Et  trestout  li  autre  a  cheval.  1264 

Et  quant  li  rois  reconut  l'a 

Molt  fu  liez,  sovent  l'acola. 

Li  baron  en  font  joie  grant 

Qui  de  lui  veoir  sont  en  grant,  1268 

Car  li  rois  li  faisoit  retraire 

L'anui,  le  mal  et  le  contraire 

Qu'il  avoil  en  la  queste  eu 

Del  Graal  qu'il  avoit  veû  1272 

Chiés  le  Roi  Pescheor  deus  fois. 

Mais  bien  li  fu  mis  en  defois 

Li  raconters  cui  on  en  sert, 

Et  bien  li  fu  dit  en  apert  127e 

Qu'il  n'ert  pas  dignes  del  savoir 

Des  secrez  du  Graal  le  voir. 

Ne  de  la  Lance  por  coi  saine 

Ne  puet  savoir  por  nule  paine:  1280 

Neporquant  molt  en  demanda. 

Mais  une  espee  rasauda 

Qui  brisiee  est  en  deus  moitiez. 

Mais  ne  fu  pas  si  rafaitiez  1284 

C'une  osque  n'eùst  en  l'espee. 

Devant  ce  qu'ele  ert  rasaldee 

Ne  savra  nus  rien  du  Graal. 

Kieus,  qui  l'ot,  dit  a  Percheval  :  1288 

«  Malvaisement  forgier  savez. 

Sire,  tel  queste  empris  avez 

Ou  vous,  je  quit,  lairez  le  pel. 

Vous  en  avez  rouge  chapel  1292 

Eu  sovent  en  cest  esté. 

Et  si  avez  peu  conquesté. 

Vous  querez  la  bee  et  le  muse, 

Vous  resamblez  celui  qui  muse  1296 

Trestot  le  j or  a  la  carole 

Por  che  que  la  gens  en  parole. 

Tout  ausi  avez  vous  aie  : 

Por  che  que  on  en  a  parlé  1300 

Querez  che  qu'en  ne  puet  savoir  ; 

Vous  ne  faites  mie  savoir. 

Guidiez  vous  mius  valoir  que  nus  ? 

Anchois  serez  viez  et  chenus  1304 

Que  vous  en  sachiez  ce  ne  coi  ; 

Se  moi  créez,  vous  serez  coi 

Avec  ma  dame  cest  y  ver. 

Li  cent  vif  deable  d'enfer  1308 

Vous  ont  fait  voer  ne  emprendre 

Con  ne  puet  veoir  ne  aprendre.  » 

Quant  li  rois  ot  Keu  ensi  dire 

En  son  cuer  en  ot  doel  et  ire  13 12 

Por  che  qu'il  ot  si  ramprosné 

Le  chevalier  qu'a  plus  amé 

De  toz  chiaus  qui  erent  el  mont. 

Tout  maintenant  a  Ké  respont  :  1 3 16 

«  Me  sire  Ké,  ce  dist  li  rois, 

Vo  foie  langue  et  vos  desrois 

Vous  a  par  maintes  fois  grevé  : 

Vous  eussiez  le  cuer  crevé  1 320 

Se  vous  ne  fuissiez  desfarsis. 

—  Sire,  dist  Perchevaus,  rassis 

Li  est  ses  bras  qui  fu  brisiez. 

Se  par  mesdire  est  mesprisiez,  1324 

Il  doit  estre  forment  loés; 

Mais  malvaisement  fu  louez 

Quant  il  ot  la  canole  fraite.  » 

Quant  Keus  01  celé  retraite,  1328 

Molt  fu  honteus,  si  s'embroncha. 

Li  rois  Percheval  enbracha 

Come  celui  qu'il  ot  molt  chier. 

Et  si  laisse  ester  le  chachier.  1332 

A  Carlion  sont  retorné. 

Li  keu  avoient  atorné 

Le  mengier  qui  toz  estoit  près. 

Chars  et  oisiaus  et  poissons  fres  1336 

I  ot  tant  que  n'en  sai  le  conte. 

Maint  roi  et  maint  duc  et  maint  conte 

I  ot  et  maint  riche  baron. 

Et  mainte  dame  de  renon  1340 

Qui  avec  la  roïne  fu. 

Une  roube  du  chier  boffu 

Qui  estoit  forree  d'ermine 

Tramet  ma  dame  la  roïne  1344 

A  Percheval  que  il  le  veste, 

Et  il  si  fist  par  molt  grant  feste, 

Car  il  estoit  ja  desarmez. 

Et  tantost  qu'il  fu  acesmez  1348 

Li  rois  le  saisi  par  les  dois  ; 

Lavé  ont,  s'asieent  au  dois, 

Et  la  roïne  et  ses  puceles, 

Les  dames  et  les  damoiseles,  1352 

Et  li  chevalier  ensement 

S'asistrent  tout  melleement. 

Chascuns  afuble  un  mantel  cort, 

Ensi  corne  on  sot  faire  a  cort.  1356 

Mais  me  sire  Gavains  s'estut 

Devant  le  dois,  si  ne  se  mut. 

Avec  fu  Lancelos  du  Lac, 

Yvains  et  Erec  li  fius  Lac,  1360 

Et  bien  dusque  a  vint  des  meillors 

Con  seûst  iluec  ne  aillors. 

Et  si  ne  s'aseoient  point. 

Perchevaus  esgarde  en  cel  point  1364 

Et  voit  une  chaiere  assise 

Au  chief  d'un  dois  d'estrange  guise 

Qui  molt  li  sambloit  estre  chiere. 

D'or  fu,  si  avoit  mainte  pierre  1368 

En  l'or  assise  et  seelee, 

Richement  estoit  neelee 

La  chaiere  qui  estoit  wide. 

Perchevaus  esgarde,  si  quide  1372 

Que  por  le  roi  assise  i  fust 

Et  que  seoir  iluec  deiist. 

Mais  por  che  que  assis  le  voit, 

Se  merveille  que  ce  devoit  1376 

Que  nus  asseoir  ne  s'i  va. 

Le  roi  apele,  si  rova 

Qu'il  li  die,  se  il  li  siet, 

Cornent  ce  va  que  nus  n'i  siet  1380 

En  celé  chaiere  tant  riche. 

«  Atendez  vous  ne  roi  ne  prinche 

Qui  i  doie  venir  seoir  ? 

Volentiers  saroie  le  voir  1384 

Cornent  va  qu'ele  est  wide  tant. 

Tant  chevalier  voi  en  estant, 

Chascuns  n'a  liu  ou  il  s'asiece  ; 

Si  les  ai  esgardé  grant  pièce,  1388 

Cornent  puet  estre,  por  quel  chose, 

En  la  chaiere  seoir  n'ose  ?  » 

Dist  li  rois  :  «  Perchevaus,  biaus  sire, 

Ne  vous  caille  de  l'oïr  dire  ^     1392 

Que  ce  ne  seroit  nus  porfis.  » 

Dist  Perchevaus  :  «  Or  sui  toz  fis 

Que  vous  ne  m'avez  gaires  chier  ; 

Mais  que  Dieus  vous  gart  d'encombrier     1396 

En  cest  mont  par  fais  et  par  dis, 

Que  la  vostre  ame  ait  paradis 

Sanz  nule  rien  de  décevoir. 

De  celé  chaiere  le  voir  1400 

Me  dites  sans  delaiement. 

Car  sachiés  bien  certainement 

Ja  mais  çaiens  ne  mengerai 

Dusques  atant  que  je  savrai  1404 

L'achoison  coment  ce  avient 

Que  nus  asseoir  ne  s'i  vient.  » 

Quant  li  rois  l'ot,  si  sozpira 

Parfondement,  puis  si  plora,  1408 

Et  trestot  li  baron  ensamble. 

Et  la  roïne,  ce  me  samble. 

Et  les  puceles  pleurent  totes, 

De  doel  ont  lor  roubes  desroutes.  141 2 

Nis  Keus  qui  ramprosné  l'avoit 

Mainne  tel  doel  quant  il  le  voit 

Qu'il  samble  qu'il  doie  morir. 

Maint  home  en  a  fait  esmarir  14 16 

De  la  dolor  que  il  demaine. 

«  'Hé  !  fait-il,  en  maie  semaine 

Soit  entrée  quil  présenta 

Et  qui  le  chaiere  aporta         *  1420 

Par  coi  mains  preudom  est  perdus.  » 

Perchevaus  fu  toz  esperdus 

Et  del  doel  qu'il  voit  que  on  fait 

Et  dist  al  roi  :  «  Se  j'ai  mesfait  1424 

Je  sui  toz  près  de  l'amender, 

Mais  encor  vous  weil  demander 

De  la  chaiere  l'achoison 

C'on  n'i  siet,  et  par  quel  raison.  »  1428 

Li  rois  li  dist  piteusement 

Qui  adés  pleure  tenrement, 

«  Ha  !  Perchevaus,  des  or  quidoie 

De  vous  avoir  solas  et  joie.  1432 

Ore  en  avrai  pes^nce  et  ire.  » 

Perchevaus  le  haste  del  dire. 

Dist  li  rois  :  «  Perchevaus,  amis, 

Qui  le  chaiere  m'a  tramis  143^ 

N'ama  gaires  moi  ne  m'onour. 

La  fee  de  Roche  Menor 

Le  m'envoia  par  un  message 

Cui  Dieus  envoit  honte  et  damage.  1440 

Ainz  que  rien  m'en  volsist  conter 

Me  fîst  li  mes  acreanter 

Sor  ma  corone  et  sor  ma  teste 

Que  a  chascune  haute  feste  1444 

Ert  la  chaiere  en  tel  point  mise 

Corne  ele  est  orendroit  assise. 

Et  dist  que  dignes  esteroit 

De  seoir  cil  qui  conquerroit  1448 

Del  monde  le  los  et  le  pris 

Et  ce  que  ne  puet  estre  apris 

Par  home  ne  ja  ne  sera 

Fors  par  celui  qui  i  serra,  1452 

C'est  del  Graal  et  de  la  Lance, 

Mais  chil  i  serra  sanz  doutance. 

Or  vous  en  ai  le  voir  conté.  » 

Quant  Perchevaus  l'a  escouté,  1456 

Si  dist  :  «  Sire,  par  saint  Ligier, 

Ce  puet  on  savoir  de  ligier  : 

S'i  est  encore  nus  assis  ? 

—  Oïl,  fait  li  rois,  dusque  a  sis  1460 

Des  bons  chevaliers  de  ma  cort. 

Mais  s*il  i  sissent  ce  fu  cort. 

Que  la  terre  les  englouti. 

Et  Dieus  qui  onques  ne  menti  1464 

Vous  destort  que  vous  n'i  séchiez.  » 

Et  dist  Perchevaus  :  «  Ce  sachiez 

Que  g'irai  seoir  orendroit. 

Que  vaut  quanqu'en  me  desfendroit,         1468 

Que  por  nului  ne  le  lairoie. 

Se  Dieus  me  doinst  honor  et  joie.  » 

La  roïne  l'ot,  si  se  pasme, 

Et  me  sire  Gavains  reblasme  1472 

La  mort  qui  tost  ne  le  deveure. 

Perchevaus  en  meïsme  l'eure 

Sor  le  chaiere  seoir  va. 

Li  rois  tôt  plorant  se  leva  147e 

Et  chascuns  qui  en  sus  se  trait. 

La  chaiere  jecta  un  brait 

Si  haut  c'on  l'oï  par  la  sale, 

N'en  i  a  nul  qui  ne  tressale  ;  1480 

Et  la  terre  soz  la  chaiere 

Fendi  et  se  trait  si  arrière 

Que  a  la  chaiere  n'adoise, 

Que  tout  entor  plus  d'une  toise  1484 

Estoit  bien  la  terre  fendue. 

Ausi  con  s'en  l'air  fust  pendue 

Pu  toute  choie  la  chaiere, 

Ne  se  muet  avant  ne  arrière.  1488 

Et  Perchevaus  ne  se  remue, 

Color  ne  change  ne  ne  mue 

Ne  n'a  paor  de  nule  chose. 

Ains  que  la  terre  fust  raclose  1492 

Ne  que  rasaldast  li  sozsis 

Issirent  fors  chevalier  sis 

Qui  sorbi  furent  contreval. 

Devant  les  piez  a  Percheval  1496 

Sont  tôt  sis  venu  en  estant. 

Et  la  terre  reclot  a  tant 

Qui  dusque  en  abisme  ert  crevée. 

Ceste  aventure  est  achieveë.  1500 

Li  rois  a  Percheval  acort, 

Et  tôt  li  baron  de  la  cort 

Le  vont  veoir,  nus  n'i  areste. 

Keus  li  seneschaus  fait  tel  feste  1504 

Qu'il  chante  de  joie,  si  rist 

Et  oiant  toz  les  barons  dist 

Qu'il  ne  fust  si  liez  por  mil  livres 

Con  de  che  que  sains  et  délivres  1508 

Est  Perchevaus  qui  avoit  sis 

En  la  chaiere,  et  que  li  sis 

Sont  desor  terre  revenu. 

«  Par  foi,  dyst  Ydres  li  fins  Nu,  15 12 

Deus  cortoisies  avez  faites 

Qui  bien  doivent  estre  retraites. 

L'une  est  de  che  que  vous  plorastes 

Et  que  tel  dolor  demenastes  1 5 1 6 

Que  toz  en  fustes  esperdus 

Que  vous  quidastes  que  perdus 

Fust  Perchevaus,  ce  m'est  avis, 

Et  de  che  qu'il  est  remés  vis  1 520 

Faites  joie  et  avez  chanté, 

Por  bien  vous  doit  estre  conté. 

Mais  je  vous  di  par  un  .covent 

Qu'il  ne  vous  avient  pas  sovent  1524 

Que  vous  bien  dïez  de  nului 

Fors  vilonnie  et  grant  anui, 

Mais  ore  avez  fait  que  cortois.  » 

Quant  Keus  01  le  serventois,  1 528 

Si  li  respont  ireement  : 

«  Me  sire  Ydres,  vilainement 

Le  m'avez  ore  reprové. 

Tout  quidastes  avoir  trové  1532 

Quant  vous  alastes  l'esprevier 

Por  une  vielle  chalengier 

Oui  estoit  fronchie  et  ridée. 

Vous  l'aviez  molt  esgardee  1536 

Quant  vous  vostre  amour  li  donastes 

Et  a  l'esprevier  le  menastes 

Por  desraisnier  et  por  prover 

C'on  ne  porroit  mie  trover  1540 

Plus  bêle.  Mais  cornent  avint 

Quant  Erech  et  Enyde  i  vint  ? 

Vous  lor  laissastes  l'esprevier.  » 

Quant  Ydres  ot  le  reprovier  1544 

Si  dist  :  «  Je  sui  amenteûs 

Mius  me  venist  estre  teûs.  » 

Li  rois  qui  de  ce  n'ot  que  faire 

Lor  rova  la  tenchon  desfaire,  1548 

Et  il  si  font  sanz  contredit. 

Li  rois  as  chevaliers  a  dit, 

Qui  del  sozsis  sont  revenu. 

Cornent  il  lor  est  avenu  1552 

Dedens  terre  ou  il  ont  esté. 

Et  il  li  ont  trestot  conté 

Qu'il  ont  eu  molt  paine  et  mal 

Et  que  cil  qui  sont  desloial  1556 

Qui  plus  aiment  les  jovenciaus 

Que  puceles,  «  sachiez  de  ciaus 

Que  c'est  merveille  cornent  dure 

Soz  als  la  terre  ;  en  grant  ardure  1560 

Seront  al  jor  del  jugement. 

Et  sachiez  bien  certainement 

Que  la  fee  qui  vous  tramist 

La  chaiere  ne  s'entremist  1564 

Fors  por  che  c'on  seûst  le  voir 

Quel  guerredon  cil  doit  avoir 

Qui  entechiez  est  de  tel  vische. 

Sachiez  qu'ai  grant  jor  del  juïse  1568 

Seront  el  parfont  puis  d'enfer 

Plus  noir  que  arrement  ne  fer. 

Et  la  fee  très  bien  savoit 

Que  cil  qui  le  Graal  devoit  1 5^2 

Assomer  et  savoir  la  fin 

A  tant  le  cuer  loial  et  fin 

Qu'il  nous  osteroit  de  l'abisme. 
Gerbert,  Perceval.  4. 

Nus  ne  porroit  conter  la  disme  1576 

De  sa  bonté,  de  sa  vaillance. 
C'est  chil  qui  sara  de  la  Lance, 
Por  coi  la  pointe  del  fer  saine. 
Perchevaus,  de  molt  laide  paine  1580 

Nous  avez  osté,  biaus  amis, 
Et  en  molt  grant  joie  remis. 
Dont  ja  ne  fuissons  fors  jecté 
Se  ne  fust  par  vostre  bonté.  »  1584 

Li  rois  Artus  fu  esjoïs, 
Quant  il  a  les  barons  ois, 
De  che  que  il  sont  revenu 
Por  raconter  qu'il  ont  veù,  1588 

Puis  dist  :  «  Cil  qui  sont  entechié 
De  si  très  orrible  pechié 
Pueent  estre  tôt  esmari. 

Je  meïsmes  m'en  esmari  1592 

Quant  j'en  01  ore  parler. 
Honis  sera  au  par  aler 
Qui  en  tel  pechié  sera  pris, 
De  mal  fu  soit  ses  cors  espris  1596 

Que  n'ai  cure  de  tel  déduit. 
Beneois  soit  cil  qui  conduit 
Sa  feme  ou  sa  mie  et  bien  l'aime 
Et  por  loial  ami  se  claime,  1600 

Si  fais  déduis  soit  beneois.  » 
A  tant  me  sire  Artus  li  rois 
Se  rest  assis  lez  Percheval, 
'  Et  li  baron  tôt  comunal  1604 

•  Et  la  roïne  et  ses  puceles. 

Tant  orent  mes  et  cil  et  celés 
Come  il  onques  volrent  avoir. 
Et  sachiez  de  fi  et  de  voir  iéo8 

Que  Perchevaus  fu  hautement 

Servis  et  molt  très  noblement 

De  quanques  lui  vint  a  plaisir 

Tout  bêlement  et  a  loisir.  1612 

Après  mengier  ont  fait  oster 

Les  tables,  et  por  déporter 

Se  vont  acouter  as  fenestres 

Por  veoir  les  Kus  et  les  estres  161 6 

Des  praeries  et  des  bois, 

Et  dient  contes  et  gabois. 

Et  Perchevaus  se  fu  assis 

Lez  la  roïne  molt  pensis,  1620 

Car  au  Graal  aloit  pensant. 

Lors  vit  par  les  près  chevalchant 

Une  dame  sor  une  mule. 

Mais  ne  quit  c'onques  dame  nule  1624 

Menast  tel  dol  qu'ele  faisoit 

Qu'a  chascun  pas  qu'ele  passoit 

Fiert  son  vis  et  tyre  sa  treche 

Et  dist  :  «  Lasse,  en  con  grant  destrece       1628 

Est  mes  cuers,  et  en  grans  esmais. 

Voir  je  n'avrai  joie  ja  mais 

Et  je  ne  le  doi  mie  avoir. 

Car  je  ne  fis  mie  savoir  1632 

Quant  je  creï  onques  celui 

Qui  plus  m'amoit  assez  que  lui, 

—  Ce  me  disoit  en  ses  raisons,, — 

Mais  c'estoit  false  traïsons.  1636 

Par  bel  samblant,  par  bêle  chiere 

Qu'il  me  faisoit,  li  fols  trichiere, 

M'a  il  traïe  et  decheûe. 

A  tart  m'en  sui  apercheùe  1640 

Car  a  lui  n'ai  mais  recovrier. 

A  l'oevre  connoist  on  l'ovrier  ; 

Ausi  fait  on  a  la  parfin 

Conoisl  on  le  faus  cuer  del  fin.  1644 

Li  faus  cuers  au  parler  déchoit 

La  gent,  si  c'on  s'en  aperchoit. 

Mais  a  l'oevre  se  fait  perchoivre. 

Li  faus  samble  le  doré  coivre  1648 

Qui  samble  d'or  estre  defors 

Et  dedens  est  obscurs  et  ors  ; 

Quant  del  dorement  se  descoevre, 

Dont  voit  on  que  false  en  est  l'oevre.        1652 

Fausement  a  vers  moi  ovré 

Cil  qui  poi  i  a  recovré. 

Lasse,  et  je  ai  m'amour  perdue, 

S'en  sui  dolente  et  esperdue.  1656 

Trop  me  hastai,  si  fis  que  foie, 

De  faire  che  qui  or  m'afole. 

Si  quidai  qu'il  m'en  venist  preus, 

Mais  malvaise  haste  n'est  preus  :  1 660 

S'en  puis  dire  un  mot  véritable. 

Que.  trop  a  tart  ferme  on  l'estable 

Quant  li  chevaus  en  est  perdus.  » 

Perchevaus  est  toz  esperdus,  1664 

Quant  voit  la  dame  tel  doel  faire  ; 

Mais  savoir  voira  son  afaire 

S'il  onques  puet  sanz  nul  termine. 

La  roube  forree  d'ermine  1668 

Desvest,  si  fu  en  l'auqueton. 

Sor  une  coûte  de  coton 

Fist  ses  armes  errant  estendre. 

Armer  se  fait  sanz  plus  atendre,  1672 

Car  il  quide  trop  demorer 

Por  la  damoisele  encontrer. 

Quant  la  roïne  vit  armer 

Percheval,  si  prent  a  larmer  1676 

Des  oeus,  si  que  sa  face  en  moille. 

Devant  Percheval  s'ajenoille, 

Si  li  prie  que  se  lui  plaist 

Por  Dieu  que  celé  chose  laist.  1680 

Dist  Perchevaus  :  «  Ma  dolce  dame, 

Ausi  ait  Dieus  merchi  de  m'ame, 

Se  je  faire  mal  ne  quidoie 

Por  vous  lairoie  ceste  voie,  1684 

Car  bien  le  deveroie  faire  ; 

Mais  tant  vous  di  de  mon  affaire 

Que  por  voir  et  sor  ma  fiance 

Me  covient  il  aler  la  Lance  1688 

Et  le  Graal  de  rechief  querre. 

Si  ne  me  devez  pas  requerre 

Chose  dont  je  soie  blasmez, 

Se  vous  de  rien  m'onor  amez.  »  1692 

Li  rois  Artus  qui  molt  amoit 

Percheval,  quant  vit  qu'il  s'armoit 

Maintenant  celé  part  acort, 

Et  tôt  li  baron  de  la  cort  1696 

Si  li  prient  que  il  remaigne. 

Mais  qui  li  donast  Alemaigne 

Ne  demorast  il  tant  ne  quant. 

De  doel  en  pleurent  li  alquant  1700 

Qui  de  lui  ont  molt  grant  pité. 

Perchevaus  n'a  plus  respité  ; 

Il  monte,  si  a  congié  pris 

Al  roi  et  as  barons  de  pris,     '  1704 

Et  a  la  roïne  al  cors  gent. 

Et  puis  a  toute  l'autre  gent 

Qui  por  lui  sont  en  grans  esmais, 

Car  il  ne  quident  veoir  mais  1708 

Percheval  ;  por  lor  doleuser 

Ne  se  volt  pas  desaloser. 

Bien  se  deshoneure  et  abaisse 

Qui  s'onor  a  porchachier  laisse  171 2 

Por  huisdive  ne  por  pereche. 

Huisdive  tait  home  proeche  ; 

Tels  sejorne  cois  a  l'ostel 

Que  il  i  conquiert  un  los  tel  171 6 

Con  dist  que  c'est  un  gaite  ni  ; 

Huisdive  a  maint  home  honi 

Et  fera  encor,  ce  sachiez  ; 

Ce  fait  anemis  et  péchiez.  1720 

Perchevaus  n'a  d'oiseuse  cure 

Qui  vers  la  grant  forest  obscure 

Chevalche  après  la  damoisele 

Qui  sovent  feroit  a  sa  sele  1724 

Ses  mains,  si  qu'ele  les  depieche. 

Perchevaus  chevalche  grant  pieche 

Ainçois  que  il  l'eùst  atainte. 

Celé  qui  fu  et  pale  et  tainte  1728 

Le  vit  venir,  si  s'aresta. 

Et  Perchevaus  qui  se  hasta 

Le  salue  et  dist  :  «  Damoisele, 

Dieus  qui  nasqui  de  la  pucele,  1732 

Se  il  li  siet  et  il  li  plaist, 

Vostre  ire  et  vo  corrous  abaist. 

Et  vous  envoit  honor  et  joie. 

—  A  foi,  sire,  Dieus  vous  en  oie,  173^ 

Dist  la  damoisele  erranment, 

Mais  ne  sai  veïr  rien  coment 

Mes  doels  me  peûst  alegier. 

Mais  Dieus  qui  tôt  a  a  jugier  1740 

Vous  doinst  si  emploier  vo  coite 

Que  ce  que  vos  cuers  plus  covoite 

Vous  envoit  Dieus  a  vo  plaisir. 

Car  failli  ai  al  mien  désir.  1744 

Neporquant  espoir  je  l'eusse, 

Se  je  celui  trover  peùsse 

Que  je  tant  ai  quis  et  cerchié. 

Rien  n'ai  pris  et  molt  ai  chascié.  »  1748 

Quant  Perchevaus  voit  la  tormente 

Que  celé  fait  qui  se  démente, 

Cortoisement  li  a  enquis 

Qui  cil  est  que  ele  a  tant  quis,  1752 

Et  l'achoison  por  coi  le  quiert. 

•Celé  de  che  qu'il  le  requiert 

Li  dist  que  le  voir  l'en  dira, 

Ja  rien  ne  l'en  contredira.  1756 

Lors  li  a  dit  tôt  sanz  demor, 

C'uns  vassaus  le  requist  d'amor 

Et  dist  qu'il  l'amoit  de  cuer  fin 

Etferoit  desci  en  la  fin  *  1760 

Sans  fauser  et  sanz  dechevoir. 

«  Et  je  quidai  qu'il  deïst  voir. 

Qu'il  me  prioit  tant  dolcement 

Et  sozpiroit  si  tenrement  ;  1764 

En  sozpirant  sovent  ploroit 

Et  a  jointes  mains  m'aoroit 

Et  me  prioit  adés  merchi 

Et  disoit  :  «  Dame,  car  m'ochi  1768 

«  Que  je  me  muir  en  languissant.  » 

Tout  ensi  m'aloit  anguissant. 

Tant  me  pria  qu'il  me  sozprist 

Et  de  s'amour  mon  cueresprist,  177^ 

Et  quant  il  vit  qu'il  m'ot  sozprise 

Et  al  ju  de  vérité  mise, 

Si  me  requist  son  bon  a  faire. 

Et  je  qui  fui  de  sot  affaire.  1776 

Li  respondi  que  je  feroie 

Son  bon  et  tôt  li  sofferroie, 

Mais  qu'il  me  fïanchast  sa  foi 

Que  loialment  en  bone  foi  lySa 

M'espouseroit  en  loialté. 

Li  fols,  plains  de  desloiauté, 

Me  fïancha  lues  de  sa  main 

Qu'il  m'espouseroit  l'endemain.  1784 

Sor  sa  fiance  l'en  creï 

Et  il  a  moi  tant  acreï 

Qu'il  prist  celé  nuit  tant  del  mien 

Qu'il  ne  me  puet  rendre  por  rien.  178S 

Son  bon  fis,  si  fis  molt  que  foie, 

Conques  fiance  ne  parole 

N'en  regarda,  se  Dieus  me  sait. 

Ore  ai  fait,  ce  m'est  vis,  le  sait  1792: 

Que  sote  fait  qui  ne  se  garde. 

Qui  par  fol  sens  son  cors  escarde. 

Malvaisement  me  sui  gardée. 

Vilainement  sui  escardee,  1796 

Quant  onques  son  bon  consenti, 

Si  m'a  son  covenent  menti. 

Il  me  tint  vil,  et  je  l'ai  chier 

Que  mon  cuer  n'en  puis  errachier  iSoo- 

Por  mon  pooir  de  lui  amer. 

Et  je  le  truis  dur  et  amer 

Que  nis  aparler  ne  me  daigne, 

Ains  fait  ausi  vers  moi  l'estraigne  1804 

Que  s'onques  mais  ne  me  veïst. 

Et  je  quidai  qu'il  me  preïst 

A  feme  et  me  tenist  covent, 

Et  si  li  ai  proie  sovent  1808 

Que  vers  moi  sa  foi  aquitast. 

Et  il  me  dist,  s'il  n'en  quidast 

Avoir  reprovier  orendroit. 

Que  honte  et  corrous  me  feroit  ;  1812 

Si  me  rova  aler  ma  voie, 

Et  dist,  se  nul  parent  avoie 

Qui  de  lui  me  peûst  vengier, 

Querre  l'alaisse  sanz  targier.  18 16 

Et  je  qui  sui  de  bons  ami» 

Tantost  a  le  voie  me  mis. 

Si  alai  querre  un  mien  cosin  ; 

Mais  ne  truis  lontaing  ne  voisin  1820 

Qui  m'en  die  nés  une  ensaigne  : 

Querre  va  la  Lance  qui  saine, 

Ch'ai  oï  dire,  et  le  Graal  ; 

En  la  queste  a  eu  maint  mal.  1824 

—  Et  coment  a  non  li  vassaus 

Que  volez  veoir  ?  —  Perchevaus, 

Gui  je  suis  cousine  germaine. 

Cherquié  l'ai  par  mainte  semaine,  1828 

Onques  n'en  oï  riens  conter. 

Si  ai  laissié  la  queste  ester. 

Or  me  sui  traveillie  en  vain. 

Car  cbil  espousera  demain  1^3-^ 

Qui  si  m'a  a  honte  chachiee 

Une  autre  qu'il  a  fianchiee. 

Si  me  morrai  de  doel  et  d'ire, 

Mais  voir  je  Tirai  contredire  1836 

Coment  qu'il  m'en  doie  avenir. 

Or  m'i  doinst  Deus  a  tans  venir, 

Car  voir,  s'il  l'avoit  esposee, 

En  talent  ai  et  en  pensée  1840 

Que  je  m'ochie  isnelement  ; 

Que  je  l'aim  si  très  durement 

Que  j'aim  assez  mius  a  morir 

Qu'en  desirrier  vivre  et  languir.  1844 

—  Damoisele,  dist  Perchevaus, 
Assez  a  paines  et  travaus 

Oui  toz  jors  chace  et  nient  ne  prent 

Qui  son  cuer  en  désir  esprent.  1848 

Dechute  vous  a  et  traie 

Cil  qui  or  vous  a  enhaïe, 

Envers  vous  oevre  falsement 

Quant  sa  fiance  vers  vous  ment;  1852 

Espoir  c'est  par  autrui  consaus. 

Et  con  fais  hom  est  li  vassaus  ? 

—  Sire,  si  biaus,  sigrans,  si  fors, 

Qu'il  ne  doute  home  cors  a  cors  :  1856 

Maint  bon  chevalier  a  outré 

Par  armes  qu'il  a  encontre, 

N'onques  encor  ne  fu  lassez, 

Et  s'a  aventure  assez  ;  1860 

De  toutes  gens  a  molt  grant  pris.  » 

Dist  Perchevaus  :  «  Il  a  mespris, 

Quant  il  est  de  si  grant  vaillance, 

Que  il  ne  salve  sa  fiance  1864 

Vers  vous  qu'il  devoit  prendre  a  feme. 

Mais  orre  errez,  ma  dolce  dame  ; 

Et  g'irai  a  lui  por  savoir 

S'en  lui  aroit  tant  de  savoir  1868 

Que  por  chastoi  ne  por  parole 

Deguerpist  sa  pensée  foie 

Que  il  acuité  sa  fïanche,   , 

Car  ce  esteroit  grant  enfance  1872 

S'il  vous  laissoit  por  autrui  prendre. 

On  puet  en  tel  eure  reprendre 

Un  home  et  blasmer  se  folie 

Que  tôt  maintenant  se  chastie.  1876 

Et  ce  seroit  molt  grans  damages, 

Quant  en  lui  a  tant  d'avantages, 

Qu'il  est  si  biaus,  si  grans,  si  fors 

Et  si  apparans  par  defors,  1880 

Se  li  cuers  n'est  loiaus  et  fins. 

Or  chevalchons,  ce  est  la  fins. 

Ne  vous  lairai  hui  mais,  mon  wel.  » 

Et  celé  qui  refait  son  doel  1884 

Li  dist  :  «  Sire,  or  dont  del  haster 

Que  je  criem  ma  paine  gaster.  » 

A  tant  en  vont  andui  ensamble, 

La  mule  la  damoisele  amble  1888 

Plus  tost  c'uns  palefrois  norois. 

Par  mi  le  bos,  joste  un  marois. 

Vont  tant  ensamble  chevalchant 

C'un  poi  après  soleil  couchant  1892 

Troverent  un  manoir  molt  riche. 

C'estoit  li  manoirs  a  un  prinche 

Qui  molt  estoit  cortois  et  sages. 

Et  si  estoit  toz  ses  usages  1896 

Que  onques  ne  fu  escondis 

Ses  hosteus,  ains  estoit  todis 

Abandonez  as  sorvenans. 

Ses  hosteus  estoit  avenans  1900 

As  preudomes,  bien  li  avint. 

Perchevaus  a  la  porte  vint, 

Ens  entre  et  la  dame  autresi. 

Et  quant  li  sire  les  choisi  1904 

Encontre  als  va  isnelement 

Et  sa  feme  tôt  ensement 

Et  tôt  li  sergant  de  la  cort, 

N'iacelui  qui  n'i  acort.  1908 

Et  li  sires  par  cortoisie 

A  la  damoisele  saisie 

De  sa  mule,  a  terre  la  met. 

Chascuns  des  sergans  s'entremet  1912 

D'aus  servir  et  d'aus  honorer. 

Perchevaus  tout  sans  demorer 

Est  descendus  de  son  destrier, 

Assez  fu  qui  li  tint  l'estrier.  191 6 

A  tant  li  sire  les  en  maine 

En  la  soie  sale  demainé, 

Si  fait  desarmer  Percheval. 

De  le  mule  ne  del  cheval  192a 

N'estuet  parler,  c'est  chose  vaine. 

Assez  orent  fain  et  avaine 

A  remanant  icele  nuit. 

Et  por  che  qu'il  ne  vous  anuit  1924 

Vous  voirai  le  conte  abregier. 

Al  mius  qu'il  les  pot  hebergier 

Les  a  hébergiez  li  preudom. 

Tôt  orent  a  lor  abandon  192S 

Vin  et  viande  sanz  dangier. 

Et  quant  ce  vint  après  mengier 

Si  vont  dormir  et  reposer. 

Onques  ne  fina  de  penser  1932 

La  damoisele  qui  cremoit 

Venir  a  tart  la  ou  amoit. 

Si  tost  come  aperchut  le  jor 

Se  lieve  sanz  faire  sejor.  ^93^ 

Et  Perchevaus  se  resveilla. 

Levez  est,  si  s'apareilla 

De  ses  armes,  et  doi  serjant 

Li  vinrent  tantost  au  devant  1940 

Qui  li  aidierent  bonement, 

Et  doi  autre  hastivement 

Le  mule  et  le  cheval  atornent. 

A  tant  en  la  sale  retornent.  1944 

Perchevaus  isnelement  monte  ; 

Et  la  dame,  qui  molt  se  doute 

Que  ne  face  trop  lonc  sejor, 

Percheval  prie  par  amour  1948 

Qu'il  se  hastast,  et  il  si  fait. 

Congié  a  pris,  a  tant  s'en  vait 

<jrant  oirre,  et  celé  tost  après. 

Tant  ont  erré  que  il  sont  près  1952 

De  mie  di,  passée  est  tierche. 

Quant  il  orent  erré  grant  pieche, 

Un  chastel  voient  bel  et  gent, 

Et  virent  que  toute  la  gent  1956 

Issent  del  chastel  tôt  notant  ; 

Li  pluisor  aloient  chantant 

Et  li  alquant  si  carolerent  : 

Ensi  vers  le  mostier  alerent.  i960 

Ensi  demainent  lor  déduit, 

Grant  joie  mainnent  et  grant  bruit, 

Rotruengues  et  chansonetes, 

Damoiseles  et  meschinetes  1964 

Qui  timbroient  par  molt  grant  teste. 

Perchevaus  tant  ne  quant  n'areste, 

Ainz  en  va  molt  grant  aleûre 

Desus  son  cheval,  l'ambleure  1968 

Le  siut  la  bêle  esperonnant  ; 

Vers  le  mostier  en  vont  errant 

Qui  fu  devant  la  porte  droit. 
•       Un  chevalier  grant  et  adroit  1972 

Virent  issir  fors  de  la  porte, 
Sor  un  cheval  qui  soef  porte, 
Qui  molt  estoit  biaus  a  merveille. 
Li  chevaliers  roube  vermeille  1976 

Ot  vestue  qui  bien  li  sist. 
Après  le  chevalier  s'en  ist 
Une  pucele  a  grant  desroi  : 
Molt  furent  riche  si  conroi,  1980 

Une  porpre  d'or  estelee 
Ot  vestue,  si  fu  orlee 
Tout  entor  a  bendes  d'orfroi, 
Et  sist  sor  un  blanc  parléfroi  1984 

Qui  molt  venoit  soef  ambiant. 
La  pucele  fu  par  samblant 
De  bon  aire,  mais  aine  nature 
Ne  fist  si  bêle  créature,  1988 

Si  fiere,  ne  si  desdaigneuse. 
Avère  fu  et  orgueilleuse 
Et  la  plus  felenesse  riens 
Conques  veïst  hom  terriens.  ^99^ 

Doi  chevalier  l'ont  adestree. 
Tout  droitement  devant  l'entrée 
Se  sont  aresté  del  mosiier. 
«  Biaus  sire,  ore  ai  de  vous  mestier,  1996 

Fait  la  pucele  a  Percheval  : 
Or  poez  veoir  la  aval 
Le  vassal  qui  m'avoit  plevie 
De  qui  avoir  ai  tele  envie  ;  2000 

Celé  dame  velt  espouser. 
—  Che  ne  li  laist  ja  Dieus  penser. 
Fait  Perchevaus,  qu'il  le  voist  prendre.  » 

Tôt  maintenant  sanz  plus  atendre  2004 

Vont  chevalchant  grant  aleûre. 

Lors  vit  venir  tôt  a  droiture 

Un  vavasor  de  grant  eage 

Qui  bien  sambloit  preudome  et  sage,        2008 

Et  si  estoit  il  sanz  faillance. 

Le  bon  destrier  qui  tost  se  lance 

Retorne  vers  lui  Percheval, 

De  Dieu  le  père  esperital  2012 

Le  salue  molt  hautement, 

Puis  li  demande  dolcement 

Ou  celé  gent  voloit  aler 

Que  si  grant  joie  voit  mener.  2016 

«  Amis,  ce  dist  li  vavasor. 

Se  Dieus  me  doinst  joie  et  honor, 

Jel  vous  dirai  molt  volentiers, 

Ja  de  che  ne  serai  laniers  2020 

Que  je  le  voir  ne  vous  en  conie 

Tôt  mot  a  mot  et  sanz  mesconte. 

Nous  en  alons  a  un  mostier, 

Qui  lays  siet  lez  cel  vergier,  2024 

For  espouser  no  damoisele 

Qui  molt  par  est  et  gente  et  bêle. 

Li  quens  le  done  un  chevalier 

Qui  molt  fait  d'armes  a  prisier  :  2028 

De  cel  règne  de  Cornouaille 

N'est  nus  chevaliers  qui  le  vaille 

D'armes  et  de  chevalerie. 

—  Sire,  vous  ne  le  haez  mie,  2032 

Che  li  respondi  Perchevaus, 

Mais  se  il  fust  ausi  loiaus 

Come  il  est  prisiez  de  sa  main, 

Il  n'espousast  hui  ne  demain  2036 

Autre  feme  que  ceste  chi, 

Car  fïanchié  l'a  et  plevi.  » 

duant  le  vavasor  ce  entent 

Arrière  torne,  plus  n'atent.  2040 

A  son  seignor  vient,  si  li  conte 

Si  corne  oï  avez  el  conte. 

Quant  li  quens  entent  tel  novele 

Les  chevaliers  errant  apele,  2044 

Si  a  dit  que  plus  n'en  fera. 

Mais  le  chevalier  atendra 

Oui  contredit  le  mariage. 

Uns  chevaliers  qui  molt  ert  sage  2048 

Dist  :  «  Sire,  al  conte  bien  ferez 

Se  le  chevalier  atendèz 

Et  si  est  raisons  et  droiture.  » 

A  tant  voient  grant  aleùre  2052 

Venir  Perchevaus  chevalchant 

Desor  un  sor  destrier  bauchant, 

Et  dalez  lui  vint  la  meschine 

Qui  de  plorer  onques  ne  fine.  2056 

Et  li  prestres  sanz  atargier 

Por  le  mariage  aloier 

S'en  est  venus  devant  Tarvol, 

L'aube  vestue,  estole  al  col,  206a 

Por  le  mariage  conjoindre. 

Et  la  dame  comenche  a  poindre 

La  mule,  et  Perchevaus  après. 

Et  quant  il  furent  venu  près  2064 

Ne  fisent  noise  ne  beuban. 

Et  li  prestres  crie  le  ban  : 

«  S'il  i  a  nului  qui  seûst 

Par  coi  assambler  ne  deûst  2068 

Os  mariages,  qu'il  le  die.  » 

Celé  qui  Amors  fait  hardie 

Sait  avant,  si  comence  a  dire  : 

«  Sire,  je  le  vieng  contredire,  2072 

Qu'il  m'a  fïanchiee  piech'a.  » 

Li  chevaliers  se  correcha 

Si  fort  qu'il  samble  qu'il  marvoie  ; 

Si  dist  :  «  Se  Damedieus  me  voie,  2076 

Se  je  ne  quidoie  entreprendre. 

Je  vous  feroie  tantost  prendre 

A  deus  sergans  et  tant  fuster 

C'on  vous  porroit  les  os  froter.  2080 

Fuiez  de  chi,  lessiez  cestplait.  » 

Dist  Perchevaus  :  «  Se  il  vous  plait, 

SirCj  parlez  plus  bêlement 

Et  ovrez  plus  cortoisement  2084 

Que  vous  ne  dites  orendroit. 

Et  se  la  dame  i  set  son  droit 

De  vous  avoir  et  tant  vous  aime 

Que  ele  vous  chalenge  et  claime,  2088 

Nel  devez  pas  por  che  touchier, 

Que  s'ele  ne  vous  eûst  chier, 

Je  croi  que  ja  ne  s'en  mellast 

De  vous  clamer,  ains  s'en  alast.  2092 

Se  vous  fïanchie  l'avez 

Avant  qu'autrui,  vous  ne  devez 

Autre  que  li  a  feme  avoir  : 

Prenez  le,  si  ferez  savoir.  2096 

S'autrui  prenez,  c'ert  falsement, 

Se  n'i  serez  pas  loialment. 

N'est  pas  loiaus,  sachiez  de  voir, 

Qui  sa  foi  ment  por  décevoir  2100 

Autrui,  ainz  est  traître  et  faus. 

—  Sire,  musars  estes  et  faus, 

Gerbert,  Perceval.  c 

Dist  li  vassaus,  tenez  vo  voie, 

Que  se  je  bon  talent  avoie  2104 

De  li  espouser  par  devant, 

Por  vo  despit,  de  che  me  vant, 

Nel  prendroie  ne  c'une  foie. 

Fuiez  que  je  ne  vous  asfole,  2108 

Car,  par  saint  Pol  le  vrai  martir, 

Se  plus  me  volez  desmentir 

Vous  le  comperrez  ja  molt  chier.  » 

Dist  Perchevaus  :  «  De  manechier,  2112 

Sire  vassaus,  n'est  nus  porfis. 

Or  soiez  toz  seùrs  et  fis 

Qu'il  n'a  droit  en  chevalerie 

Qiii  sa  foi  ment  par  tricherie,  21 16 

Et  je  proverai  orendroit 

Vers  vous  que  vous  n'avez  nul  droit 

En  celi  que  vous  volez  prendre.  » 

Dont  comencha  d'ire  a  esprendre  2120 

Li  chevaliers  et  avant  saut. 

«  Sire  musart,  se  Dieus  me  sait, 

Marcheant  avez  encontre. 

Maint  plus  vaillant  en  ai  oltré  2124 

Que  vous  n'estes,  et  maint  plus  prcu. 

Mais  je  quit  ja  n'i  avrez  preu, 

Tost  vous  avrai  mort  ou  vcnchi\. 

Espoir  vous  avez  trop  vescu,  2128 

Si  chachiez,  je  quit,  vostre  vie. 

Qui  de  combatre  avez  envie 

Vers  moi.  Je  vous  di  bien  sanz  faille 

Tost  ertfinee  la  bataille.  »  2132 

Perchevaus,  cui  vait  anuiant, 

Li  dist  :  «  Or  oi  plait  de  noiant  : 

Se  manache  fust  cops  d'espee 

J'eusse  la  teste  colpee,  '  2136 

Ce  m'est  avis,  tôt  sanz  assalt.  » 

A  tant  la  pucele  avant  sait 

Que  li  chevaliers  voloit  prendre, 

Si  dist  :  «  Se  il  vous  puet  sozprendre,        2140 

Honis  soit  il  s'il  ne  vous  pent, 

Et  moi  et  quanque  a  moi  apent 

Li  veerai  tôt  par  despit, 

S'il  vous  donc  de  mort  respit.  »  2144 

Dist  li  vassaus  :  «  Ma  dolce  amie, 

Del  chevalier,  ne  doutez  mie, 

Porrez  faire  a  vo  volenté  ; 

Assez  tost  Tarai  conquesté.  »  2148 

A  tant  es  vous  a  le  tenchon 

Le  conte  ou  vint  sanz  contençon  ; 

Percheval  tantost  salua, 

Et  Perchevaus  errant  li  a  2152 

Respondu  debonairement. 

Se  li  a  dit  molt  dolcement  : 

«  Sire,  cil  Dieus  vous  doinst  bon  jor 

Ki  fait  en  mai  naistre  la  flor.  »  2156 

Li  quens  li  dist  :  «  Et  Dieus  vous  gart 

Qui  toz  les  biens  done  et  départ.  » 

Dont  li  demande  la  raison 

Por  coi  et  par  quele  achoison,  2160 

La  vérité  toute  l'en  die. 

Que  cil  chevaliers  ne  puet  mie 

Prendre  a  moillier  sa  bêle  fille 

Qui  son  parage  pas  n'avilie.  2164 

a  Sire,  fait  il,  jel  vous  dirai. 

Que  ja  de  mot  n'en  mentirai. 

Si  con  ceste  pucele  dist  : 

Ore  escoutez  un  sol  petit.  2168 

Cil  vassaus  que  voi  la  ester, 

Qui  tant  fait  d'armes  a  loer, 

Vint  a  ceste  pucele  chi, 

Si  li  pria  por  Dieu  merchi  2172 

Que  ele  par  amours  l'amast 

Et  que  s'amour  li  otroiast, 

Car  il  l'amoit  molt  de  cuer  fin 

Et  feroit  desci  en  la  fin  2176- 

Sans  falser  et  sanz  dechevoir. 

Ele  quida  qu'il  deïst  voir 

Qu'il  li  prioit  molt  docement 

Et  gemissoit  tant  durement  ;  2180 

En  sozpirant  sovent  ploroit 

Et  a  jointes  mains  l'aoroit. 

Tant  li  pria  qu'il  le  sozprist 

Et  de  s'amour  son  cuer  esprist,  2184 

Et  quant  il  vit  qu'il  l'ot  sozprise 

Et  al  jeu  de  vérité  prise, 

Se  li  requist  son  bon  a  faire. 

Ceste  qui  fu  de  sot  affaire  2188 

Li  dist  que  ele  le  feroit, 

Son  buen  et  ce  que  lui  plairoit, 

Mais  que  li  fïanchast  sa  foi 

Que  loialment  en  bone  foi  2192 

L'espouseroit  en  lëauté. 

Li  fols,  plains  de  desloiauté, 

Li  fïancha  lues  de  sa  main 

K'il  l'espouseroit  l'endemain.  2196- 

Sor  sa  fïanche  l'en  creï 

Et  il  a  li  tant  acreï 

Et  prist  celé  nuit  tant  del  sien 

Que  ne  li  puet  rendre  por  rien.  2200 

Son  bon  en  fist,  si  fist  que  foie. 

Onques  fiance  ne  parole 

'Nq  regarda,  se  Dieus  me  sait.  » 

Et  li  chevaliers  avant  saut  2204 

Devant  le  conte  et  dist  qu'il  ment 

Et  qu'il  l'en  fera  provement. 

Quant  Perchevaus  celui  01 

Molt  bêlement  li  respondi  :  2208 

•«  Amis,  se  vous  me  creïssiez, 

Ja  ne  vous  en  combatissiez  : 

Bataille  a  faire  n'est  pas  jeus.  » 

Cil  jure  la  teste  et  les  eus  2212 

Qu'il  ne  lairoit  por  nul  avoir, 

«  Que  ne  vous  fâche  ancui  savoir 

De  quel  jeu  musars  s'entremet 

Qui  por  autrui  en  champ  se  met.  »  2216 

Perchevaus  dist  :  «  Fraigniez  vostre  ire, 

Sorparlers  nuist,  ch'ai  oï  dire  ; 

C'est  vilonnie  de  tenchier 

Et  folie  de  manechier.  2220 

Au  départir  porrez  savoir 

Liquels  porra  victore  avoir. 

Mais  or  vous  armez  vistement.  » 

Cil  li  creanta  bonement.  2224 

A  tant  envoie  por  ses  armes  : 

Devant  le  mostier  soz  deus  carmes 

Qui  molt  furent  menu  foillié, 

:Sor  un  drap  a  or  entaillié  2228 

Se  fist  armer  molt  tost  errant. 

Puis  monte  en  un  cheval  balchant, 

L'elme  lachié,  s'a  l'escu  pris. 

D'ire  et  de  maltalent  espris.  2232 

Li  quens  les  maine  en  une  pree 

Qjai  molt  estoit  et  grans  et  lee. 

Li  chevaliers,  plains  de  sorfait 

Sor  le  cheval  qui  tost  li  vait,  2236- 

Point  le  destrier  et  il  l'i  lance  ; 

Molt  fu  roide  et  grosse  sa  lance  ; 

En  mi  la  place  vint  tôt  droit, 

Toz  près  de  prover  qu'il  a  droit  ;  2240 

Et  Perchevaus  fu  d'autre  part. 

La  gent  entor  le  champ  s'espart  ; 

Si  fu  bêle  la  praerie, 

Entor  fu  la  chevalerie.  2244 

Et  li  vassal  se  déifièrent 

Qui  en  lor  forces  se  fièrent 

A  tant  li  uns  vers  l'autre  point 

Con  cil  qui  ne  se  doutent  point,  2248. 

Si  s'entrefierent  si  grans  cops 

Sor  les  escus  qu'il  ont  as  cols 

du'il  les  esquartelent  et  fraignent  i 

Les  lances  esclichent  et  fraignent,  2252 

Et  il  s'encontrerent  des  cors 

Si  fort,  iteus  est  mes  recors, 

Que  por  poi  qu'il  ne  sont  crevé. 

Tant  furent  durement  grevé,  2256 

N'i  a  celui  qui  tant  soit  fors 

Ne  soit  volez  des  archons  fors. 

Et  li  cheval  sont  jus  versé 

Tout  sovin  et  tout  enversé  ;  226a 

Au  chaoir  ont  les  archons  frais. 

Cil  salent  sus,  puis  si  ont  trais 

Les  brans  qui  sont  trenchant  d'achier. 

Ne  servent  pas  de  manechier  2264 

Mais  de  grans  cops  qu'il  s'entrepaient. 

Si  ne  s'acordent  ne  apaient, 

Ains  s'entrefierent  molt  sovent 

Des  espees  plus  tost  que  vent  2268 

Quanqu'il  porent  onques  destendre, 

Ne  ne  welent  pas  tant  atendre 

Qu'il  aient  un  poi  de  repos, 

Char  chascuns  avoit  en  porpos  2272 

Qu'il  puistson  compaignon  recroire. 

Ce  lor  faisoit  cuidier  et  croire 

Hardemens  et  proece  et  ire. 

L'uns  boute  l'autre,  sache  et  tyre,  2276 

Quant  il  le  puet  tenir  as  mains, 

Et  sachiez  c'onques  hom  humains 

Ne  vit  mais  bataille  plus  dure. 

Tant  sont  engrés  et  plain  d'ardure,  2280 

Si  fier  et  de  si  grant  air, 

Que  il  font  par  pièces  chair 

Et  les  elmes  et  les  escus, 

Qii'il  ne  puent  estre  vencus,  2284 

Ainz  s'entrefierent  sanz  atente. 

Chascuns  met  sa  cure  et  s'entente 

Qu'il  puist  son  copaignon  outrer. 

Sovent  se  vont  entrencontrer  2288 

D'escus  et  de  cors  et  de  pis. 

Li  uns  fait  a  l'autre  le  pis 

Qu'il  onques  puet,  sachiez  de  voir, 

Car  li  uns  volroit  l'autre  avoir  2292 

Le  cuer  sachié  sozla  mamele. 

Chascuns  fait  del  brant  l'alemele 

Son  compaignon  sovent  privée. 

Bien  ont lor  proece  esprovee,  2296 

N'encor  ne  sont  pas  recreû. 

Se  l'uns  a  a  l'autre  acreû 

Du  paier  durement  s'esforce 

Que  molt  sont  andoi  de  grant  force.         2300 

Tant  ont  le  chaple  maintenu 

Que  il  sont  bras  a  bras  venu, 

Si  sont  au  luitier  entraers. 

Durs  ont  les  os  et  fors  les  ners,  2304 

Si  fu  la  luite  molt  estoute, 

Chascuns  i  met  s'entente  toute. 

Mais  sachiez  que  ce  fu  du  mains, 

Quant  Perchevaus  le  tint  as  mains,  2308 

Qu'il  puis  eschaper  li  peûst 

Por  rien  que  guenchir  li  seûst. 

Tant  l'apresse,  tant  le  demaine 

Qu'il  l'a  mis  en  le  grosse  alaine.  23  12 

De  soi  le  boute  et  puis  le  sache 

Si  qu'il  l'abat  en  mi  la  place. 

Tant  le  destraint,  tant  le  mestroie 

Que  chil  li  créante  et  otroie  2316 

Qu'il  est  outrez  et  plus  ne  puet. 

Et  Perchevaus  dit  :  «  Il  t'estuet 

Donques  la  dame  prendre  a  feme 

Qui  m'amena,  se  Dieus  ait  m'ame.  2320 

Se  tu  ne  le  vels  espouser 

Par  mi  la  mort  t'estuet  passer.  » 

Cil  qui  en  estoit  li  mestiers 

Li  dist  :  «  Sire,  molt  volentiers  2324 

Ferai  du  tôt  vostre  voloir. 

Je  quidoie  jhehui  valoir 

Mius  que  nus  hom,  mais  de  voir  sai 

Que  grant  musardie  pensai,  2328 

Car  j'ai  bien  veu  et  prové 

Que  j'ai  meillor  de  moi  trové  ; 

Si  est  molt  fols  qui  tant  se  prise  : 

Tant  va  pos  a  l'iaue  qu'il  brise.  »  2332 

A  icest  mot  i  vint  li  quens 

Ki  molt  avoit  od  lui  grans  gens. 

A  Percheval  vint,  si  li  prie 

Que  par  amours  son  non  li  die.  2336 

«  Sire,  dist  il,  tôt  sans  gabois, 

J'ai  non  Perchevaus  li  Galois  » 

—  En  l'oreille  li  conseilla 

Si  bas  que  nus  oï  ne  l'a  —  2340 

«  Et  la  pucele  a  non  Ysmaine 

Et  s'est  ma  cousine  germaine.  » 

Li  quens  l'escoute  et  quant  l'entent 

Li  cuers  de  joie  li  estent,  2344 

Si  dist  :  «  Amis,  bien  soiez  vous 

Hui  cest  jor  venus  entre  nous. 

Car  vous  estes  le  plus  preudome 

Qiii  soit  desci  dusques  a  Rome.  2348 

Vous  nous  avez  en  cest  pais 

Trestoz  rendus  nos  edefis 

Que  nous  aviens  devant  perdus. 

—  Sire,  se  je  vous  ai  valu,  2352 
Dist  Perchevaus,  de  nule  rien. 

Si  m'ait  Dieus,  ce  me  plaist  bien.  » 

Quant  la  dame  du  chastel  voit 

Percheval  qui  conquis  avoit  2356 

Celui  qu'ele  voloit  avoir, 

Tant  a  le  cuer  et  tristre  et  noir 

Que  par  un  poi  de  doel  ne  part  ; 

Dolante  monte,  si  s'en  part.  2360 

Ne  mais  li  quens  par  cortoisie 

Percheval  requiert  molt  et  prie 

Qu'avec  lui  en  voist  por  digner. 

Car  molt  le  volroit  honorer.  2364 

Et  Perchevaus  l'en  merchia. 

Mais  il  dist  qu'il  ne  menjera 

Devant  iche  que  la   meschine 

Ert  espousee,  sa  cousine.  .  2368 

A  tant  s'en  est  li  quens  partis 

Vers  son  chastel  et  revertis, 

Et  si  chevalier  après  vont, 

Et  quant  la  porte  passée  ont,  2372 

Si  le  fermèrent  erranment. 

Et  Perchevaus  isnelement 

Le  chevalier  od  soi  apele, 

Si  le  mena  en  la  chapele  ;  2376 

Sa  nièce  li  fait  espouser, 

Coi  que  ce  lui  deiist  peser  ; 

Il  l'espousa,  volsist  ou  non  ; 

Et  puis  li  demanda  son  non.  2380 

«  Sire,  fait  il,  or  sachiez  bien, 

On  m'apele  Faradïen. 

—  Faradïen,  dist  Perchevaus, 

Quels  que  soit  ore  li  travaus,  2384 

A  la  cort  en  Bretaigne  irez 

Au  roi  Artu,  si  li  direz 

A  mon  seignor  le  gentil  roi 

Cent  mile  salus  de  par  moi,  2388 

Et  vous  metez  en  sa  prison. 

—  Sire,  fait  il,  san  contenchon 
Irai  et  ma  feme  i  menrai. 

De  par  cui  me  présenterai,  2392 

Ce  dist  Faradïens,  biaus  sire  ?  » 

Dist  Perchevaus  :  «  Vous  porrez  dire 

Que  li  vassaus  vous  i  tramist 

Qui  desus  la  chaiere  sist  2396 

Qui  tant  par  estoit  redoutée.  » 

Faradïens  a  escoutee 

La  parole,  de  joie  saut. 

«c  Sire,  fait  il,  se  Dieus  me  saut,  2400 

Or  sai  et  voi  et  perchoif  bien 

due  mes  pris  n'est  cheus  de  rien, 

De  ce  que  vous  m'avez  conquis. 

Plus  i  ai  conquis  los  et  pris,  2404 

Quant  a  vous  me  sui  combatus, 

Que  se  jou  eusse  abatus 

Toz  chiaus  de  la  Table  Roonde, 

Car  li  plus  preus  estes  del  monde  ;  2408 

Bien  le  tesmoigne  la  chaiere. 

Et  sachiez  bien  que  ja  mais  n'icre 

A  sejor,  ains  venrai  a  cort.  » 

Maintenant  a  sa  feme  cort,  2412 

Sor  sa  mule  l'a  fait  monter 

Et  puis  monte  sanz  arester. 

Congié  a  pris,  sa  feme  en  maine 

Qui  estoit  cousine  germaine       .  2416 

Percheval  qui  conquis  l'avoit. 

Nel  connoist  pas  et  si  le  voit, 

Et  desarmé  l'avoit  veii. 

Si  ne  l'avojt  pas  conneû.  2420 

Dolante  i  vint  et  paourouse, 

Mais  or  l'a  cil  prise  a  espouse 

Par  cui  a  joie  recovré, 

Coment  que  ele  eûst  ovré.  2424 

A  tant  s'en  vont  tôt  un  sentier 

Et  li  prestres  ist  du  mostier 

Qui  molt  estoit  plains  de  bonté  ; 

A  Percheval  par  charité  2428 

A  priié  que  le  digner  praigne 

Od  lui,  molt  trovera  estraigne 

Et  le  païs  et  la  contrée, 

Aiûz  qu'il  ait  la  forest  outrée.  2432 

Perchevaus  la  proiere  entent, 

Od  lui  s'en  va,  plus  n'i  atent, 

Car  de  mengier  avoit  mestier. 

La  maison  fu  près  del  mostier  2436 

Au  prestre  qui  son  clerc  apele 

Ki  fu  a  l'uis  de  la  chapele, 

Si  fait  establer  le  cheval, 

Puis  si  en  maine  Percheval.  2440 

Desarmé  l'ont  sanz  nule  atente, 

A  che  ont  mise  lor  entente. 

D'iaue  chaude  et  de  vin  ensamble 

Li  ont  lavé,  si  con  moi  samble,  2444 

Oeus  et  vis  qu'il  ot  plain  de  sanc, 

Puis  li  essuent  d'un  drap  blanc. 

Li  prestres  qui  fu  dois  et  pieus 

Un  sorcot  qui  fu  plains  d'oupius  2448 

Li  a  fait  vestir  qu'il  n'ait  froit. 

Perchevaus  volentiers  sosfroit 

L'aise  et  le  bien  sanz  nul  dangier. 

Saines  viandes  a  mengier  2452 

Orent  assez  a  grant  foison. 

Saines  et  de  bone  saison  : 

Roches  et  lus,  bêches,  barbiaus  ; 

Molt  fu  li  digners  bons  et  biaus.  2456 

Et  li  quens  qui  molt  fu  cortois 

Quatre  vallés  tôt  demanois 

Fist  chargier  de  vin,  de  claré, 

Qu'il  a  Percheval  présenté.  2460 

Et  cil  s'en  tornent  lieement 

Qui  aporterent  le  présent, 

Dusques  la  ne  sont  arestu. 

Et  quant  il  i  furent  venu  2464 

Si  saluèrent  hautement 

De  par  le  conte  bonement 

Le  chevalier  a  son  mengier  ; 

Si  li  présentent  sanz  dangier,  2468; 

Ce  que  lor  sire  li  envoie. 

Il  le  rechoit  et  molt  grant  joie 

Fait  des  vallés  et  si  lor  prie 

Que  chascuns  d'aus  son  seignor  die  2472; 

Salus  et  merchis  cent  mil  fois. 

Et  cil  s'en  tornent  demanois. 

A  molt  grant  joie  s'en  revont 

Et  lor  seignor  salué  ont  2476 

De  par  le  chevalier  estraigne, 

Que  li  ermites  sanz  losaigne 

Sert  et  honeure  a  son  pooir. 

Si  nel  fait  pas  por  dechevoir,  2480 

Mais  por  Dieu  et  par  charité. 

Du  conte  avons  assez  parlé. 

A  Percheval  weil  revenir 

Qui  menjue  par  grant  loisir  2484: 

Des  mes  dont  il  a  plenté  a, 

Et  li  prestres  molt  l'en  pria, 

S'orent  bon  vin  cler  corne  lerme. 

Après  mengier  Perchevaus  s'arme,  248$ 

Puis  monte,  si  a  congié  pris. 

Li  prestres  come  bien  apris 

Le  comande  a  Dieu,  si  le  saigne. 

Le  voie  a  destre  li  ensaigne.  2492 

Perchevaus  de  l'aler  s'esploite. 

Par  la  forest  le  voie  droite 

Chevalche  tôt  le  jor  entir. 

Une  crois  vit  et  un  mostier  2496 

Petit  qui  fu  viez  et  gastez. 

Et  Perchevaus  s'est  tant  hastez 

Qu'il  descent  :  son  cheval  atache 

Par  dalez  lui  a  une  estache,  2500 

Et  la  lance  et  l'escu  jus  met, 

De  lui  bel  servir  s'entremet. 

Puis  est  entrez  en  la  chapele  ; 

La  mère  Dieu  sovent  apele,  2504 

Car  sor  l'autel  estoit  l'ymage, 

Si  li  prie  que4e  damage 

Le  gart  hui  et  de  mesestance  ; 

La  Lance,  qui  onques  n'estanche  2508 

De  sainnier,  et  le  saint  Graal 

Li  doinst  trover.  A  son  cheval 

En  vint,  se  li  oste  le  frain  ; 

Erbe  li  rue,  en  liu  de  fain  2512 

Li  done,  qu'a  s'espee  soie  ; 

De  sa  cote  a  armer  de  soie 

Li  frote  le  chief  et  l'eschine. 

Toz  armés  desoz  une  espine  2516 

Est  couchiez,  a  tant  s'endormi. 

A  tant  es  vous  un  anemi 

En  samblanche  d'une  pucele. 

Je  quit  c'onques  feme  plus  bêle  2520 

Ne  fu  veûe  en  terre  nule, 

Et  sist  sor  une  noire  mule. 

Sovent  va  disant  :  «  Quant  verrai 

Le  mien  ami  et  troverai  2524 

Que  je  ai  tant  quis  et  cerchié  ?  » 

Lors  a  amont  le  chief  drechié 

Perchevaus  qui  a  tant  s'esveille, 

Mais  molt  li  vint  a  grant  merveille  2528 

Quant  il  a  la  vois  entendue. 

La  maie  chose  est  descendue. 

Si  dist  :  «  Perchevaus,  dois  amis, 

En  grant  travail  as  mon  cors  mis  :  2532 

Quis  vous  ai  plus  d'un  an  entier, 

Ne  sai  se  ja  m'ara  mestier, 

Ne  sai  s'ai  emploie  mapaine. 

Se  vous  de  la  Lance  qui  saine  2536 

Et  du  Graal  porrez  savoir 

Toz  les  secrez,  sachiez  de  voir 

Par  moi  les  sarez  temprement, 

Se  vous  mon  bon  oltreement  2540 

Volez  faire  et  a  moi  jesir, 

Que  je  vous  aim  tant  et  désir 

Qjae  por  vostre  amour  muir  en  fin  ; 

Se  vous  volez  savoir  la  fin  2544 

Del  Graal,  par  moi  le  sarez. 

Et  de  la  paine  hors  serez 

Dont  tant  vous  estes  entremis. 

Et  sachiez  bien,  biaus  dois  amis,  2548 

Fille  sui  al  Pescheor  Roi, 

Por  vostre  amour  ai  pris  conroi 

-Que  du  Graal  sarez  demain 

Tout  le  voir,  car  je  l'ai  en  main,  2552 

Et  de  l'espee  qu'ajoinsistes, 

Fors  de  l'osque  que  i  fausistes, 

La  vérité  en  sarez  toute. 

Ne  soiez  pas  de  che  en  doute  ;  2556 

Mais  faites  tost  ma  volenté.  » 

Savez  por  coi  l'a  tant  hasté 

L'anemis  ?  Por  faire  pechier, 

Por  che  qu'il  voloit  despechier  2560 

Sa  chaasté  et  mètre  en  point 

Que  du  Graal  ne  seûst  point. 

Car  li  anemis  se  marvoie. 

Quant  il  voit  home  qui  s'avoie  2564 

A  bien  ovrer,  a  bien  entendre. 

Lors  le  rehaste  sanz  atendre 

L'anemis  por  lui  décevoir. 

Dist  Perchevaus  :  «  Aperchevoir  2568 

Me  puis  que  n'estes  mie  sage  : 

Vous  alez  querant  le  musage, 

Qui  foie  estes  et  sanz  conduit. 

Je  n'ai  cure  de  vo  déduit,  2572 

Car  trop  estes  baude  parliere 

Et  de  vostrc  amour  noveliere, 

Et  si  n'afiert  pas  a  pucele 

Qiai  soit  si  gente  ne  si  bêle  2576 

Con  vous  estes,  se  biens  m'aviegne. 

De  Dieu  et  d'onor  vous  soviegne. 

De  la  sainte  crois  ou  fu  mis.  » 

Lors  se  saigne.  Quant  l'anemis  2580 

Voit  qu'il  a  fait  desor  lui  crois, 

Lors  s'en  va  et  fist  tel  escrois 

Par  mi  le  bos  et  tel  tempeste 

Qu'il  n'ot  el  bos  oiseil  ne  beste  2584 

Environ  a  liue  et  demie 

Que  de  paor  ne  s'en  fremie. 

Perchevaus  voit  celé  aventure, 

S'espee  trait  et  a  droiture  2588 

A  fait  cerne  entor  son  cheval 

Et  entor  lui,  puis  cline  aval 

Son  chief,  qu'il  n'a  nule  peur  ; 

Desi  al  jor  dort  asseûr.  2592 

Levez  est  quant  il  vit  le  jor, 

Car  il  n'a  cure  de  séjour, 

Ainz  a  mis  son  frain  étsa  sele. 

Puis  est  entrez  en  la  chapele  2596 

Et  dist  oroisons  que  il  seut 

Et  prie  Dieu  qu'il  le  conseut. 

Lors  se  saigne,  s'ist  del  mostier, 

Puis  monte,  et  tôt  le  jor  entier  2600 

A  chevalchié  et  le  semaine. 

-Molt  a  sosfert  travail  et  paine. 

Mais  de  l'errer  tant  s'abandone 

Qu'il  vint  as  destrois  de  Valdone  2604 

En  la  haute  forest  estraigne 

Qui  avironne  la  montaingne. 

Bien  a  reconut  le  destroit, 

«Car  près  du  bois  iluec  endroit  2608 

Encontra  les  cinc  chevaliers 

A  cui  il  demanda  premiers 

S'il  estoit  Dieus  ou  angelos, 

•Quant  il  portoit  ses  gavelos.  2612 

Bien  reconoist  le  terreoir, 

Car  près  d'iluec  ert  le  manoir 

Ki  fu  sa  mère,  bien  le  voit. 

Celé  part  velt  aler  tôt  droit,  2616 

Qu'a  l'autre  fois,  quant  il  i  fu 

Et  sa  suer  l'ot  reconneû, 

Dont  dist  que  sa  suer  jecteroit 

D'iluec,  et  si  le  meteroit  2620 

Hors  de  celé  forest  salvage. 

A  tant  en  va  vers  le  manage  : 

Molt  fu  liez  quant  vit  le  haut  arbre 

Et  desoz  le  perron  de  marbre  ;  2624 

Celé  part  s'est  luez  adreciez. 

Li  pons  ert  contremont  dreciez, 

Car  au  disner  assise  estoit 

La  bêle  qui  se  dementoit  :  2628 

Sovent  pleure,  molt  se  gaismente 

Por  son  frère,  et  molt  est  dolente  : 

Sa  vie  het  molt  durement. 

Car  ele  ne  li  plaist  noient  2632 

Quant  il  l'en  ramembre  et  sovient. 

Perchevaus  a  le  porte  vient 

Qui  hautement  huche  et  apele. 

«  Dieus  aide  !  fait  la  pucele,  2636 

Qui  est  che  qui  huche  si  haut  ?  » 

Ele  meïsme  en  estant  saut, 

Si  en  est  venue  en  la  cort 

Et  sa  maisnie  après  li  cort.  2640 

Quant  ele  aveu  Percheval, 

Et  au  corsage  et  au  cheval 

Le  reconnoist  bien  et  as  armes. 

De  joie  li  filent  les  larmes  2644 

Tout  contreval  la  face  clere. 

Plus  de  cent  fois  li  dist  :  «  Biaus  frère, 

Vous  puissiez  li  très  bien  venir.  » 

Ja  n'i  quida  a  tans  venir  2648 

Al  pont  jus  mètre  et  avaler. 

Lors  laisse  le  chaîne  alcr, 

Le  pont  avale  et  il  le  passe. 

Sa  suer  le  baise  a  poi  d'espasse  2652 

Plus  de  cent  fois  ainz  qu'il  descende. 

Il  n'i  a  serjant  qui  ne  tende  g 

Sa  main  a  prendre  son  destrier  ;  * 

Establé  li  ont  sanz  dangier  2656 

La  ou  il  ot  plus  de  forrage. 

Car  il  ont  de  lor  laborage 

Orge  et  avaine  et  tant  tremois 

Qu'il  ne  seroit  failli  des  mois,  2660 

Mien  escient,  por  cent  cheuvas. 

Quant  desarmez  fu  Perchevaus, 

Se  li  a  fait  sa  suer  vestir 

Uns  dras  qui  valent  sanz  mentir  2664 

Mil  mars  d'argent  a  tôt  le  mains. 

Perchevaus  a  lavé  ses  mains 

En  deus  bachins  d'or  esmerez 

Que  on  li  avoit  aprestez  ;  2668 

Après  est  assis  au  disner. 

Assez  li  avoit  a  doner 

Sa  suer  venisons  et  chapons  ; 

Li  vins  ne  fu  mie  répons,  2672 

Ainz  en  i  ot  assez  de  clçr, 

Autant  que  s'on  a  un  bocler 

Le  puchast  on  en  un  vivier  : 

Tant  en  ont  garchon  et  bovier  2676 

Qu'il  remaint  devant  els  es  pos. 

Après  mengier  fu  a  repos 

Perchevaus  tôt  le  jor  entier, 

Et  quant  ce  vient  a  l'anuitier  2680 

Si  se  sont  assis  al  souper. 

Onques  por  conte  ne  por  per 

Ne  vit  nus  hom  sozper  plus  gent, 

La  ou  il  n'eûst  plus  de  gent.  2684 

Quant  orent  sozpé  a  loisir, 

Que  Perchevaus  se  volt  jesir 

Et  voloit  estre  reposez, 

Car  traveilliez  ert  et  penez,  2688 

En  mi  la  sale  par  délit 

Li  fait  faire  sa  suer  un  lit 

Qui  molt  estoit  de  riche  ator. 

Il  est  couchiez  et  tout  entor  2692. 

Jurent  li  serjant  qui  l'ont  chier. 

Sa  suer  est  alee  couchier 

Qui  lieement  la  nuit  dormi. 

Perchevaus,  qui  molt  se  cremi  2696 

Qu'il  ne  fesisttrop  lonc  demor 

Porla  pitié  et  pour  l'amour 

Que  il  avoit  a  ses  serjans, 

Se  lieve  quant  li  jors  fu  grans.  2700 

Sa  suer,  qui  ja  fu  esveillie 

Et  levée  et  appareillie, 

Li  demande  por  coi  levoit 

Si  main  et  ou  aler  devoit.  2704 

Dist  Perchevaus  :  «  Foi  que  vous  doi, 

Je  weil  maintenant  que  nous  doi 

Montons,  s'alons  en  l'ermitage 

Ou  ma  mère  fu  el  boschage  *  2708 

Chiez  le  saint  hermite  enfouie, 

S'este  i  ai  ceste  foïe 

Espoir  ce  est  la  daerraine  : 

Ne  sai  se  ja  mais  en  cest  raine  2712 

Rcvenrai,  n'en  ceste  contrée.  » 

Lors  comande  que  affeutree 

Li  fust  sa  mule  et  ses  chevaus. 

A  tant  s'est  armez  Perchevals  2716 

Molt  tost,  et  quant  il  fu  armez 

Ses  chevaus  li  fu  amenez 

Si  tost  come  il  l'ot  comendé. 

Li  serjant  li  ont  demandé  2720 

Se  sa  suer  ira  avec  lui. 

<(  Oïl,  fait  il,  mais  encore  hui 

Revenrons,  se  Dieu  plaist,  le  soir. 

—  Dieus  otroit  que  vous  dïez  voir  »,       2724 

Dist  chascuns  des  serjans  qui  pleure. 

Perchevaus  en  meïsme  l'eure 

A  sa  seror  tantost  montée, 

Lors  monte,  sa  voie  a  hastee.  2728 

Tant  vont  par  le  forest  ensamble 

Que  il  sont  venu,  ce  me  samble, 

A  la  chapelete  petite. 

La  ont  Irové  le  saint  hermite  2732 

Qui  bien  les  a  reconneûs 

Si  tost  come  il  les  a  veùs. 

Si  les  bienviegne  et  les  acole 

Et  dolcement  les  apparole.  2736 

Perchevaus  en  vait  a  la  lame 

Sa  mère,  et  prie  que  de  Lame 

Ait  Dieus  merchi  par  sa  douçor, 

Lors  pleure  et  dit  a  vois  auçor  :  2740 

«  Ha,  dolce  mère,  H  pechié 

Q.ue  j'ai  por  vous  m'ont  si  chargié. 

Que  ja  espenis  nés  verrai, 

Ne  a  l'amour  Dieu  ne  venrai  2744 

S'il  ne  me  regarde  em  pité.  » 

Descendus  est,  si  a  conté 

A  l'ermite  tôt  de  rechief 

Trestout  l'anui  et  le  meschief  2748 

Qu'a  eu  au  Graal  quester. 

«  Biaus  dois  amis,  laissiés  ester 

Toz  mais  visces,  fait  li  ermites  : 

Mescreans  est  et  ypocrites  -  2752 

Cil  qui  quide  par  vaine  gloire 

Avoir  l'amour  Dieu  et  sa  gloire. 

Nenil  !  mais  par  afflictions, 

Par  jeunes,  par  oroisons,  2756 

Et  avoir  vraie  repentance. 

Par  vestir  haire  en  penitance, 

Et  confés  de  quanque  on  puet  estre. 

Et  jehir  a  bouche  de  prestre.  2760 

De  tels  armes  se  doit  armer 

Chevaliers  qui  Dieu  velt  amer, 

S'il  velt  estre  preus  et  vaillans. 

11  a  l'espee  as  deus  taillans  ;  2764 

Savez  por  coi  ?  On  doit  entendre 

Que  l'uns  taillans  est  por  desfendre 

Sainte  Eglise,  sachiez  de  voir  ; 

En  l'autre  taillant  doit  avoir  2768 

Droite  justice  terrïene 

Por  garder  la  gent  crestïene 

Et  por  tenir  droite  justiche 

Sans  trichier  et  sans  covoitise.  2772 

Mais  li  taillans  est  dépêchiez 

De  sainte  Eglise,  ce  sachiez. 

Et  li  trenchans  terriens  taille. 

Chascuns  chevaliers  tant  et  taille  2776 

Les  povres  homes  et  raient 

Sans  che  qu'il  ne  lor  mesfont  nient. 

De  celé  part  est  trop  trenchans 

L'espee  et  cil  est  Dieu  trichans  2780 

Qui  tele  cspee  avec  lui  porte. 

De  Paradis  li  est  la  porte 

Fermée,  s'il  ne  s'en  amende. 

Biaus  dois  amis,  Dieus  vous  desfende,       2784 

Dist  Termites,  de  tele  espee 

Dont  vostre  ame  soit  encorpee.  » 

Après  le  fin  de  son  sermon 

Dist  Termites  une  oroison  2788 

Bêle  et  saintisme  et  glorieuse 

Qui  molt  fu  dolce  et  prescieuse. 

Que  Dieus  le  destort  de  pesanche. 

Et  Perchevaus  sanz  demoranche  2792 

Prent  congié  con  bien  ensaigniez. 

Li  ermites  les  a  saigniez 

De  la  main  debonairement. 

Et  Perchevaus  isnelement  2796 

S'en  va  qui  sa  seror  en  maine 

Par  mi  la  grant  forest  soutaine. 

Tant  a  Perchevaus  chevalchié, 

Quant  a  l'ermite  ot  pris  congié,  2800 

Et  sa  suer  joste  lui  chemine 

Qui  l'aime  d'amour  entérine, 

Qu'a  lor  manoir  sont  revenu. 

A  grant  joie  i  sont  recheû  2804 

De  lor  serjans  et  de  lor  gent, 

Molt  les  rechoiventbone  gent 

Et  chascuns  d'aus  joie  demaine. 

Mais  ains  que  past  celé  semaine  2808 

En  esteront  molt  correchié  ; 

Tout  volroient  estre  escorcié 

De  dol,  ensi  con  vous  orrez. 

Molt  fu  Perchevaus  honorez  2812 

De  sa  maisnie  celé  nuit. 

Et  por  che  qu'il  ne  vous  anuit 

Vous  voirai  le  conte  haster  : 

Le  plus  briement  que  aconter  2816 

Vous  porrai,  vous  dirai  le  voir. 

Perchevaus  qui  por  nul  avoir, 

Ne  velt  laissier  que  il  ne  voist 

Le  Graal  querre,  qui  qu'en  poist,  2820 

Et  la  Lance  por  qu'ele  saine 

Dont  il  a  sosfert  tante  paine, 

Mais  anchois  ara  sa  seror, 

•Ce  dist,  mise  a  gregnor  honor,  2824 

La  nuit  a  son  manoir  sejorne  ; 

Mais  au  matin  quant  il  ajorne 

S'est  atornez  con  por  errer, 

Car  n'a  cure  de  demorer.  282S 

Sa  seroratorner  a  fait. 

Por  coi  vous  feroie  lonc  pUit 

De  lor  movoir  ne  de  lor  voie  ? 

Mais  je  ne  quit  que  nus  hom  voie  2832: 

Ja  mais  de  tant  de  gent  tel  doel. 

Que  chascuns  serjans  le  sien  woel 

Fust  mors  :  je  quit  ne  lor  chausist 

Qui  maintenant  les  occesist.  2836- 

Chascuns  pleure  et  grant  dolor  maine 

De   ce  que  Perchevaus  en  maine 

Sa  seror  que  il  ont  gardée 

Dis  ans  que  onques  regardée  2840 

Ne  fu  de  parent  ne  d'ami. 

A  poi  que  ne  fendent  par  mi 

De  doel,  et  dient  :  «  Las,  chaitif, 

C'est  dolor  que  nous  somes  vif,  2844 

Quant  hui  cest  jor  perdons  la  riens 

Qui  plus  nous  avoit  fais  de  biens, 

Car  ce  est  une  sainte  chose.  » 

Perchevaus  mie  ne  repose,  2848. 

Ains  s'arme  et  puis  a  fait  monter 

Sa  seror,  et  sans  arester 

Est  montez,  puis  s'en  sont  parti. 

A  poi  ne  sont  de  doel  parti  2852. 

Quant  d'aus  se  départ  Perchevaus 

Qui  si  a  empris  grans  travaus 

Con  du  Graal  que  il  va  querre. 

Chascuns  d'aus  chiet  pasmez  a  terre  2856. 

Come  mort,  que  nus  ne  dit  mot. 

La  pucele  pitié  en  ot 

Quant  sa  maisnie  a  deguerpie 


PERCEVAL,    V.    2827  —  2891  89 

Qui  l'avoient  soef  norrie,  2860 

Si  a  ploré  de  la  pitié. 

Perchevaus  n'a  plus  respitié, 

Ains  ist  du  manoir,  si  s'en  va. 

Et  sa  seror  aler  rova  2864 

Toudis  devant,  que  molt  l'amoit. 

Et  la  pucele  se  cremoit 

Plus  por  son  frère  que  pôr  H. 

Percheval  a  molt  abeli.  2868 

De  che  qu'il  a  tel  compaignie. 

Tant  vont  qu'en  une  praerie 

Vinrent  qui  molt  fu  large  et  bêle. 

A  tant  vit  venir  la  pucele  2872 

Un  chevalier  sor  un  cheval 

Armé,  si  vint  vers  Percheval 

Issi  très  orgueilleusement 

Qu'il  samble  bien  certainement  2876 

Que  tout  doie  ocirre  et  confondre, 

Car  plus  tost  vint  que  une  foldre 

Sor  le  riche  cheval  de  pris. 

L'escu  par  les  enarmes  pris,  2880 

La  lance  el  poing  grosse  de  fraisne, 

Vint  a  Percheval,  si  l'araisne 

Corne  estols  orgueilleusement. 

«  Vassal,  fait  il,  hastivement  2884 

Vous  covient  la  damelaissier  : 

Se  chi  me  faites  eslaissier 

Vers  vous  par  corrous  ne  par  ire. 

Mors  estes,  bien  le  vous  puis  dire,  2888 

Que  riens  ne  vous  porroit  desfendre.  » 

Perchevaus  prist  de  doel  a  fendre 

Quant  le  chevalier  entendi. 

Mais  bêlement  li  respondi.  2892 

«  Sire,  fait  il,  lessiez  me  aler. 

■ —  M'en  ferez  vous,  fait  cil,  parler 

Longuement  que  la  dame  n'aie  ?  » 

Dist  Perchevaus  :  «  Cruel  manaie  2896 

Truis  en  vous,  ce  m'est  bien  avis, 

Mais  ja  tant  con  je  soie  vis 

Ne  Tarez,  ce  sachiez  sans  faille, 

Se  vous  cors  a  cors  en  bataille  2900 

Ne  le  poez  vers  moi  conquerre. 

—  De  plus  ne  te  weil  je  requerre. 
Fait  cil,  ce  saches  tu  de  fi.. 

Or  te  garde,  je  le  desfi. ,  2904 

—  Et  je  toi,  ce  dist  Perchevaus. 
A  tant  eslaissent  les  chevaus, 

Si  s'eslongent  li  uns  de  l'autre. 

A  tant  ont  mis  lance  sor  fautre  2908 

Et  les  escus  ont  mis  a  point. 

A  tant  li  uns  vers  l'autre  point,   , 

Si  se  fièrent  par  tel  aïr 

Que  il  ont  fait  le  taint  chaïr  2912 

Des  escus,  toz  les  porfendirent. 

Mais  li  hauberc  les  desfendirent, 

Et  les  lances  estoient  fors. 

Se  sont  ataint  par  tel  esfors,  2916 

En  mi  le  pis  sont  enferré 

Si  que  il  sont  jus  aterré. 

Mais  certes  molt  grant  tort  aroit 

Qui  du  chaïr  les  blasmeroit,  2920 

Car  frain  et  seles  et  cheval 

Furent  tout  rout,  et  li  poitral 

Caïrent  ains  que  li  seignor 

En  mi  le  pré  sor  la  verdour.  2924 


PERCEVAL,    V.    2892—2957  91 

Et  H  chevalier  sus  resalent 
Et  molt  fièrement  s'entrassalent 
Asespeestrenchans  d'acier. 
Li  uns  n'a  gaires  l'autre  chier,  2928 

Car  si  très  grans  cops  s'entredonent 
.Et  tant  au  ferir  s'abandonent, 
Hiaumes,  haubers,  escus  n'i  dure. 
Molt  par  est  felenesse  et  dure  2932 

La  bataille  des  deus  vassaus, 
Et  tant  rendent  dolereus  cops 
L'uns  a  l'autre  c'andoi  chancelent, 
Si  que  li  oeil  lor  estincelent,  2936 

Et  li  sanz  toz  vermaus  et  chaus 
Lor  bout  des  cors  après  les  caus, 
Hiaumes  d'acier,  haubers  perciez. 
Et  les  escus  si  dépêchiez  2940 

Qu'a  poi  lor  poins  covrir  en  puent. 
Un  poi  se  targent,  si  recovrent 
Lor  alaines,  puis  se  requièrent. 
Des  brans  nus  trais  s'entrerefierent  2944 

Qui  ont  forment  agûes  pointes. 
Perchevaus  li  fist  deus  empointes, 
Trois  cops  li  doneen  un  tenant. 
Si  grans  que  il  tôt  maintenant  2948 

Chiet  adens  devant  Percheval. 
Perchevaus  remonte  el  cheval 
Qui  si  tost  Tavoit  aporté. 
Perchevaus  ne  l'a  déporté  2952 

Ne  tant  ne  quant,  ainz  li  cort  seure. 
Ochis  l'eûst  en  petit  d'eure, 
Quant  cil  crie  :  «  Por  Dieu  merchi, 
Frans  chevaliers,  pas  ne  m'ochi,  2936 

Car  outrez  sui,  je  vous  créant  ; 

A  VOUS  me  rent  por  recréant 

A  faire  vo  voloir  du  tout.  » 

Perchevaus  qui  n'ot  pas  estout  2960 

Le  cuer,  mais  dolc  et  debonere, 

Li  dist  :  «  Dont  te  covient  il  fere 

Del  tout  mon  bon  outreement. 

—  Sire,  vostre  comandement  2964 
Ferai,  ja  n'en  avrai  despit. 

—  Or  t'en  va,  fait  il,  sanz  respit 
Rendre  prison  al  roi  Artu, 

Einsi  le  fianceras  tu.  296S 

—  Sire,  fait  il,  molt  volentiers, 
Car  les  voies  et  les  sentiers 

Sai  bien  dusque  a  la  cort  le  roi. 

A  tels  armes,  a  tel  conroi  2972 

Irai  que  je  ai  orendroit.  » 

Lors  dist  de  par  cui  se  rendroit 

Prison  quant  a  la  cort  venra. 

«  Par  mon  chief,  il  te  covenra,  2976 

Dist  Perchevaus,  ains  fïanchier. 

Très  bien  porras  al  roi  nonchier 

Qjaant  tu  seras  venus  a  cort 

Que  li  chevaliers  ki  si  cort  2980 

Les  tint  qui  fu  al  grant  tornoi 

Et  qui  tant  lor  i  fist  d'anoi 

Ne  aine  ne  valt  dire  son  non 

A  nului,  tant  fust  de  renon,  2984 

Et  a  Gavain  se  combati 

Si  que  li  uns  l'autre  abati, 

De  par  celui  vous  rendez  pris, 

Et  Gavain  qui  est  de  tel  pris  2988 

Me  saluez  cent  mile  fois. 

Et  dites  moi  sanz  nul  defois 

Vostr€  non,  car  jel  wel  savoir. 

—  Sire,  fait  il,  sachiez  de  voir  2992 
'Que  je  sui  Mordrés  apelés. 

—  Biaus  amis,  or  vous  en  alez 
A  Dieu  »,  ce  li  dist  Perchevaus. 

Lors  ratornent  de  lor  chevaus  2996 

Les  frains,  les  poitraus  et  les  chaingles 

Et  estrivieres  et  sorchaingles. 

Puis  a  remis  chascuns  sa  sele. 

Molt  fu  lie  la  damoisele  3000 

Quant  Perchevaus  délivrez  fu. 

Lors  montent,  chascuns  prent  l'escu 

Qui  sont  quassé,  n'ont  plus  targié. 

Li  uns  prent  a  l'autre  congié,  3004 

Mais  Mordrés  ainçois  fïancha 

D'aler  a  cort.  Tant  chevalcha 

Perchevaus  qui  sa  suer  en  maine, 

Tant  ont  erré  celé  semaine  3008 

Qu'il  ont  le  Chastel  as  Puceles 

Yeù,  ou  tant  a  de  torelles, 

Et  li  mur  estoient  de  marbre 

Plus  vert  que  n'est  la  fueille  en  l'arbre       3012 

El  mois  de  mai,  jel  vous  tesmoing. 

Perchevaus  qui  le  vit  de  loing 

Sot  bien  que  c'estoit  li  chastiaus, 

La  ou  pendoit  li  grans  martiaus  3016 

D'acier  a  la  table  de  coivre. 

Molt  se  sot  très  bien  aperchoivre, 

Qu'autre  fois  esté  i  avoit. 

¥a  tantost  con  le  chaslel  voit  3020 

Si  se  haste  sans  atargier. 

Car  laiens  voira  hebergier. 

S'il  puet,  et  sa  suer  avec  lui. 

Tant  chevalcherent  ambedui  3024 

Que  il  sont  venu  au  chastel. 

Perchevaus  a  pris  le  martel, 

Si  fiert  deus  cops  desor  la  table. 

Et  maintenant,  sanz  nule  fable,  3028 

Vint  as  crestiaus  d'une  torele 

Une  dame  et  une  pucele 

Vestues  de  deus  chainses  blans. 

Mais  ne  sont  mie  d'un  samblans  :  3032 

L*une  est  joine,  l'autre  d'eage, 

Li  aisnee  est  dame  molt  sage. 

Et  sachiez  que  bien  le  dut  estre  : 

Qui  bien  vous  conteroit  son  estre  3036 

Vous  diriiez  trestot  por  voir 

Que  molt  doit  bien  grans  sens  avoir. 

Molt  par  estoit  et  bêle  et  gcnte. 

Plus  est  blanche  que  flors  en  ente  3040 

Sa  vcsteûre  et  toz  ses  cors. 

Percheval  voient  qui  defors 

Estoit  et  sa  suer  avec  lui. 

Dist  la  pucele  :  «  Grant  anui  3^44 

Nous  avez  fait,  sire  vassaus. 

Nous  volez  vous  par  vos  assaus 

Chaiens  ocirre  et  tormenter  ? 

Onques  mais,  ce  vous  puis  conter,  304S 

N'i  vint  chevaliers  c'une  fois. 

Puis  qu'il  ot  01  no  defois. 

Et  vous  i  estes  revenus  ; 

Ch'avez  fait  c'onques  ne  fist  nus,  3052 

Qui  passé  avez  no  comant.  » 

Dist  Perchevaus  :  «  Je  vous  demant 

L'ostel  hui  mais  par  carité.  » 

La  vielle  dame  a  escouté  3056 

Percheval  qui  molt  bêlement 

Prie  Tostel,  et  dolcement 

Li  respont  la  dame  d'eage  : 

«  Biaus  amis,  dont  nous  faites  sage  3060 

Qui  vous  estes,  sanz  atargier, 

Et  je  vous  ferai  hebergier  ; 

Mais  ançois  voirai  je  savoir 

Le  vostre  non  trestot  de  voir  3064 

Et  de  vostre  père  ensement.  » 

Perchevaus  respont  erranment  : 

«  Dame,  fait  Perchevaus,  oez  : 

De  ce  que  vous  me  demandez  3068 

Vous  dirai  quanques  j'en  sarai, 

Puis  que  par  tant  l'ostel  arai. 

Dame,  j'ai  a  non  Perchevaus, 

Mes  père  ot  non  Gales  li  Caus  ;  3072 

Itant  m'en  dist  li  Rois  Pescheres  ; 

Mais  il  me  dist  que  si  pecheres 

Estoie  que  riens  ne  saroie 

Du  Graal  devant  que  j'aroie  3076 

L'osque  de  l'espee  soldée  : 

Mainte  dolereuse  soldée 

En  ai  eue  puis  se  di. 

Mon  non,  dolce  dame,  vous  di,  3080 

Et  si  vous  ai  dit  le  mon  père. 

Mais  onques  ne  soi  le  ma  mère, 

Car  n'estoie  mie  si  sages, 

Ainz  estoie  sos  et  salvages  3084 

Si  ne  l'apeloie  fors  «  mère  », 

Tandis  que  je  avec  li  ère. 

Et  ele  m'apeloit  «  biaus  fieus  ». 

Dolce  dame,  si  m'ait  Dieus,  3088 

La  vérité  vous  en  ai  dite  ; 

Et  ma  suer  estoit  si  petite 

Quant  ma  mère  morut,  por  voir, 

Conques  ne  puet  son  non  savoir,  3092 

N'ainc  ma  mère  ne  Toï  dire. 

Tant  estoit  plaine  de  martyre 

Por  che  que  fu  desiretee, 

Onques  nului  ne  fu  contée  5096 

Qui  ele  fu,  ne  de  quel  terre, 

N'onques  nel  sorent  tant  enquerre 

Serjans  qu'ele  onques  puis  eûst 

Que  rien  par  li  savoir  peùst  $  100 

Dont  fu,  ne  de  quel  gent  estraite. 

La  vérité  vous  ai  retraite 

De  quanques  je  en  sai,  par  m'ame.  » 

Et  quant  l'a  entendu  la  dame  3104 

Pitié  en  ot,  si  li  respont  : 

«  Biaus  amis,  fait  ele,  le  pont 

Vous  ferai  errant  abaissier, 

Le  porte  ovrir  et  ens  laissier  3108 

Vous  et  vostre  serorandoi. 

Car,  biaus  amis,  foi  que  vous  doi, 

Je  sai  molt  bien  qui  fu  vos  père 

Et  cornent  ot  non  vostre  mère,  3 1 1 2 

Car  ele  fu  de  mon  lignage.  » 

La  dame  qui  molt  estoit  sage 

En  est  en  sa  sale  avalée  ; 

Mainte  gente  dame  velee  3 1 1 6 

I  trova,  et  mainte  pucele, 

Bien  quatre  vins,  aine  n'i  ot  celé 

Qui  n'ait  vestu  un  camelot. 

Et  chascune  d'eles  si  ot  3120 

Un  blanc  voile  desor  son  chief. 

La  dame  cui  ne  fu  pas  grief 

A  fait  la  porte  desfermer, 

Le  pont  jus  mètre  et  avaler.  3 124 

Et  Perchevaus  la  porte  passe 

Et  sa  suer,  qui  trovent  grant  masse 

De  puceles  dedens  la  cort. 

Chascune  maintenant  acort  3 128 

Jusque  a  la  seror  Percheval, 

Sel  saluent.  Jus  del  cheval 

Descent  Perchevaus  erranment. 

Sa  seror  a  molt  bêlement  3132 

Mise  jus  de  son  palefroi. 

Par  le  mance  qui  fu  d'orfroi 

Le  prent  la  dame,  si  l'en  maine 

En  la  sale  qui  estoit  plaine  3136 

De  puceles  blanches  et  simples  ; 

Asfublé  orent  blanches  guimples, 

S'orent  vestu  camelos  noirs. 

Et  Perchevaus,  ce  est  li  voirs,  3140 

A  ses  chevaus  mis  en  l'estable. 

Car  seneschal  ne  connestable 

N'ot  el  chastel,  se  dames  non  ; 

Pain  et  avainne  a  grant  fuison  3  1.^4 

Ot  li  ber  avec  ses  chevaus. 

Molt  fu  me  sire  Perchevaus 

Tost  desarmés,  car  deus  puceles 

Qui  molt  furent  gentes  et  bêles  3 148 

Li  ont  osté  toz  ses  conrois. 

Et  sachiez  c'onques  quens  ne  rois 

Ne  fu  mius  servis  que  il  fu. 

Riche  luminaire  et  grant  fu  3152 

Orent,  qu'il  ne  faisoit  pas  chaut  : 

Del  fu  a  dire  ne  me  chaut. 

Mais  près  estoit  de  le  Toz  sains. 

Gerbert,  Pcrccval.  7 

Perchevaus  n'estoit  pas  toz  sains,  3156 

Ains  estoit  navrez  et  blechiez 

Et  del  fer  porter  camoissiez. 

Mais  en  tel  liu  est  assenez 

Que  dusque  a  poi  sera  sanez,  3160 

Car  la  dame  ot  un  oignement 

Dont  ele  l'oint  molt  dolcement, 

Lues  furent  ses  plaies  garies  : 

C'est  l'onguemens  as  trois  Maries  3 1 64 

Qui  portèrent  Nostre  Seignor. 

Et  Perclieval  et  sa  seror 

Honererent  quanqu'eles  porent. 

Icele  nuit  a  souper  orent  3168 

De  quanques  volrent  a  plaisir. 

Après  souper  ne  volt  taisir 

Perchevaus  que  il  ne  parlast 

Et  que  la  dame  n'araisnast  3 172 

Qui  estoit  dame  du  chastel: 

«  Dame,  dist  il,  se  vous  ert  bel, 

Por  amour  Die,  dites  me  voir, 

Le  non  ma  mère  weil  savoir  3176 

Molt  volentiers,  dame,  or  le  dites, 

Et  se  vous  li  apartenistes.  » 

Et  la  dame  piteusement 

Lia  dit  :  «  Sachiez  vraiement  3180 

Qu'ele  ot  a  non  Philosofine, 

Et  envers  Dieu  fu  de  cuer  fine. 

Me  cousine  germaine  estoit, 

Et  l'une  l'autre  molt  amoit.  3184 

Le  Graal  cha  oltre  aportames, 

Quant  moi  et  li  la  mer  passâmes, 

Qui  tant  par  est  chose  saintisme  ; 

Par  le  cornant  au  roi  altisme  3 188 

Le  ravirent  li  angle  puis, 

Car  li  païs  estoit  destruis 

Et  plains  de  gent  trop  pecheor. 

Et  chiés  le  bon  Roi  Peschcor,  3192 

La  ou  vous  fustes,  fu  portez  ; 

Ore  en  savez  les  veritez. 

Chi  nous  contenons  netement 

Et  si  vivons  honestement  :  3196 

Les  dames  gardent  chasteez 

Et  puceles  virginitez. 

Un  affaire  avez  empris  grief 

Dont  nus  ne  puet  venir  a  chief,  3200 

Ce  est  de  querre  le  Graal. 

Si  faites  pechié  et  grant  mal 

Qui  vo  seror  od  vous  menez  ; 

Se  cortois  estes  et  senez  3204 

Vous  le  lairez  od  nous  ichi. 

—  Dame,  fait  il,  vostre  merchi, 

Molt  volentiers  et  de  bon  cuer 

Lairai  chi  avec  vous  ma  suer.  »  3208 

A  tant  les  paroles  finerent  ; 

Li  lit  sont  fait,  couchier  alerent. 

En  une  chambre  a  or  musique 

Qui  moit  estoit  et  bêle  et  riche  3212 

Mainent  Percheval  deus  puceles 

Qui  molt  furent  gentes  et  bêles  : 

En  un  riche  lit  l'ont  couchié  ; 

A  tant  s'en  vont,  si  l'ont  laissié.  3216 

Sa  seror  les  dames  en  mainent, 

De  li  honorer  molt  se  painent. 

Couchies  sont,  si  se  dormirent. 

Au  matinet,  quant  le  jor  virent,  3220 

Se  lieve  Perchevaus  errant 

Et  mist  la  sele  en  l'aufferrant. 

Ses  armes  errant  demanda  ; 

Sa  seur  a  armer  li  aida  3224 

Tout  en  plorant  molt  tenrement. 

Quant  armez  fu  isnelement 

En  est  montez  sor  son  cheval. 

Cil  qui  molt  ot  le  cuerloial  3228 

A  pris  congié  as  damoiseles 

Et  as  dames  et  as  puceles  ; 

Molt  a  priié  de  sa  seror 

K'ele  soit  gardée  a  honor.  3232 

Lors  fu  la  porte  desfermee. 

Perchevaus,  qui  molt  a  amee 

Sa  seror,  a  le  congié  pris 

Come  sages  et  bien  apris.  3236 

A  une  des  puceles  prie 

Por  amour  Dieu  qu'ele  li  die 

Cornent  lor  dame  est  apelee, 

Et  celé  qui  molt  fu  senee  3240 

Li  a  dit  molt  très  doucement  : 

«  Sire,  sachiez  veraiement 

Que  c'est  dame  sainte  Ysabiaus.  » 

Quant  Perchevaus,  li  preus,  li  biaus,        3244 

L'oï,  forment  en  fu  joieus  ; 

A  tant  en  va  plorant  des  oeus. 

Si  s'en  va  le  Graal  quester. 

De  Percheval  lairai  ester,  3248 

De  Mordret  parler  me  convient, 

Cui  a  la  cort  aler  covient 

Rendre  prison  al  roi  Artu, 

Qui  tant  estoit  de  grant  vertu.  3252 

Tant  erra  et  tant  chevacha 

Et  tant  de  l'aler  s'avancha 

Qu'il  est  venus  a  Carlion, 

Ou  li  rois  et  tout  si  baron  3256 

Estoient  et  fesoient  feste. 

Mordrés  ne  tant  ne  quant  n'areste, 

Ains  vint  a  cort  devant  le  roi, 

A  tels  armes,  a  tel  conroi,  3260 

Corne  il  parti  de  Percheval. 

Lors  descendi  de  son  cheval, 

Si  dist  au  roi  en  sa  raison  : 

«  Rois,  fait  il,  je  me  rent  prison,  3264 

Mais  ne  sai  dire  de  par  cui, 

Fors  solement  de  par  celui 

Qui  fu  au  grant  tornoi  venus. 

Mais  onques  n'i  fu  conneiis  :  3268 

Conquis  m'a  d'armes  et  outré. 

Par  force,  cors  a  cors,  maté. 

Mais  molt  fu  dure  la  bataille. 

Il  me  fist  fïanchier  sanz  faille  3272 

Qu'a  vous  me  renderoie  pris.  » 

Li  niés  le  roi,  Gavains,  a  pris 

Mordret,  son  non  li  demanda. 

Et  Mordrés  son  non  li  conta.  3276 

Quant  li  baron  l'ont  entendu 

Durement  furent  esperdu 

Qui  li  chevaliers  pooit  estre 

Oui  d'armes  par  estoiî  si  mestre,  3280 

Qui  Mordret  a  vencu  et  pris. 

Et  du  grant  tornoi  ot  le  pris. 

Mordrés  mon  seignor  Gavain  dist  : 

«  Li  chevaliers,  se  Dieus  m'ait,  3284 

Vous  salue  et  vous  connoist  bien, 

Mais  ne  le  conneûstes  rien 

Au  grant  tornoi,  bien  le  vous  mande, 

Et  si  en  fustes  molt  en  grande.  »  3288 

Coi  que  Mordrés  fu  el  palais 

Faradïens  a  grant  eslais 

Entre  ens  et  sa  feme  avec  lui  ; 

Devant  le  roi  vienent  andui.  3292 

Faradïens  fu  bien  apris 

Et  dist  au  roi  :  «  Je  me  rentpris 

A  vous  de  par  celui  qui  sist 

En  la  cbaiere,  ce  me  dist  :  3296 

Conquis  m'a,  nel  doi  pas  noier, 

N'il  ne  me  doit  pas  anuier, 

Quant  conquis  sui  par  si  preudome.  » 

Lors  li  conta  toute  la  some,  3300 

Sans  riens  celer  et  sanz  mesprendre, 

Coment  li  fist  sa  feme  prendre  : 

«  Vos  prisons  sui,  a  vous  m'envoie.  » 

Et  dist  li  rois  :  «  Se  Dieus  me  voie,  3304 

Por  lui  esterez  chiers  tenus 

Et  vous  soies  li  bien  venus, 

Que  c'est  Perchevaus,  nos  amis, 

Qui  cha  a  moi  vous  a  tramis.  »  3308 

Au  mengier  est  assis  li  rois 

Artus,  li  preus  et  li  cortois. 

Et  tuit  li  baron  ensement. 

Au  mengier  sisent  lieement  ;  3312 

Bien  sont  servi.  Quant  ont  digne 

Si  se  sont  des  tables  levé, 

Del  vassal  parlèrent  assez 

Par  cui  Mordrés  estoit  lassez,  3316 

Si  dient  par  adevinaus 

Que  che  avoit  fait  Perchevaus. 

Ensi  parlant  le  jor  passèrent, 

Le  chevalier  molt  aloserent.  3320 

A  tant  a  on  vespres  sonees 

Qui  hautement  furent  chantées. 

Li  archevesques  d'Orïant, 

Par  le  proiere  et  le  cornant  3324 

L'archevesque  de  Carlion, 

Par  debonaire  entention 

Bel  et  hautement  les  chanta. 

Et  ensamble  od  lui  en  râla  3328 

L'archevesques  de  Duveline, 

Qui  fu  venus  en  cel  termine 

Parler  al  riche  roi  Artu 

De  par  un  roi  qui  molt  preus  fu  :  3332 

C'ert  Guillaumes,  qui  estoit  rois 

D'une  partie  des  Irois. 

Tout  le  cuer  par  devers  a  destre 

Garda  li  vesques  de  Wincestre  3336 

Qui  apris  ert  de  bone  escole, 

Et  li  evesques  de  Nicole 

Devers  senestre  le  gardoit 

Qjui  molt  bons  clers  et  biaus  estoit.  3340 

Cil  doi  chantoient  molt  très  bien, 

Nés  pooit  on  reprendre  rien  : 

Bons  chans  avoient  et  haus  sons. 

Mis  fu  a  chanter  le  respons  3344 

Li  archevesques  d'Evruïch 

Avec  celui  de  Beruïch. 

Quant  les  vespres  furent  finees 

Les  gens  en  sont  totes  alees  ;  3348 

La  nuit  revinrent  as  matines, 

Cinc  rois  i  ot  et  sis  roïnes. 

Et  quant  ce  vint  a  la  grant  messe, 

N'i  Qt  duchoise  ne  contesse  3352 

Ne  roïne  qui  dont  n'i  fust. 

Se  grant  osfrande  n'i  eùst, 

Ce  fust  une  merveille  a  dire. 

Molt  i  ot  grant  presse  et  grant  tire  3356 

A  siuir  la  porcession. 

L'archevesques  de  Cari  ion 

Ne  se  valt  revestir  le  jor, 

Ainz  fist  revestir  par  honor  3360 

L'archevesque  de  Cyrïant 

Qui  le  service  ot  fait  avant  ; 

Les  vespres  ot  la  nuit  chantées 

Et  les  matines  honorées,  3364 

Et  puis  le  grant  messe  chanta 

Qui  assez  longuement- dura. 

Et  quant  ele  fu  par  finee 

En  la  grande  sale  pavée  3568 

S'en  alerent  tout  por  mengier. 

Keus  l'eut  si  fait  appareillier 

Que  maintenant  l'iaue  douèrent. 

Tôt  erranment  li  roi  lavèrent,  3  372 

Car  cinc  estoient  coroné. 

Grant  pièce  a  li  mengiers  duré 

Qui  molt  fu  biaus  et  honorables. 

Après  mengier  osteni  les  tables.  3376 

Einsi  come  li  rois  lavoit. 

Uns  escuiers  a  grant  esploit 

Entre  laiens,  si  salua 

Le  roi,  que  on  tost  li  mostra,  3380 

Molt  sajement  a  jenoillons  ; 

Après  comence  ses  raisons. 

«  Sire,  ce  dist  li  escuiers, 

A  vous  m'envoie  uns  chevaliers  3384 

Qui  aventure  vient  ci  querre 

En  ceste  vostre  cointe  terre. 

D'outre  mer  est  venus  de  loing, 

Et  ce  n'est  por  autre  besoing  3388 

Fors  por  faire  chevalerie 

A  ciaus  de  la  vostre  maisnie  ; 

Si  vous  prie  sanz  atargier 

Lui  trametez  un  chevalier  3392 

A  cui  il  ensaier  s'en  puist  : 

Autre  chose  ore  ne  li  nuist. 

Soz  ce  chastel  en  mi  ces  prez 

Sor  son  cheval  l'atent  armez.  3396 

Ses  armes  sont  toutes  dorées 

Qu'en  cest  païs  a  aportees. 

Et  ses  chevaus  est  uns  fauviaus 

Qui  assez  est  mieldres  que  biaus.  »  3400 

Li  rois  sozrist  de  la  novele  ; 

Gisflet  le  fil  Do  en  apele, 

Comanda  lui  que  tost  s'armast, 

Au  chevalier  joster  alast.  3404 

Et  Gisflés  qui  molt  en  fu  liez 

S'est  vestus  et  appareilliez, 

Il  n'i  a  gaires  atendu. 

Monte  el  cheval  quant  armez  fu,  3408 

Vint  ens  el  pré  qui  près  estoit 

Ou  li  chevaliers  l'atendoit. 

Et  quant  entreveù  se  sont, 

Autres  manaces  ne  se  font,  34^2 

Mais  les  escus  pains  a  vernis 

Traient  avant  devant  lor  pis. 

Si  baissierent  les  grosses  lances 

Qui  planées  erent  et  blanches.  3416 

Des  espérons  les  chevaus  brochent 

Qui  por  bien  aler  tant  s'esforcent. 

Gisflés  fiert  si  le  chevalier 

Que  son  escu  li  fait  perchier,  3420 

Mais  le  hauberc  si  fort  senti 

Que  onques  maille  n*en  rompi  ; 

De  le  fort  lance  au  paraler 

Fist  plus  de  cent  tronchons  voler.  3424 

Li  chevaliers  seùrement 

Feri  lui  si  très  durement, 

Con  cil  qui  bien  le  sot  requerre. 

Que  son  escu  au  brac  li  serre  3428 

Et  le  bras  al  cors  ensement. 

Tout  Yoiant  le  roi  et  sa  gent 

L'a  a  la  terre  porté  jus,- 

Trestot  voiant  contes  et  dus,  3432 

Voiant  rois  et  voiant  roïnes 

Et  voiant  dames  et  meschines, 

Qui  n'en  orent  onques  leeche. 

Et  li  chevaliers  tost  s'adreche  3436 

Au  cheval  et  si  l'aresta. 

Et  un  sien  vallet  le  bailla. 

Dont  cinc  molt  biaus  et  bien  montez 

Ot  od  lui  iluec  amenez.  3440 

Par  l'un  d'aus  a,  ce  m'est  avis. 

As  dames  le  cheval  tramis. 

Et  Gisflés  s'en  rêvait  a  pié 

Qui  molt  en  a  le  cuer  irié  ;  3444 

Mais  si  vallet  qui  se  hasterent 

Son  palefroi  tost  amenèrent  ; 

El  pré  encontre  lui  l'amainent, 

Et  du  remonter  molt  se  painent.  3448 

Si  l'en  mainent  en  la  cité 

Molt  honteus  et  desconforté. 

Ainçois  qu'il  se  fust  desarmez 

Est  Lancelos  du  Lac  montez  3452 

Trestoz  armez  sor  son  cheval 

Por  lui  vengier  de  cel  vassal, 

Car  del  roi  le  congié  en  ot. 

El  pré  en  vait  plus  tost  qu'il  pot  3456 

Ou  le  chevalier  a  trové 

Qui  par  samblant  l'a  poi  douté, 

Car  si  tost  con  le  voit  venir 

Vers  lui  s'adreche  par  air.  3460 

Et  Lancelos  vers  lui  s'adreche 

Qui  plains  estoit  de  grant  proece. 

Tost  et  radement  s'entrevinrent, 

Des  grosses  lances  que  il  tinrent  3464 

Par  mi  les  escus  s'entrefierent 

Que  molt  legierement  perchierent  ; 

Mais  les  haubers  si  bons  troverent 

Que  onques  maille  n'en  fauserent.  3468 

Les  grosses  lances  pechoierent 

Et  si  durement  esclichierent 

Qu'ausi  cOnie  une  escorce  esmïent. 

Au  paraler  ne  se  detrïent,  3472 

Si  s'entrehurtent  par  esfors 

Et  des  visages  et  des  cors 

Que  li  oeil  lor  estincelerent 

Et  dens  et  nez  lor  escreverent.  3476 

Onques  me  sire  Lancelot 

Tel  ceingle  ne  tel  poitral  n'ot, 

Ne  si  fort  archon  par  derrière, 

Tel  sele  ne  tele  estriviere,  3480 

Qui  ne  froissast  toz  et  rompist. 

Du  bon  cheval  sor  coi  il  sist 

Est  Lancelos  a  terre  jus 

Issi  très  durement  cheûs  3484 

Que  por  un  poi  qu'il  ne  creva. 

En  grant  pièce  ne  se  leva. 

Quant  li  Breton  ont  che  veû, 

Molt  en  sont  dolant  et  confu,  3488 

En  lor  cuers  molt  se  correchierent 

Et  molt  par  s'en  esmerveillerent, 

Et  dient  :  «  Dois  Dieus,  qui  puet  estre, 

Cil  chevaliers  qui  si  est  mestre,  3492 

Qui  Lancelot  a  abatu  ?  » 

Dolant  en  sont  et  irascu. 

Et  li  chevaliers  sanz  targier 

Par  les  resnes  prent  le  destrier,  3496 

As  dames  la  sus  le  renvoie 

Qui  n'en  ont  ne  solas  ne  joie. 

Et  des  esciiiers  Lancelot 

Cort  chascuns  al  plus  tost  qu'il  pot  3  500 

Por  enseler  son  palefroi. 

Et  li  amainncnt  en  secroi, 

Et  il  monte  et  vint  a  le  vile. 

La  joste  virent  tel  troi  mile  ;  3  504 

N'i  a  celui  qui  n'en  pensast 

Et  molt  ne  s'en  esmerveillast. 

Armez  se  fu  et  bel  et  bien 

Yvains,  fius  le  roi  Urïen,  3508 

Es  près  s'en  vint  sanz  atargier 

Por  Lancelot  del  Lac  vengier. 

Mius  velt  morir  que  il  n'abat 

L'orgueil  celui  et  ne  le  plat.  3512 

El  prc  en  vint  et  celui  trove 

Qui  cointement  encor  se  prove, 

Car  tôt  ausi  très  freschement 

Corne  il  fist  hui  premièrement  3516 

S'adrece  a  lui  quant  il  le  voit. 

Me  sire  Yvains,  qui  tels  estoit 

Que  il  n'i  avoit  riens  a  dire, 

Li  recort  sore  par  grant  ire.  3520 

Tost  s'entrevienent  li  vassal, 

Que  tost  coroient  li  cheval. 

Par  tel  air  s'entreferirent 

Que  des  escus  les  ais  fendirent,  3524 

Car  chascuns  son  pooir  i  mist. 

Me  sire  Yvains  en  pièces  mist 

Sa  lance  qui  fu  roide  et  fors. 

Et  cil  fiert  lui  par  tel  esfors  3  5  28 

Que  par  mi  son  escu  doré 

Li  a  le  blanc  hauberc  falsé 

Qui  molt  ert  boins  et  biaus  estoit. 

Desoz  la  boutine  tôt  droit  3532 

L'a  ens  el  ventre  un  poi  navré. 

A  cel  cop  l'eûst  mort  jecté 

Que  mais  sa  bouche  ne  parlast 

Se  sa  lance  ne  pechoiast,  3536 

Mais  si  l'enpaint  qu'envers  tôt  plat, 

Gambes  levées,  jus  l'abat. 

Outre  s'en  passe  et  prent  son  tor. 

Le  cheval  prent  par  grant  vigor,  3  540 

Tantost  as  dames  le  renvoie  ; 

Et  sachiez  qu'as  Bretons  anoie. 

Et  me  sire  Yvains  s'est  dreciez 

Toz  honteus,  et  si  est  blechiez  ;  3  544 

Et  si  vallet  li  ramenèrent 

Son  palefroi,  sel  remontèrent, 

Si  l'en  mainent  a  son  hostel 

Molt  irié,  mais  n'en  puet  faire  el.  3548 

Quant  cheùs  fu  me  sire  Yvains, 


IIO  GERBERT    DE    MONTREUIL 

Dont  s'arma  me  sire  Gavains 

Molt  tost,  et  quant  il  fu  armez 

Sor  le  Gringalet  est  montez,  3552 

Si  vint  es  prez  molt  aatis 

Et  desirrans,  je  vous  plevis, 

De  ses  compaignons  a  vengier. 

Quant  veû  a  le  chevalier  3556 

Et  il  lui,  si  s'appareillierent 

De  joster,  et  avant  sachierent 

Par  les  enarmes  les  escus, 

Et  les  lances  as  fers  agus  3560 

Ont  baissies,  si  esperonnent. 

Grans  cops  et  crueus  s'entredonent 

Par  mi  les  escus  reluisans 

Dusque  es  haubers  fors  et  tenans  ;  3564 

Les  lances  froissent  dusque  es  poinz, 

Ce  lor  fu  mestiers  et  besoinz. 

Lors  s'entrehurtent  durement 

De  cors  et  de  vis  ensement,  3568 

Et  des  bons  destriers  autresi 

Qui  fort  estoient  et  hardi  ;    ' 

Si  ingalment  s'entrehurterent 

Que  tôt  quatre  a  terre  versèrent  3572 

Tout  estordi  en  mi  l'erboi. 

Une  grant  pieche  jurent  coi, 

Puis  resont  sus  en  piez  sali 

Et  furent  trait  li  brant  forbi,  3  576 

Si  s'entrevienent  essaier. 

Les  espees  bel  manoier 

Savoient  molt,  dont  il  se  douent 

Si  grans  cops  que  trestot  s'estonent.  3580 

Des  elmes  reluisans  et  clers 

Ont  detrenchiez  les  chapelers, 

Et  les  escus  detrenchiez  toz 

Et  par  deseure  et  par  desous,  3584 

Molt  s'entrehurtent  et  empaigneiit, 

D'aus  empirier  pas  ne  se  faignent. 

Soveiit  se  vont  saisir  as  bras. 

Mais  li  chevaliers  fu  plus  las,  3588 

Qui  tant  avoit  devant  josté, 

Son  cors  traveillié  et  pené 

Plus  que  n'ot  me  sire  Gavains. 

Et  de  che  sui  je  toz  certains  3592 

Qu'il  ausi  molt  menres  estoit. 

Et  quant  me  sire  Gavains  voit 

Que  cil  ert  molt  menres  de  lui 

Et  se  ne  li  pot  tolir  hui  3  596 

Un  tôt  sol  pas  de  son  estage, 

Por  un  poi  que  d'ire  n'esrage. 

Et  de  che  li  a  molt  pesé 

Que  il  avoit  hui  tant  josté  3600 

Et  encor  li  samble  ausi  fiers 

Et  aussi  fres  come  a  premiers. 

Vers  le  palais  a  regardé, 

Dames  i  voit  a  grant  plenté  :  3604 

Tel  honte  en  a  toz  en  tresue, 

Et  lors  li  cort  et  s'esvertue  ; 

A  che  que  il  le  sent  lassé, 

L'a  molt  laidi  et  refusé,  3608 

Molt  l'apresse,  molt  le  demaine  ; 

Ja  le  mesist  en  grosse  alaine. 

Quant  uns  menestreus  vint  al  roi 

Qui  li  a  dit  tôt  sanz  desroi,  3612 

Et  oiant  les  barons  a  dit  : 

«  Sire,  se  Damedeus  m'aït. 

Je  connois  bien  cel  chevalier  ; 

Hui  mais  ne  le  poi  enterchier  :  3616 

Tristrans  est  apelez  sanz  faille, 

Niez  est  roi  Marc  de  Cornuaille. 

C'est  cil  qui  le  serpent  ocist 

Et  Morbot  qui  tant  de  mal  fist,  3620 

Par  coi  conquist  la  bêle  Yseut 

Por  cui  amour  sovent  se  deut. 

Au  roi  son  oncle  la  mena, 

Mais  par  pechié  puis  l'aama  3624 

Par  un  chier  boire  que  il  but. 

Et  quant  li  rois  ot  aperchut 

L'amour  d'aus  deus,  celui  chacha, 

De  sa  terre  le  congëa.  3628 

Par  ses  armes  le  reconnois. 

Quant  vit  que  ses  oncles  li  rois 

Li  ot  sa  terre  deveee 

Ot  il  ceste  oevre  devisee  3632 

Qu'il  porteroit  armes  dorées 

Dusque  a  tant  qu'il  aroit  trovees 

En  estrange  terre  aventures 

Si  très  pesmes  et  si  très  dures  3636 

Que  chevalier  de  vostre  cort, 

Dont  li  renons  si  très  loins  cort, 

Eûst  abatu  au  joster. 

Je  le  connois  bien  sanz  douter.  3640 

Fait  fu  ce  que  vous  ai  conté 

A  Lancïen  le  grant  chité, 

Devant  Yseut  la  preus,  la  bêle. 

Et  devant  Brengien  la  pucele.  »  3644 

Quant  li  rois  Artus  che  01 

Molt  durement  s'en  esjoï. 

«  Oez,  seignor,  dist  il,  oez. 

C'est  Tristrans  qui  tant  est  loez  ^6  j8 

Que  veoir  poez  la  aval, 
Conbatre  a  loi  d'orne  vassal. 
Bien  le  m'a  chi  Deus  amené  ; 
Certes  molt  m'a  hui  honoré.  3652 

La  bataille  vois  départir 
Ne  le  porroie  plus  sosfrir.  » 
Lors  vait  au  champ  sanz  plus  targier, 
Od  lui  en  vont  maint  chevalier.  3656 

Ses  a  a  force  départis, 
Puis  a  Tristran  son  non  requis 
Et  il  en  a  le  voir  jehi, 

Et  li  rois  l'a  moltconjoï.  3660 

Et  quant  me  sire  Gavains  sot 
Que  c'est  Tristrans,  grant  joie  en  ot, 
A  son  hostel  l'en  a  mené, 
llueques  se  sont  desarmé.  3664 

Deus  bliaus,  l'un  de  halepin 
Et  l'autres  d'un  cher  baudequin, 
Doi  chamberlenc  lor  aporterent, 
Dont  il  gentilment  se  parèrent  ;  3668 

Puis  chaignent  çaintures  de  soie 
A  membres  d'or  fin  qui  rougoie. 
Fremaus  présentent  a  chascun  ; 
Me  sire  Gavains  en  prist  un,  3672 

.     Si  l'a  tantost  a  son  col  mis. 

Mais  Tristrans  n'a  pas  le  sien  pris  : 

Fremail,  ce  dist,  ne  meteroit, 

Ne  en  son  doit  anel  n'aroit  3676 

Dusqu'al  terme  qu'il  avoit  mis 

A  tele  a  en  alcun  païs. 

Son  col  qui  durement  blanchoie 

A  fait  fermer  un  las  de  soie.  3680 

Puis  lor  aportent  deus  mantiaus, 

Gerbert,  Perceval,  8 

Forrez  d'ermine,  bons  et  biaus, 

D'autel  drap  con  li  bliaut  furent. 

A  tant  li  escuier  corurent  3684 

Por  les  palefrois  amener, 

Et  li  chevalier  vont  monter. 

Tenant  s'entrevont  par  les  mains 

Tristrans  et  me  sire  Gavains  ;  3688 

Ensi  sont  a  la  cort  venu 

Ou  molt  bel  furent  recheù. 

De  Tristran  fist  li  rois  grant  joie, 

De  remanoir  forment  li  proie.  3692 

Molt  ont  Tristran  tout  conjoï, 

Meïsmes  cil  qu'il  abati*  ; 

Mais  teus  puceles  ot  laiens 

Et  tels  dames,  si  con  je  pens,  3696 

Qui  amaissent  autant  ou  plus 

Qu'il  fust  par  la  goule  pendus 

Ne  qu'il  se  fust  embatus  la, 

Por  lor  amis  qu'il  trébucha  3700 

Devant  eles  si  laidement 

Et  voiant  tant  de  bone  gent. 

Molt  fil,  ce  sachiez  vous,  Tristrans 

De  toz  déduis  entrcmctans  3704 

Et  de  toz  jeus  endoctrinez. 

D'esches,  de  tables  et  de  d&z. 

Il  set  de  rivière  et  de  bois 

Plus  que  vilains  ne  que  cortois  ;  3708 

Et  quant  entrejecter  voloit, 

Trestoz  les  autres  en  passoit  ; 

Et  quant  ce  vint  a  l'escremir, 

Nus  ne  se  puet  a  lui  tenir  ;  3712 

Et  quant  ce  venoit  au  luitier. 

N'avoit  en  la  cort  chevalier 

Que  a  la  terre  n'abatist 

Et  tout  coi  soz  lui  ne  tenist.  3716 

Ensaiez  en  fu  des  plus  prous 

Et  il  les  abatoit  trestous. 

Quant  me  sire  Gavains  ce  voit 

Que  il  ensi  les  maistrioit,  3720 

Une  fois  s'i  volt  ensaier 

A  lui  sa  force  por  iuitier. 

En  son  hostel  priveement, 

En  une  chambre  lonc  de  gent  ^724 

S'en  entrèrent  et  por  luitier 

Molt  les  veïssiez  esforchier 

Et  estraindre  et  muer  colors, 

Molt  lor  veïssiez  faire  tors,  3728 

Car  andoi  erent  fort  et  roit. 

Mais  Tristrans  mius  luitier  savoit  : 

A  une  fois  si  le  sosprist, 

A  un  tor  del  jenoul  qu'il  fist,  373 2x 

Que  dedesoz  lui  l'abat  jus. 

Sor  le  ventre  li  est  cheûs, 

Si  que  por  poi  ne  le  greva  ; 

Mais  vistement  se  releva.  373e 

Par  grant  amour  a  fait  un  ris, 

Sor  son  fremail  en  mi  son  pis 

Li  a  apoïe  sa  main, 

Puis  li  a  dit  :  «  Sire  Gavain,  3740 

De  mon  luitier  que  vous  est  vis  ? 

Ore  en  avez  auqu^s  apri^  : 

Abatu  m'avez  orendroit, 

Mais  tout  clie  est  sor  vostre  droit.  »  "3744 

Gavains  se  lieve,  si  sorrist. 

Par  grant  amour  a  Tristran  dist  : 

«  Sor  mon  ventre  abatu  vous  ai. 

Ja  mais  ne  m'i  assaierai,  3748 

Por  poi  que  crevé  ne  m'avez, 

Trop  plus  de  moi  Initier  savez.  » 

A  tant  se  sont  d'iluec  torné, 

Assez  en  ont  ris  et  gabé.  3752 

Molt  fu  Tristrans  amez  de  tous, 

Et  me  sire  Gavains  li  prous. 

En  qui  ot  tant  proece  et  sens. 

Tôt  par  tôt  as  tornoiemens  3756 

Le  menoit  por  aventurer 

Que  sanz  lui  ne  volt  plus  errer. 

Et  Tristrans,  qui  tant  preus  estoit, 

Toz  les  autres  d'armes'passoit  :  3760 

Nus  ne  s'i  prent,  ce  est  del  mains. 

Fors  sanz  plus  me  sire  Gavains. 

Tant  que  d'Iseut  li  a  membre, 

De  li  veoir  a  volenté,  3764 

Et  pense  qu'il  engien  querra 

Qu'a  peu  de  terme  le  verra. 

Puis  a  par  molt  grant  amistié 

A  mon  seignor  Gavain  proie  3768 

Qu'il  priast  son  oncle  le  roi 

Qu'il  le  laissast  aler  od  soi 

Et  dusque  a  doze  chevaliers. 

Me  sire  Gavains  volentiers  3772 

Li  otroia  molt  bonement 

Et  vint  al  roi  isnelement, 

La  requeste  Tristran  li  dist. 

Li  rois  pas  ne  li  escoridist,  3776 

Ainz  li  otroie  ;  nequedent 

Li  a  priié  molt  dolcement 

Qjue  il  demorast  a  sa  cort. 

Mais  Amors^qui  si  le  tient  cort  37^<^^ 

Li  fait  si  son  cuer  esmovoir 

Que  por  mil  mars  de  fin  avoir 

Ne  laira  que  ne  voie  Yseut 

Por  cui  amour  sovent  se  deut,  37^4 

Neporquant  molt  li  abelist. 

Les  chevaliers  que  il  eslist 

Vous  nomerai  assez  briement  : 

Gavain  eslit  premièrement,  3788 

Keu  le  senaschal  et  Yvain 

Et  Sagremor  et  Agravain  ; 

Avec  fu  Lancelos  du  Lac, 

Cligés  et  Erech  li  fins  Lac,  3792 

Carados  et  Bliobleris, 

Gorvains,  Cadrus  et  Meraugis. 

La  nuit,  quant  vint  après  souper, 

Chevalier  et  baron  et  per  3796 

S'en  vont  a  lor  hosteus  jesir. 

Tristrans  qui  fu  en  grant  désir 

Que  il  veïst  Iseut  s'amie, 

Quant  vit  le  jor  ne  targa  mie.  3800 

Il  fait  ses  compaignons  lever 

Et  lor  asfaire  bestorner. 

Chascuns  ot  roube  maltaillie 

Que  Tristrans  ot  appareillie  3804 

De  vair  et  de  vert  et  de  pers  ; 

Et  Tristrans  ,qui  molt  fu  apers 

Ot  roube  d'escarlate  nueve, 

De  deus  pars  li  sorcos  li  cuevre  3808 

Plus  de  plainne  palme  les  bras  : 

N'ot  mie  escharseté  de  dras 

As  roubes  faire  que  il  ont. 

Chascuns  ot  un  chapel  roont  3812 

Lé  et  mal  fait,  ce  est  la  voire, 
Ridées  hueses,  coisfe  noire 
Orent  qui  bien  font  le  quaillier, 
Et  s'orent  fait  appareillier  3816 

Lor  palefrois  en  tel  manière 
Que  sele  et  frain  et  estriviere 
"Sont  tôt  viez,  nis  li  esperon. 
Et  si  ot  chascuns  chaperon  3820 

Grant  qu'il  li  va  tôt  au  travers. 
Chascuns  ot  estrument  divers, 
Cor  ou  fretel  ou  calemel, 
Et  li  autres  pipe  a  forrel  ;  3824 

L'uns  harpe,  l'autres  chifonie 
Flagol,  saltere  ou  almonie  ; 
L'uns  tabor,  flehute  sanz  faille, 
L'autre  estive  de  Cornuaille  ;  3828 

Et  Tristrans  porte  une  vïele. 
Que  nus  mieus  de  lui  ne  vïele. 
Tout  si  fiiitement  atorné 
En  sont  droit  vers  le  cort  aie.  3832 

Al  roi  en  vont  le  congié  prendre 
Et  as  barons  sanz  plus  atendre. 
Li  chevalier  qui  sont  entour 
Rient  quant  voient  lor  atour.  3836 

Li  rois  monte,  si  les  convoie. 
Tristrans,  qui  bien  savoit  la  voie, 
Fist  le  roi  Artu  retorner. 
Car  n'ot  cure  de  sejorner,  384Ô 

Ains  oirre  chascun  jor  a  tire 
La  ou  ses  cuers  tôt  adés  tire. 
Tant  vont  un  chemin  ancien 
Qu'il  sont  venu  a  Lancïen,  3844 

Une  cité  molt  haute  et  fort. 

Li  rois. Mars* a  tôt  son  esfort 

En  est  venus  a  la  roïne 

Yseut  qui  tant  est  pros  et  fine.  3848 

Tôt  li  baron  qui  del  roi  tinrent 

Par  amor  et  par  force  i  vinrent 

Por  un  tornoi  qu'il  avoit  pris 

Encontre  un  roi  de  molt  grant  pris,  3852 

Qui  molt  fu  orgueilleus  et  fiers. 

C'est  li  Rois  des  Cent  Chevaliers. 

A  Lancïen  ot  molt  grant  gent 

Qui  molt  s'acesment  cointement  3856 

Et  font  lor  escus  enarmer, 

Haubers  et  cauces  atorner  ; 

Cotes  a  armer  et  banieres 

Avoient  de  maintes  manières  ;  3860 

Par  la  vile  font  lor  atour. 

Li  rois  Mars  sist  devant  sa  tour 

Et  la  roïne  sist  a  destre. 

Li  tornois  dut  al  tierc  jor  estre,  3864 

Si  regarda  molt  la  roïne 

L'affaire,  l'estre  et  le  covine 

Des  chevaliers,  mais  pas  n'i  voit 

Ce  dont  ses  cuers  est  en  covoit  :  3868 

C'est  de  Trîstran,  le  sien  ami. 

Bien  a  passé  an  et  demi 

Que  ne  le  vit,  molt  l'en  pesa. 

Le  chief  baisse,  a  Tristran  pensa,  3872 

En  cel  pensé  molt  se  conforte. 

A  tant  Tristrans  entre  en  la  porte 

Et  si  compaignon,  doi  etdoi, 

Li  uns  tint  l'autre  par  le  doi,  3876 

Ensi  s'en  vont  par  mi  la  vile. 

Tristrans,  qui  molt  savoit  de  gille, 

Car  Amors  li  ensaigne  bien, 

Chevalche  par  mi  Lancïen,  3880 

Sa  vïele  a  son  col  pendue. 

Sa  coisfe  ert  en  deus  lius  rompue 

Si  que  li  chavel  defors  perent, 

Et  li  pendant  de  sa  coisfe  erent  3884 

L'uns  devant  et  l'autres  derrière  ; 

L'un  oeil  ot  clos.  En  tel  manière 

Par  mi  la  vile  maine  esfroi, 

Tant  que  il  vint  devant  le  roi.  3888 

Tristrans,  qui  bien  savoit  son  roi 

De  parler,  vint  devant  le  roi, 

Au  perron  devant  lui  d'escent 

Et  si  compaignon  ensement.  3892 

«  Sire  rois,  fait  il,  Dieus  vous  sait.  » 

La  roïne  tote  tressait, 

Quant  de  Tristran  oï  le  vois. 

Car  oï  l'avoit  maintes  fois,  3896 

Si  s'esmerveille  se  c'est  il  ; 

Mais  ele  dist  bien  que  nenil, 

Que  Tristrans  a  deus  oeus  sans  faille. 

Dist  Tristrans  :  «  Rois  de  Cornuaille,       3900 

Retien  nous  et  done  du  tien. 

Car  nous  te  servirons  molt  bien.  » 

Li  rois  respont  :  «  De  quel  mestier  ? 

—  Sire,  dist  Tristrans,  de  gaitier  3904 

Vous  et  vos  tours,  se  mestiers  est. 

Appareillié  somes  et  prest 

De  faire  che  que  nous  savons.  » 

Lors  comande  a  ses  compaignons  3908 

Qu'il  mecent  hors  lor  estrumens. 

Et  cil  font  ses  comandemens, 

Puis  qu'il  l'ot  dit  molt  le  font  temprc. 

Chascuns  son  estrument  atempre  ;  3912 

Sonent  et  acordent  si  bien 

Que  nus  n'i  set  a  dire  rien, 

Tant  est  dolce  la  mélodie, 

Car  n'i  a  chevalier  ne  die  39  ^^ 

C'ainc  mais  n'oïrent  si  dois  son. 

«  Seignor,  dist  li  rois,  ma  maison 

Gaiterez  que  je  vous  detien.  » 

Dinas  apele  et  dist  :  «  Cha  vien,  3920 

Maine  moi  ces  gaites  amont.  » 

Li  rois  mande  gens  et  semont. 

De  partout  il  i  sont  venu. 

Maint  bon  chevalier  esleû  3924 

Ot  avec  lui  a  icel  jor 

Qui  n'estoient  mie  a  sejor, 

Ains  font  atorner  lor  harnois  ; 

Molt  désirent  que  li  tornois  3928 

Assamblast  por  als  esprover  ; 

Li  rois  Mars  fist  Tristran  trover 

Et  ses  compaignons  tos  lor  coust. 

Tout  droit  après  le  mi  aoust  3932 

Fu  li  tornois  criez  et  pris  ; 

Mains  chevaliers  de  riche  pris 

I  vint  por  acroistre  son  los. 

Entre  la  cité  et  le  bos  3936 

Fu  la  plaigne  plaine  et  ingaus  ; 

Dalez  la  forest  fu  li  gaus 

Ou  il  otune  bêle  lande, 

N'ot  si  bêle  dusqu'en  Yrlande,  3940 

Tout  ensi  corne  il  m'est  aviere  ; 

Par  mi  coroit  une  rivière 

Qui  molt  cstoit  clere  et  bruians. 

Dalez  la  rivière  coraiis  3944 

Fist  son  tref  tendre  toz  premiers 

Li  frans  Rois  des  Cent  Chevaliers, 

Qui  molt  estoit  de  grant  renon  : 

Por  che  avoit  ensi  a  non  3  948 

Que  sans  cent  chevaliers  n'est  onques. 

Mais  plus  en  ot  assez  adonques, 

Car  devers  la  soie  partie 

Estoit  venus  par  aatie  3952 

Claudas  qui  fu  de  la  Déserte, 

Qui  aine  ne  s'esmaia  por  perte  ; 

Taillars  et  Clairs  et  Godroés 

I  sont  logié  dalez  un  guez,  3956 
Dorchin  li  preus  et  Gogulor, 

Guirrés  li  rous  et  Esclador, 
Et  Branes  et  Tydorïans, 

Canor,  Eslis  et  Estorgans,  3960 

Et  molt  d'autre  chevalerie. 
Tout  contreval  la  praerie 
Avoit  maint  riche  tref  tendu. 
Trestot  le  jor  ont  entendu  3964 

A  faire  lor  haubers  froier. 
En  paine  sont  cil  escuier 
D'atorner  penonciaus  et  mances 
Et  banieres  et  conoissances.  3968 

Et  cil  garçon  chevaus  conroient 
Par  la  cité  très  bien  s'aroient 
.    Li  chevalier  por  tornoier, 

Et  s'il  ne  vous  doit  anuier  3972 

Dire  vous  weil  une  partie 
Des  barons  qui  par  aatie 
Sont  devers  le  roi  Marc  venu. 

II  i  vient  Ydres,  li  fins  Nu,  3976 

Claradus  et  li  rois  Bridas, 

Disnadarés  et  Moadas, 

Et  si  vint  Jacob  d'Estragueil 

Et  Jolies  de  Tintagueil,  3980 

Bruns  sans  Pitié  et  Brunamort 

Qui  maint  bon  chevalier  a  mort 

El  gué  del  Gaut  par  son  oltrage, 

Cil  rendoit  al  roi  maint  ostage  ;  39^4 

Et  si  vint  li  rois  Elygos, 

Meliadus  et  Gosengos, 

Dinas  et  li  quens  Beduiers. 

Chascuns  amena  chevaliers  3988 

Tantcome  il  pot  devers  le  roi. 

Chascuns  ot  armes  et  conroi, 

Covertures  et  fres  escu, 

Con  cil  qui  avoient  vescu  399^ 

De  tel  mestier  molt  longuement. 

As  vespres  du  tprnoiement 

S'en  issirent  li  bacheler 

Qui  ne  se  volrent  pas  celer,  399^ 

La  veïst  on  tant  penonchel 

Et  tant  escu  a  lionchel. 

Et  cil  defors  les  armes  prisent 

Qui  molt  hardiement  emprisent  400c 

Le  tornoi  contre  chiaus  dedens, 

Au  comenchier  entre  deus  rens 

Jostent  maint  chevalier  novel. 

Premiers  point  le  cheval  isnel  4004 

Maudamadas  de  Galoee. 

Entre  deus  rens  lance  levée 

S'est  eslaissiez  por  lui  mostrer. 

De  l'autre  part  a  rencontrer  4008 

Est  venus  poignant  Gogulor. 

Grans  cops  sor  les  escus  a  or 
Se  donent  des  lances  planées 
Si  qu'eles  sont  enastelees  401 2 

Et  li  escu  fraignent  et  fendent  ; 
Sor  les  estriers  si  fort  s'estendent  ; 
Que  les  coroies  en  rompirent  ; 
D'ire  et  d'orgueil  andoi  sozpirent  ;  4016 

Si  fort  se  sont  entrencontré 
Que  des  jenols  en  ont  porté 
Le  cuir  et  des  bras  et  des  coûtes. 
Dont  sont  comenchies  les  jostes  4020 

En  cent  lius  contreval  la  pree. 
Toute  jor  dusque  a  la  vespree 
■    Pu  li  tornois  devant  la  porte. 
Qui  gaaing  i  fait,  si  l'emporte.  4024 

Maint  cheval  i  ot  asfolé, 
Molt  furent  cil  dedens  foule 
Et  sormené,  ce  m'est  aviere, 
Que  ens  es  guez  de  le  rivière  4028 

Les  mainent  ferant  laidement. 
Si  vous  di  bien  certainement 
Que  se  tost  ne  venist  la  nuis 
Au  roi  March  fust  grans  li  anuis,  4032 

Mais  li  vespres  les  départi. 
Des  deus  pars  se  sont  aati 
Que  demain,  quant  messe  ert  chantée. 
Ara  chascuns  la  teste  armée  40^6 

Por  recomencier  le  tornoi. 
Au  roi  Marc  torne  a  grant  anoi 
De  che  qu'il  les  ot  mis  arrière 
Par  mi  les  gués  de  le  rivière  ;  '  4040 

La  nuit  le  mostra  ses  barons  : 
«  Seignor,  dist  il,  demain  arons 

Le  tornoi,  pensons  de  bien  faire. 

Or  se  porront  li  preu  refaire  ;  4^44 

A  ces  vespres  nous  ont  laidis.  » 

Molt  josta  bien  li  Lais  Hardis, 

Guirrés  li  rous,  et  Tydoriaus 

Gaaigna  deus  chevaus  molt  biaus  :  4048 

Molt  en  parolent  conte  et  per. 

A  tant  s'asieent  al  souper  ; 

Bien  sont  servi,  molt  orent  mes. 

Tristrans,  qui  toz  tans  est  en  es  4052 

Que  il  peûst  Yseut  veoir, 

En  mi  la  sale  va  seoir  ; 

Ses  compaignons  fait  arengier; 

Molt  ont  a  boivre  et  a  mengier,  4056 

Car  li  rois  les  fait  bien  servir  ; 

Mais  bien  le  voira  deservir 

Tristrans,  se  il  puet,  al  tornoi. 

Mais  ce  li  torne  a  grant  anoi  4060 

De  che  qu'Iseus  ne  l'a  perchut  ; 

Durement  s'en  tint  a  déchut, 

Si  dist,  s'il  puet,  engien  querra 

Coment  a  li  parler  porra.  4064 

Sovent  le  regarde  d'un  oeil  ; 

En  sa  main  a  pris  en  flagueil, 

Molt  dolcement  en  flajola. 

Et  par  dedens  le  flaguel  a  4068 

Noté  le  lai  de  Chievrefueil, 

Et  puis  a  mis  jus  le  flagueil. 

Li  rois  et  li  baron  l'oïrent, 

A  merveille  s'en  esjoïrent  ;  4072 

Yseus  l'ot,  molt  fu  esmarie. 

«  Ha  !  fait  ele.  Sainte  Marie, 

Je  quit  c'est  Tristrans,  mes  amis, 

Qui  en  tel  point  est  chaiens  mis  4076 

Por  moi,  je  le  quit  bien  savoir. 

Non  est  !  Je  ne  di  mie  voir  : 

Tristrans  a  deus  oeus  en  sa  teste, 

Et  cist  a  perdu  le  senestre  ;  4080 

Ce  n*est  il  pas,  je  le  quit  bien, 

Que  Tristrans  n'est  mais  de  moi  rien  : 

Menti  a  vers  moi  et  mespris. 

De  che  qu'il  a  autrui  apris  4084 

Le  lai  que  moi  et  lui  feïsmes. 

Ou  je  quit  c'est  Tristrans  meïsmes, 

Car  onques  ne  menti  vers  moi. 

C'est  il  !  a  mes  deus  oeus  le  voi,  4088 

Bien  m'i  acort  que  ce  est  il. 

Je  ne  le  doi  pas  tenir  vil  : 

En  tel  abit  est  por  moi  mis  ; 

Il  ovre  c'un  loiaus  amis,  4092 

Mainte  paine  a  por  moi  eue.  » 

Ensi  est  Yseus  percheùe 

Par  le  lai  que  Tristrans  nota. 

Maintenant  les  tables  osta  4096 

Dinas  qui  estoit  seneschaus. 

La  nuit  conroient  lor  chevaus 

Cil  garçon  et  douent  avaine. 

Cil  escuier  sont  en  grant  paine  4100 

De  lor  haubers  encoroier 

Toute  nuit  dusque  al  esclairier 

Oue  li  chevalier  sont  levé. 

Qui  as  prestres  orent  rové  4104 

Que  matin  chantassent  lor  messes. 

Que  matin  rendront  lor  promesses 

Cha  defors  qu'il  orent  pramises. 

A  tant  sonent  li  saint  as  glises,  4108 

Et  li  baron  vont  al  mostier 
Por  escouter  le  Dieu  mestier. 

Apres  la  messe  sont  armé 

Li  prinche  qui  sont  renomé.  41 12 

La  veïst  on  tante  baniere 

Qui  sont  de  diverse  manière, 

Tant  elme,  tant  escu  a  ot, 

Et  tant  destrier  bauchant  et  sor,  .41 1^ 

Et  tant  bon  chevalier  de  pris 

Qui  sont  montés,  les  adols  pris, 

Et  ont  lacies  les  ventailles. 

A  tant  s'en  issent  les  batailles  4120 

Bien  armées  et  bien  garnies, 

Molt  sont  bêles  les  conpaignies. 

Et  cil  defors  se  ratornerent. 

Quant  armé  furent,  puis  montèrent.  4124 

Des  Ic^es  issent  et  des  tentes, 

Ne  fisent  pas  longues  atentes  ; 

Par  banieres  et  par  conpaignes 

S'asamblent  en  mi  les  champaignes  4128 

Li  uns  vers  les  autres  le  pas. 

Et  vienent  sor  les  chevaus  cras 

Les  ensaignes  amont  levées  ; 

As  bras  ont  pendu  les  espees  4132 

Et  les  lances  sont  en  lor  poins 

Et  les  escus  a  lor  pis  joins. 

Abouchié  sont  d'ambesdeus  pars, 

Joint  et  serré,  ne  mie  espars.  4136 

Lors  crient  :  «  As  hiaumes,  as  hiaumes  ! 

Vien  cha,  Huel  ;  vien  cha,  Aliaumes  ; 

Vien  cha,  Garin  ;  vien  cha,  Fouchier  ; 

Cha  mon  elme,  je  weil  lachier.  »  4140 

Einsi  en  deus  cens  lius  crioient, 

Et  cil  lor  hiaumes  lor  lachoient. 

Quant  ont  lachié,  les  chevaus  brochent 

Qui  par  bien  aler  tost  s'aprochent.  4^44 

Et  quant  ce  vint  a  l'assamblcr 

Qui  donc  veïst  terre  trambler, 

Brisier  lances,  froissier  escus, 

Par  mi  outre  aloit  fers  et  fus,  4148 

Ces  elmes  froissier  et  porfendre 

Et  chevaliers  par  terre  estendre, 

Les  uns  navrez,  les  altres  pris, 

Et  les  pluisors  crier  merchis.  4152 

Lances  enastelent  et  froissent 

Et  cil  escu  fendent  et  croissent, 

Cheval  et  chevalier  trébuchent, 

Lor  ensaignes  crient  et  huchent.  4r5^ 

Qui  joster  vaut,  ne  me  merveil 

Se  tost  i  trova  son  pareil  :  _ 

Ne  se  vont  mie  trop  loinz  querre, 

Hardiement  se  vont  requerre  ;  4160 

Fièrent  d'espees,  de  tronchons  ; 

Sor  ces  elmes  ot  tels  tenchons 

Et  tel  noise  et  tel  chapleïs 

Que  tous  li  bos  et  li  larris  4164 

Et  toute  la  lande  en  resone. 

Toute  jor  desi  après  none 

Ont  tenu  le  chaple  et  l'estor. 

Par  le  tornoi  ont  fait  maint  tor.  4168 

Brandoines,  qui  molt  fu  vassaus, 

Vers  ciaus  dedens  fu  ses  assaus 

Molt  greveus,  et  li  Gogulor. 

Si  vous  di  bien  que  Eschanor  41 72 

I  fist  tant  que  on  em  parla 

En  bien  et  de  cha  et  de  la. 
Glador  Eslis  i  fist  merveilles 
Qui  ot  unes  armes  vermeilles  41  j6 

A  trois  lunetes  totes  blanches  : 
Tiens  estoient  ses  connissances. 
Chiaus  dedens  ont  si  malmenez 
Que  il  les  ont  ferant  menez  4180 

Dusques  es  près  devant  la  porte. 
Gosengos,  qui  un  escu  porte 
Tout  blanc  et  blanches  covertures, 
Se  met  en  maintes  aventures  4184 

Por  chiaus  dedens  qu'il  velt  secorre  ; 
En  la  grant  presse  laisse  corre, 
Gogulor  du  cheval  abat. 
Après  lui  el  tornoi  s'embat  4188 

Claradus  et  li  rois  Bridas, 
Dysnadarés  et  Moadas, 
Et  li  rois  Mars  od  sa  compaigne 
S'areste  ens  en  mi  la  champaigne,  4192 

La  recomence  la  mellee, 
Doné  i  ot  mainte  colee 
D'espee,  de  tronchon,  de^mache. 
Dusque  al  vespre  dure  la  chace,  4196 

Tous  fust  li  rois  Mars  desconfis, 
De  che  sui  je  seûrs  et  fis  ; 
Mais  un  poi  weil  chi  arester 
Du  tornoi,  si  vous  weil  conter  4200 

D'Yseut  qui  Tristran  ravisa 
Par  le  lai  que  ilflajola. 
En  sa  chambre  l'en  a  mené, 
La  ont  le  déduit  démené  4204 

Si  come  amis  fait  a  amie  ; 
Du  baisier,  car  je  n'i  fui  mie, 
Gerrert,  PercevaK  o 

Le  sorplus  ne  voqs  dirai  pas. 
En  Jasate  faite  a  compas  4208 

Se  sist  Gavains  dalez  Brengicn, 
Et  si  compaignon  qai  ont  bien 
V  Of  noveles  du  tornoi, 

Mais  molt  lor  tome  â  grant  an<3i  42 1 2 

Quant  li  rois  Mars  n'est  seconis. 

Gavains  est  a  Tristran  venus. 

«  Strey  feit  il,  sanz  lonc  termine 

Prions,  nia  dame  la  roïne  4216 

Qu^elfe  nons  face  armes  pi  ester, 

Et  chcTans  et  harnais  donery 

S'irons  h,  fors  le  roi  aidier. 

—  Ore  avez  dit  asozbaidier,  4220 

Dist  Yseosy  car  vous  les  are2.  a 

Dont  a  ses  esa-ins  desfermeiv 

S'en  a  trait  cotes  a  armer  ; 

Si  les  a  ùàl  bien  atorner  4224 

D'armes  qui  molt  cstoient  bêles. 

La  roïne  et  ses  damoiseles 

Les  ont  anrtés  et  bien  et  bel  : 

Chascuns  ot  bon  dieval  iisn^i  4228 

Et  escu  fres  et  lancl"ic  noevc^ 

Tristrans  a  ses  compaignons  meve 

Qu'il  montent  et  il  sont  monté. 

Tristrans  q-ui  molt  ot  de  bomté  4232 

Baisa  Isci^t  au  départir. 

Lors  font  les  espérons  sentir 

As  chevaias,  si  s'en  sont  torné 

Tôt  doze  mok  bien  atoméy  4236 

Tant  que  il  vinrent  a  la  porte  ; 

Et  si  vous  di  qnae  chascuns  porte 

Au  Gol  pendu  son  estnim^nt. 

Lors  vienent  al  tornoiement  ;  4240 

Et  quant  il  i  furent  venu, 

Je  vous  ai  qu'ldiers  li  fius  Nu 

Fu  abatus  et  Tydorians 

Glador  Eslis  et  Estorjans  ;  4244 

La  fist  bien  Jacob  d'Estrigueiî 

Et  Jolies  de  Tiotagueil, 

Bruns  sanz  Pitié  et  Brunamort 

Qui  maint  bon  chevalier  a  mort  ;  4248 

Et  neporquant  tôt  fuissent  pris, 

Quant  Tristraiis,  qui  £u  de  grant  pris. 

Vingt  poignant,  ne  valt  plus  atendre 

Que  cheval  ot  et  rade  et  tendre,  4252 

Lanche  baissie  al  penonceL 

Sor  l'escu  d'or  al  lïoncel 

Fiert  Escanor  de  le  Montaigne, 

jus  l'abat  del  cheval  d'Espaigne  ;  4256 

Puis  ôert  Derquin  que  jus  l'envoie 

Tôt  estendu  en  mi  la  voie  ; 

Puis  trébuche  Glador  Eslis,. 

Et  puis  le  frère  Brandelis  ;.  4260 

Ains  que  sa  lance  fust  brisie 

A  fait  mainte  josteprisie. 

Me  sire  Gavains  d'autre  part 

I  fiert  et  la  presse  départ.  4264 

Keus  li  seneschaus  esperonne. 

En  la  grant  presse  s'abandoHe. 

Meraugis  et  me  sire  Yvainî 

Le  fi&ent  bien  et  Agravains.  4268 

Tant  vous  di  je  bien  vraiement 

Que  le  pris  du  tornoiemenli 

Ont  li  home  k  roi  x\rtu. 

Par  grant  forche,  par  grant  vertu  4272 

Ont  si  reùsez  ciaus  defors 

Qu'arrière  se  trait  H  plus  fors, 

Si  se  merveillent  durement 

Qui  chil  sont  qui  si  malement  4276 

Les  ont  arrière  reûssez. 

Les  estrumens  ont  avisez 

Qu'il  avoient  as  cols  pendus. 

Chascuns  en  est  molt  esperdus,  4280 

Si  le  tienent  en  grant  vielté 

Quant  ensi  sont  desbareté 

Par  menestreus,  ce  lor  est  vis. 

A  tant  lor  est  Tristrans  guenchis,  4284 

Me  sire  Gavains  et  li  autre 

Lor  revienent  lance  sor  fautre, 

Par  tel  force,  par  tel  air 

Qu'a  cel  poindre  fisent  chaïr  4288 

Plus  de  vint  qui  tôt  furent  pris. 

La  ot  Tristrans  de  touz  le  pris, 

Qui  molt  hardiement  s'i  prove, 

Qu'en  la  greignor  presse  qu'il  trove  4292 

Se  fiert  adez  et  laisse  corre 

Por  les  siens  aidier  etsecorre. 

Et  si  compaignon  vont  après 

Qui  molt  se  tienent  de  lui  près.  4296 

Chiaus  defors  ont  si  mis  arrière 

Que  enz  es  guez  de  le  rivière 

Les  ont  ens  a  force  enbatus. 

La  fu  Gogulor  abatus,  4  500 

Taillars  li  preus  et  Godroués. 

Tôt  droit  a  l'issue  des  guez 

Lor  recort  seure  li  roi  Mars, 

Qui  ne  fust  si  liez  por  cent  mars  43^4 

Come  est  de  le  desconfiturc 

De  ciaus  defors,  car  a  droiture 

Les  mainnent  dusque  a  lor  harnas. 

«  Sire,  ce  li  a  dit  Dinas,  43^^ 

Ce  m'est  avis,  ce  sont  vos  gaites 

Qui  tels  envaïes  ont  faites. 

Car  as  cols  ont  les  estrumens. 

Par  aus  est  li  tornoiemens  4512 

Sostenus  de  la  vostre  part.  » 

Tristrans  la  grant  presse  départ, 

Fiert  et  boute,  enpaint  et  abat. 

Gavains  si  très  bel  se  combat  43  ^^ 

due  déduis  est  de  lui  veoir  : 

Trop  set  bien  ses  cops  asseoir. 

Ciaus  defors  ont  tôt  sanz  gabois 

Par  force  mené  jusque  al  bois.  4  3^0 

Tout  sont  mis  a  desconfiture 

Quant  Perchevaus  par  aventure 

Vint  par  le  forest  chevalchant 

Desor  un  noir  ronchi  bauchant,  4324 

Maigre,  pelu,  redois  et  las  ; 

De  son  elme  ot  rompu  les  las 

Qui  fu  quassez  et  dépêchiez  ; 

Ses  escus  fu  par  lius  perchiez  4328 

Dont  la  bocle,  si  con  moi  samble, 

Fu  faite  d'une  viez  sozchangle  ; 

Ses  haubers  fu  par  lius  desrous, 

Il  fu  entorteilliez  et  rous,  4332 

Que  piech'a  qu'il  ne  fu  roUez  ; 

Ses  espius  fu  toz  desplanez, 

D'un  tronchon  fu  a  tôt  l'escorce. 

Mais  li  fers  fu  de  bone  forge  43  3^ 

Dont  la  pointe  estoit  amouree  ; 

Et  se  fu  toute  deschiree 

Sa  cote  a  armer  de  cendal, 

Qu'il  vient  de  querre  le  Graai.  4340 

Erré  en  ot  par  mainte  terre. 

Mais  il  ne  savoit  tant  enquerre 

Ou'il  en  poïstoïrnovek. 

Les  estrixieres  de  la  sele  4344 

Sont  de  cordelesrenoees. 

Erré  ot  par  maintes  contrées, 

En  tel  manière  a  grant  meschiel 

Qiae  ses  cheAaus  tenoit  le  chief  .  434^ 

Moit  bas  et  le  col  estendu. 

Et  Perchevaiis  a  entendu 

A  son  cheval  faire  esforcier. 

Mais  qui  le  devroit  escorchier  4352 

K'iroit  se  le  petit  pas  non, 

Mius  li  venist  sor  un  anon 

Estre  montez,  par  saint  Sevestre  ; 

Neporquant  suet  il  molt  bons  estre,  435<> 

Mais  cil  au  dit  mie  ne  ment 

Con  aveu  mainte  jument 

Enviellir  par  maie  peuture. 

«  He  !  Dieus,  tante  pesme  aventure,  4360 

Dist  Perchevaus,  ai  cncontree  ! 

Erré  ai  par  mainte  contrée  ; 

Las,  onques  n'oi  fors  paine  et  mal 

En  ceste  queste  du  Graal,  43^4 

Tant  anui,  tante  mesestance, 

For  la  Lance  qui  aine  n'estance 

Ai  je  soffert  mains  grans  travaus. 

Biaus  sire  Dieus,  fait  Perchevaus,  43^8 

Tant  a  que  je  n*oi  bien  ne  aise, 

Par  ces  forés  a  grant  malaise 

Ai  tels  soisante  nuis  jeu 

Ou  j'ai  poi  a  naengier  €ù,  4372 

Et  mes  chevaus  est  acorés 

De  fain  ;  Dieus,  or  me  secorez 

Que  en  tel  liu  puisse  venir 

Ou  alcuns  biens  me  puist  venir,  43 7^ 

Car  j  €îi  aroiè  grant  mestier.  » 

Tant  a  erré  le  grant  sentier 

Par  k  forest  tout  démentant. 

Son  cheval  a  esforcié  tant  4380 

Et  tant  se  paine  de  haster 

Qjae  il  ot  al  tornoi  crier 

Les  ensaignes  diversement. 

Merveille  soi  moLt  durement  4384 

Quant  les  ensaignes  ot  huchier. 

Tant  se  paine  de  l'aprochier 

Qu'a  grant  travail  et  a  grant  paine 

Son  cheval  le  petit  pas  maine,  4388 

Que  il  ne  puet  trot  ne  galos- 

Tant  a  erré  qu'il  ist  del  hos, 

Voit  le  tornoi  et  les  mellees 

Des  gens  qui  sont  entremellees  :  4392 

Chiaus  defors  v^oit  agrant  destreche. 

Celé  part  son  cheval  adreche. 

Mais  tant  ne  set  esperonner 

Que  le  puist  fors  du  pas  mener.  43 9^ 

Keus  l'aperchoit  plus  tost  que  nus, 

Contre  lui  est  poignant  venus  ; 

Quant  si  mal  atorné  le  voit 

Paier  li  velt  ce  qu'il  li  doit,  4400 

Ce  est  ramprosne  et  feloruiie. 

Se  li  a  dit  Keus  par  envie  : 

«  Sire,  ou  est  la  vostre  compaigne  ? 

Très  quant  passastes  vous  le  raigne  ?        4404 

Vous  venez  droit  de  Lombardie. 

Molt  par  avez  la  char  hardie. 

Qui  tué  avez  la  ly mâche  ; 

Fu  che  de  pichois  ou  de  mâche  4408 

K'avez  mort  la  beste  cornue  ? 

Molt  seront  lié  de  vo  venue 

Li  baron  et  li  bacheler  ; 

Quant  il  oront  de  vous  parler  4412 

Molt  lor  plaira  vo  compaignie. 

Estes  vous  por  chevalerie 

Faire  venus  a  cest  tornoi  ? 

Sire  Audegier,  foi  que  Dieu  doi,  44 1^^ 

Vos  chevaus  a  fait  sa  jornee  ; 

Li  mastin  ont  sa  mort. jurée, 

Faire  en  voiront  lor  quaresmel  ; 

Il  n'a  fors  les  os  et  le  pel.  4420 

Vos  hiaumes  a  esté  rompus, 

Les  gelines  ont  dedens  pus 

Plus  de  deus  ans,  al  mien  quidier. 

Li  malfé  vous  ont  fait  widier  4424 

Vo  pais  ne  fait  eslongier. 

Mais  vous  volez  Forré  vengier 

Ou  le  Morbot,  si  con  je  quit  : 

Vengier  le  porrez  ainz  la  nuit  4428 

Molt  bien,  se  en  vus  ne  demeure.  » 

Perchevaus  l'esgarde  ens  en  l'eure, 

Vit  l'estrumenta  son  col  pendre. 

Dist  Perchevaus  :  «  Se  entreprendre  4432 

Dévoie  contre  ménestrel, 

Doner  vous  iroie  un  cop  tel 

Sor  vostre  escu  qu'il  i  parroit 

Si  que  escus  ne  vous  tenroit,  443^ 

Ne  rien  qui  peust  avenir 

Que  je  ne  feïsse  venir 

De  vous  les  talons  contremont. 

Mais,  par  cel  Dieu  qui  fist  le  mont,  4440 

Por  mil  mars,  ce  sachiez  de  voir. 

Ne  volroie  je  mie  avoir 

Mis  main  dedesus  jogleor. 

Moi  est  vis,  par  le  Salveor,  AA44 

J'en  seroie  trop  avilliez.  » 

Et  Keus  dist  :  «  Vous  vous  traveillicz 

En  vain,  par  Saint  Jame  l'apostre. 

Vo  cheval  arai  malgré  vostre.  /;448 

Mais  ce  n'ert  pas  por  chevalchier, 

Ains  le  voirai  faire  escorchier, 

Si  en  avront  la  char  li  chien 

Et  je  le  cuir,  si  vous  di  bien  4452 

Que  j'en  ferai  faire  un  bahut. 

Car  il  est  bien  drois  c'on  vous  hut 

Quant  vous  errez  si  faitement.  » 

Perchevaus  respont  dolcement  :  445^ 

«  Sire,  fait  il,  se  je  avoie 

Vo  cheval,  le  mien  vous  donroie. 

Car  molt  ameroie  cel  change. 

—  Par  foi,  or  me  sers  tu  de  blange,         4460 

Fait  Keus,  tu  le  comperras  ja.  » 

A  tant  un  petit  s'eslonga, 

La  lance  baisse  et  prent  son  tor. 

Perchevaus,  qui  en  maint  estor  4464 

Avoit  esté,  molt  peu  le  doute. 

Et  neporquant  a  molt  grant  honte. 

Avis  li  est  et  si  li  samble 

C'uns  menestreus  a  lui  asamble  4468 

Malgré  sien  et  si  le  manache. 

Perchevaus  ne  set  que  il  face  : 

Dolans  sera  se  le  malm^t. 
De  sa  lanœ  l'aresUiel  met  4472 

;    Devant  et  le  fer  par  derrière. 
Et  si  Tatent  en  tel  manière 
Qu'en  tant  ne  quant  soi  ne  remuet. 
Me  sire  Keus  quanque  il  puet  4476 

Point  le  cheval  qui  tost  randonc. 
Percheval  si  très  grant  cop  donc 
Sor  son  escu  qui  fu  dest4ifls 
Que  sa  lance  desi  as  mains  4480 

A  froissie  par  grant  air. 
A  por  un  poi  ne  fist  chair 
Cheval  et  chevalier  ensamble, 
Car  de  foiblece  trestoz  tramble  4484 

Et  déploie  toz  li  chevaus. 
Mais  sachiés  bien  que  Pen:he\'aus 
Feri  si  Ké  en  mi  le  pis 

De  sa  lance,  qu'il  a  guerpis  4488 

Lesestriers  etchiet  tos  envers. 
Et  Perchevaus  a  lues  aers 
Par  les  règnes  le  bon  destrier, 
Sus  saut,  onques  n'i  quist  estrier.  4492 

Puis  dist  a  Ké  :  ((  Vassal,  prenez 
Mon  cheval,  et  si  âpre  nez 
Coment  il  vous  saroit  porter. 
Molt  mieus  vous  venist  déporter  449 6 

A  vostre  estrumeut  et  déduire 
Que  chevalier  gaber  et  nuire-  » 
A  itant  Perchevaus  le  laisse. 
Encontre  chiaus  dedens  s'eslaisse  4500 

Qui  chiaus  dehors  vont  encauchant. 
Perchevaus  point  le  sor  bauchant 
Qui  molt  très  durement  le  porte. 

De  la  lance  qui  toute  est  torte  45^4 

A  féru  si  grant  cop  Gorvain 

Q.u'il  l'abat,  et  puis  Agrevain, 

Cliget  et  le  preu  Lancelot. 

Quatre  chevaus  a  en  sen  lot  45 oS 

Gaaigniez,  qu'ila  présentez 

A  chiaus  que  il  vit  desmontez 

Qui  lor  chevaus  orent  perdus. 

Cil  defors,  qui  tout  esperdu  45 12 

Avoient  par  devant  esté, 

Voient  le  tornoi  aresté 

Par  le  bienfait  de  Percheval. 

Ghascuns  radrece  son  cheval,  45 1^ 

For  Percheval  ont  cuer  repris. 

Le  torooiement  ont  empris 

Vers  chiaus  dedens  molt  fiereraent. 

Et  Perchevaus  isnelement  45 20 

Se  refiert  es  Cornualois. 

Tant  fait  Perchevaus  li  Galois 

Que  panni  les  gués  les  rentassent, 

Mais  molt  a  malaise  les  passent.  45^4 

Perchevaus  durement  s'esforce 

Sa  lance  ou  encor  tint  l'escorce 

Ne  vaut  changier  ne  remuer. 

Tristrans  comencha  a  muer  4528 

De  fin  air  quant  il  l'ot  dire  ; 

Espris  de  maltalent  et  d'ire 

Va  le  chevalier  demandant 

Par  cui  sont  mené  si  tendant,  4532 

Vers  lui  se  voira  esprover. 

Mais  tempre  le  porra  trover^ 

Car  Perchevaus  adez  s'adreche 

La  ou  voit  la  gregnor  destreche  ;  453^ 

Dusque  a  le  porte  les  remainne. 

La  a  Tristrans  soffert  grant  paine, 

Et  me  sire  Gavains  li  dois 

Devers  les  siens  les  passe  tous.  4  340 

Tristrans  a  guenchi  le  cheval, 

Sor  destre  choisi  Percheval 

Qui  sor  le  destrier  Keu  se  sist. 

Tôt  maintenant  qu'il  le  choisist  4544 

Bien  le  connoist,  molt  li  anuie  ; 

Sor  les  estriers  si  fort  s'apuie 

Que  les  coroies  en  estent. 

Contre  lui  va,  plus  n'iatent.  454^ 

Quant  Perchevaus  le  voit  venir 

Et  la  lance  et  l'escu  tenir 

Tant  cointement  et  si  très  bel 

Et  voit  qu'il  a  mis  en  chantel  4552 

L'escu  si  acesmeement 

Et  la  lance  tout  ensement 

Li  voit  si  très  bel  manier, 

Mais  molt  li  prent  a  anuier  45  5^ 

De  che  que  la  vïele  voit 

Que  Tristrans  a  son  col  avoit. 

Si  quide  qu'il  soit  menestreus 

Qui  embatus  se  soit  entr'eus  45<^o 

For  faire  gaber  et  por  rire. 

Tristrans,  qui  durement  s'aïre 

De  che  qu'il  sont  si  resorti. 

Mais  molt  durement  s'aati  45^4 

Qu'a  celui  as  viez  garnemens. 

Par  cui  toz  li  tornoiemens 

Est  sostenus  a  ciaus  defors. 

Voira  assambler  cors  a  cors.  45^8 

A  tant  point  quanque  puet  destendre 

Que  cheval  ot  et  rade  et  tendre. 

Et  Perchevaus  vers  lui  s'eslaisse  ; 

Chascuns  d'aus  deus  sa  lance  baisse,  4572 

Molt  hardiement  s'abandonnent, 

Sor  les  escus  teus  cops  se  douent 

Qui  les  froissent  et  esquartelent, 

Les  lances  toutes  en  astelent.  457^ 

Mais  au  venir  que  font  ensamble 

Se  hurtent  si,  si  con  moi  samble, 

De  cors,  de  pis,  et  de  chevaus. 

Et  sachiez  bien  que  Perchevaus  45 ^^ 

Abat  Tristran  si  laidement 

Oue  tôt  cil  du  tornoiement 

Virent  contremont  les  talons, 

Et  tant  come  il  fu  grans  et  Ions  45^4 

Li  fait  mesurer  la  champaigne, 

Et  si  durement  le  mehaigne 

Qu'a  poi  qu'il  n'a  le  cuer  crevé. 

Tant  par  l'a  durement  grevé  45^8 

Que  il  ne  se  puet  redrecier. 

Et,  por  lui  faire  fïancier 

Prison,  s'areste  Perchevaus. 

A  tant  brochèrent  les  chevaus  4592 

Lancelos  et  me  sire  Yvains, 

Saigremors  et  li  preus  Gavains, 

Si  ont  Percheval  assali. 

Perchevaus  pas  ne  s'en  fali,  459^ 

Ains  trait  l'espee,  si  lor  vient 

Que  par  vive  force  convient 

Tout  le  plus  cointe  traire  en  sus. 

Et  Perchevaus  lor  recort  sus,  4600 

Molt  sovent  les  coite  a  l'espee, 

Lor  ïirmeûre  a  decolpee, 

El  mes  quasse  et  escus  porfent. 

Percbevaus  si  bien  se  desfent  4604 

Qu'il  ne  puent  sot  lui  canquerre, 

Ce  m'est  avis,  plain  pré  de  terre. 

Et  me  sire  Gavains  Fesgarde  ; 

Lots  se  remembre  et  se  prent  garde  4608 

Que  ce  est  cil  tout  vraiement 

Qui  fil  al  grant  tarnoiement. 

Son  hardement  bien  i  mostra, 

Tout  le  tornorement  outra  :  4612 

((  Et  tant  me  fist  travail  et  pâme 

Qu'il  ne  ftr  jors  de  la  semaine 

Que  ne  me  dolsist  de  ses  cops 

Li  chrés  etlr  bras  et  li  cols,  4616 

Et  îi  cors  et  trestot  îi  membre. 

Quant  je  Fesgart,  très  bien  me  membre 

Que  nus  altres,  ce  n'est  pas  faplle, 

Neporroît  pas  tant  de  bataiîk  4620 

Sosfrir,  ne  ce  ne  porroit  estre. 

Ainz  ne  me  volt  rien  de  son  estre 

Dire,  nis  solemcnt  son  non. 

Mais  je  ne  sar  par  qweî  raison  4624 

Est  atornez  si  laidement. 

Il  vint  molt  acesnreement 

Armez,  quant  fu  au  grant  tornoi, 

Et  chi  si  laidement  le  voi.  4628 

Ce  n'est  if  pas  ?  Si  est,  por  voir  : 

Si  cop  le  me  font  bien  savoir 

Mieus  que  ne  font  sr  garnement, 

Et  si  sai  bien  certainement  4632 

Oue  H  cuers  n''est  es  biati-s  adols.  » 

A  tant  Gavains,  Yt  biaus,  li  dois, 

A  Perthevaî  a  raison  mis. 

<c  Sire,  fait  il,  vos  bâns  amis  4636 

Voîroie  estre,  par  saint  Davi  ; 

Onques  mais  chevalier  ne  vi 

De  qui  tant  volsisse  estre  acointes. 

Il  m'est  avis  que  trap  plus  cointes  4640 

Fustes  quant  je  vous  vi  aillors  : 

Gamemens  aviiez  meilîors 

Et  plus  biaus  que  vous  n'avez  chi. 

Mais  s'il  vous  plaist,  par  vo  merchi,         4644 

Et  if  ne  vous  devoit  grever, 

Proier  vous  voîroie  et  r&ver 

Que  medeïssiez  vostre  non.  » 

Quant  Perchevaus  ot  la  raison  4648 

Et  la  vois  de  Gavain  aï, 

Moh  durement  s'en  esbahi. 

Car  au  parler  Gavain  li  samble. 

Mais  de  corrous  et  d'ire  tramble  4652 

De  ce  qu'au  col  voit  l'estrument. 

Si  se  merveille  durement, 

Se  che  est  il,  por  quel  afïkire 

Il  se  voloit  menestreus  faire.  4656 

Se  ce  est  il  bien  le  sara. 

Que  son  non  li  demandera  r 

Bren  le  sara  ja  au  parler. 

Conques  son  non  ne  volt  celer  4660 

A  nului  qui  Ir  demandast 

Por  mrferren  qweil  dautast. 

Lors  li  a  drt  :  <c  S'il  vous  plarst,  sire, 

Vostre  non  vous  estuet  ainz  dire  4664 

Et  puis  vous  redirai  le  raîen.  » 

Gavains  respont  :  oc  Ce  me  plaist  bien, 

Moît  volentiers  le  vous  dirai. 

Que  ja  mon  non  neceferai  4668 

Por  tant  qu'il  me  soit  demandez  : 

Gavains  sui  par  non  appelez. 

Or  revolroie  bien  savoir 

Le  vostre  non,  sachiez  de  voir,  4672 

Car  molt  me  resamblez  vassaus. 

—  Certes,  ce  respont  Perchevaus, 
Je  sai  bien,  toz  en  sui  certains. 

Que  onques  me  sire  Gavains  4676 

Ne  fu  menestreus  en  sa  vie. 

Mais  puis  que  vous  avez  envie 

De  mon  non  savoir  et  aprendre, 

Je  le  vous  dirai  sanz  atendre,  4680 

Qu'en  covent  le  vous  ai  a  dire. 

J'ai  a  non  Perchevaus,  biaus  sire. 

—  Perchevaus  ?  —  Voire  sanz  doutance, 

Cil  qui  ala  querre  la  Lance  4684 

Et  le  Graal  que  j'ai  veû 

Deus  fois,  mais  n'ai  mie  seû 

La  vérité  ne  assomee  ; 

Mais  j'ai  rasaldee  une  espee  468S 

Qui  en  deus  pièces  ert  brisiee 

Oui  molt  estoit  bone  et  prisiee, 

Mais  une  osque  i  a  a  sauder. 

De  quanques  je  vols  demander  4692 

Ne  me  dist  rien,  ne  ne  dira 

Devant  che  que  l'osque  sera 

Rasaldee  et  remise  a  point  ; 

Devant  che  n'en  sara  nus  point.  4696 

Ce  me  conta  li  rois  meïsmes 

Qu'encore  n'estoie  pas  dignes 

Des  secrcz  savoir  du  Graal.  » 

Quant  Gavains  entent  Percheval  4700 

Bien  le  ravise  a  sa  parolf^, 


PERCEVAL,    V.    4669    —    4733  145 

Son  elme  osta,  puis  si  l'acole, 

Et  li  a  dit  :  «  Biaus  gentius  sire, 

Li  rois  mes  oncles  vous  désire  4704 

Plus  a  veoir  que  nis  un  home.  » 

Perchevaus  respont  :  (f  C'est  la  some  : 

Jamais  jor  n'irai  en  Bretaigne, 

Devant  que  l'aventure  ataigne  47o8 

Du  Graal,  por  nis  une  paine, 

Se  aventure  ne  m'i  maine. 

Mais  or  me  dites  erranment 

Por  coi  portez  tel  estrument,  »  4712 

Lors  li  a  fait  Gavains  savoir 

De  chief  en  chief  trestot  le  voir 

Coment  Tristrans  les  amena 

Devant  le  roi  et  démena  4716 

Tout  ensement  come  une  gaite, 

Dist  Perchevaus  :  «  Fols  est  qui  gaite 

Gens  qui  s'entr'aiment  loialment, 

Car  on  voit  tout  apertement  4720 

Qu'il  emprendent  trop  fol  usage  : 

Fol  en  devienent  li  plus  sage, 

Mais  ce  fait  faire  jalousie.  » 

Perchevaus,  qui  par  cortoisie  4724 

Oste  son  elme,  Gavain  baise  ; 

Molt  est  li  uns  de  l'autre  a  aise. 

Quant  Tristrans  Percheval  entent 
De  la  joie  qu'il  a  s'estent,  4728 

Ne  sent  angoisse  ne  dolor. 
Li  rois  Mars  vint  la  et  li  lor, 
Qiae  li  tornois  fu  demorez. 
Molt  fu  Perchevaus  honorez  4732 

Du  roi  Marc  quant  l'a  conneû, 
Gerbert,  Percerai,  in 

Molt  bêlement  l'a  recheû, 

Molt  en  fait  grant  joie  et  grantfeste. 

Me  sire  Gavains  ne  s'areste,  473^ 

Ains  a  lues  fait  monter  Tristran 

Qui  d'Amours  sueffre  grant  ahan. 

Gavains  qui  fu  preus  et  vassaus, 

Me  sire  Yvains  et  Perchevaus  4740 

Ont  ensamble  au  roi  Marc  prié 

Un  don,  il  lour  a  otroié. 

Quant  mon  seignor  Gavain  connut 

Et  Yvain,  tint  soi  a  déchut  4744 

Que  il  plus  honorez  nés  a. 

Me  sire  Gavains  devisa 

Le  don  qui  lor  estoi"t  donez  : 

«  Sire,  fait  il,  vous  pardonez  474^ 

Tristran  vo  corrous  et  vostre  ire.  » 

Quant  li  rois  Mars  l'ot,  si  sozpire, 

Que  Tristran  son  neveu  cremoit 

Por  sa  feme  que  il  amoit,  475 2 

Ensi  come  on  li  ot  conté. 

Autrement  n'en  set  vérité. 

Son  mautalent  li  pardona. 

Son  avoir  li  abandona  47  5  ^ 

Et  sa  volenté  sanz  querine 

Fors  que  la  chambre  la  roïne  ; 

Mais  ce  li  velt  il  deveer, 

S'il  n'i  quide  le  roi  trover.  47^0 

Tristrans  l'otroie  bonement. 

Puis  conte  al  roi  molt  dolcement 

Coment  vinrent  par  coverture 

A  lui,  quant  sorent  l'aventure  47^4 

Qu'il  avoit  empris  le  tornoi, 

V  Que  molt  haïsse  vostre  anoi. 

—  Biaus  niez,  dist  li  rois,  désormais 

Serez  od  moi  en  bone  pais.  »  47^8 

A  tant  entrent  en  la  chité. 

La  nuit  furent  tôt  rachaté 

Li  prisonierd'ambesdeus  pars. 

Celé  nuit  a  fait  li  rois  Mars  4772 

Molt  grantfeste  de  Percheval. 

L'endemain  armes  et  cheval 

Li  fait  baillier  gentes  et  bêles. 

Maintenant  font  mètre  lor  seles  477^ 

Li  chevalier  le  roi  Artu, 

N'i  ont  mie  molt  atendu. 

Dont  sont  monté  sor  lor  chevaus. 

A  tant  s'en  vont,  et  Perchevaus  47^0 

Se  met  avec  aus  a  le  voie. 

Tristrans  grant  pièce  les  convoie, 

Tant  qu'il  vinrent  a  un  mostier 

La  ou  départent  li  sentier  47^4 

Et  li  chemin  et  les  estrees 

Qui  vont  par  diverses  contrées. 

Quant  il  vinrent  a  la  chapele, 

Perchevaus  les  barons  apele.  47^8 

«  Seignor,  dist  il,  ne  quier  mentir 

Chi  m'estuet  de  vous  départir. 

Que  le  Graal  me  convient  querre, 

Et  vous  irez  en  vostre  terre,  4792 

Et  Deus  a  joie  vous  i  maint  ! 

Por  Dieu  lassus  qui  el  ciel  maint 

Saluez  moi  le  roi  Artu, 

Que  Deus  honor,  force  et  vertu  479^ 

Et  toute  joie  li  envoit.  » 

Me  sire  Gavains  ot  et  voit 

Que  Perchevaus  aler  s'en  velt 

Le  Graal  querre  :  or  le  conselt  4800 

Livrais  Dieus,  qui  bien  lepuet  faire  ! 

«  Et  je  al  Pui  de  Montesclaire 

Irai  »,  fait  me  sire  Gavains. 

Et  quant  l'oï  me  sire  Yvains  4804 

A  por  un  poi  de  doel  ne  font. 

Tôt  li  baron  grant  doel  en  font 

Et  chascuns  d'als  pleure  et  sozpire. 

«  Que  porra  ore  li  rois  dire,  4808 

Fait  Lancelos,  quant  la  verrons 

Et  les  noveles  li  dirons 

Et  de  vous  et  de  Percheval  ?  » 

A  tant  s'en  torne  tout  un  val  4812 

Perchevaus,  qui  les  u  lessiez  ; 

Au  départir  les  a  baisiez. 

Et  me  sire  Gavains  s'en  part. 

Un  grant  chemin  de  l'autre  part  4816 

S'est  mis  grant  aleùre  a  voie. 

Ançois  mais  que  son  oncle  voie 

Avra  molt  paines  et  travaus  : 

Mestier  li  avra  Perchevaus.  4820 

Einsi  Gavains  et  Perchevaus 

En  vont  armé  sor  lor  chevaus. 

Li  autre  vont  en  lor  contrée, 

Chascuns  son  chemin  et  s'estree,  4824 

Tristre  et  dolent  et  amati, 

Quant  de  Gavain  sont  départi 

Et  de  Percheval  ensement  ; 

Einsi  font  lor  dolousement.  4828 

Et  Tristrans  est  dolans  remez 

Qui  durement  les  ot  amez, 

Mais  Brengien  le  confortera 

Et  Iseus  que  il  tant  ama.  4832 

Et  li  autre  s'en  vont  ensamble, 

Si  ont  tant  erré,  ce  me  samble, 

Que  il  sont  venu  a  Morguan, 

Assez  près  de  Caradigan.  4836 

La  ont  trové  le  roi  Artu, 

Lor  seignor,  qui  molt  dolans  fu 

Por  ses  homes,  por  son  neveu, 

Qui  tant  demeurent.  Dusque  a  peu  4840 

Lor  orra  tels  noveles  dire 

Dont  al  cuer  ot  dolor  et  ire. 

De  son  neveu  est  molt  marris 

Et  de  Percheval  trespensis,  4844 

Qui  en  tel  point  vint  au  tornoi, 

Mais  molt  li  torne  a  grant  anoi 

Quant  il  n'est  venus  a  la  cort, 

L'iaue  del  cuer  li  file  et  cort  4848 

Parmi  les  oeus  aval  sa  face. 

Qui  auques  sa  color  esface 

Que  il  avoit  clere  et  vermeille. 

Ne  le  tenez  mie  a  merveille  4852 

S'il  est  dolans  de  son  neveu 

Qui  a  fait  et  promesse  et  veu 

D'aler  al  Pui  de  Montesclaire, 

Dont  nus  chevaliers  ne  repaire  4856 

Que  il  ne  soit  ou  mors  ou  pris, 

Ja  n'estera  de  si  grant  pris. 

Et  de  Percheval  se  redoute 

Qui  aventure  si  estolte  4860 

A  emprise  que  du  Graal. 

De  Gavain  et  de  Percheval 

M'orrez  d'ore  en  avant  conter. 

Si  vous  lairai  du  roi  ester  4864 

Et  de  son  grant  dolousement. 

De  Percheval  premièrement 

Vous  dirai  ore  une  partie, 

Ainz  que  de  Gavain  rien  vous  die.  4868 

Perchevaus  va  tous  seus  pensis, 

Qui  trespassé  a  maint  païs, 

Mainte  terre  et  mainte  contrée. 

Mainte  aventure  a  encontree,  4872 

Felenesse,  pesant  et  dure. 

En  une  forest  qui  molt  dure 

Est  entrés  et  tant  chevalcha 

Et  del  errer  tant  s'avancha  4876 

Qu'il  est  de  la  forest  i§sus  ; 

Et  garde  devant  lui  en  sus 

En  un  plain  et  vit  un  chastel 

Dont  tôt  li  mur  et  li  cretel  4880 

Furent  de  pierre  talleïce. 

Devant  le  pont  estoit  la  liche 

Faite  de  chaisne  a  tôt  Tescorce. 

Perchevaus  de  l'aler  s'esforce,  4884 

Car  la  nuis  l'aloit  approchant. 

Lors  vit  devant  lui  chevalchant 

Cinc  chevaliers  trestoz  armez 

Et  de  lor  armes  conraez,  4888 

Mais  lor  armes  sont  depechies 

Et  lor  targes  a  or  perchies 

Et  lor  elme  quassé  et  frait 

Et  lor  cheval  las  et  estrait  4892 

Et  lor  brant  enoschié  et  tort. 

Chascuns  des  quatre  ses  poins  tort 

Et  mainne  grant  doulousement, 

Car  navré  furent  durement  4896 

Si  que  li  sans  des  cors  lor  saut  : 

Molt  ont  esté  a  grief  assaut. 

Li  quatre  le  quint  amenoient 

Dont  molt  grant  dolor  demenoient,  4900 

Car  navrés  fu,  c'est  mes  recors. 

De  quatre  espiez  par  mi  le  cors, 

Et  ens  el  chief  de  deus  espees, 

Qui  li  estoient  embarrees  49^4 

Par  mi  le  hiaume  dusque  a  l'os. 

Ne  vienent  mie  les  galos, 

Mais  petit  pas  sor  lor  chevaus. 

Molt  se  merveille  Perchevaus  4908 

Qu'il  les  vit  si  mal  atornez. 

Mais  ançois  qu'il  s'en  soit  tornez 

Voira,  s'il  puet,  de  fi  savoir 

De  lor  aventure  le  voir.  49^2 

Mais  de  che  ne  fu  esbahis 

Qu'il  vit  la  terre  et  le  pais 

Destruit,  escillié  et  gasté, 

Que  tôt  entour  la  fermeté  49  ^  ^ 

N'avoit  ne  borde  ne  maison. 

Perchevaus  par  bêle  raison 

Salue  les  cinc  chevaliers. 

Li  uns,  qui  molt  fu  biaus  parliers  4920 

Et  plains  de  debonaireté, 

Li  dist  :  «  Dieus  par  sa  poesté 

Vous  destort  d'anui  et  de  perte 

Et  si  vous  envoit  joie  aperte,  49^4 

Ensi  come  il  le  puet  bien  faire. 

—  Ha,  frans  chevaliers  debonaire, 
.Fait  Perchevaus,  par  vo  merchi, 

Ainçois  que  je  parte  de  chi,  49^8 

Me  dites  la  vostre  aventure. 

—  Sire,  fait  il,  cruel  et  dure 

Le  VOUS  puis  dire,  ce  sachiez  ; 

Onques  mais  nus  sigrans  meschiez  4932 

N'avint  a  gent,  foi  que  doi  vous. 

Mais  venez  hebergier  od  nous 

Anuit  mais,  et  je  vous  dirai, 

Que  ja  ne  vous  en  mentirai  ;  493<> 

Car  ne  sai  maison  ne  hebert 

Chi  endroit  ou  on  vous  hebert 

Fors  cest  niez,  c'est  chose  provee, 

A  plus  près  d'une  grant  jornee.  »  4940 

Dist  Perchevaus  :  «  Vostre  merchi.  ^) 

Dont  sont  vers  le  chastel  guenchi 

Et  la  porte  lor  fu  overte. 

Cil  del  chastel  voient  lor  perte  4944 

De  lor  seignor  qui  est  navrez. 

«  Las  !  font  il,  mais  n'ert  recovrez 

Li  damages  de  no  seignor. 

He  !  las,  il  a  sosfert  tant  jor  494^ 

Et  le  bataille  et  le  lorment.  » 

Einsi  font  lor  dolousement, 

Mais  por  Percheval  se  confortent. 

Li  quatre  fil  lor  père  portent  4952 

En  la  sale,  si  li  osterent 

Les  armes  et  puis  li  benderent 

Ses  plaies  et  d'un  oignement 

Li  oignent  et  tout  ausement  49  5  ^ 

S'en  oignent,  qu'il  en  ont  mestier  : 

N'estoient  mie  tout  entier 

Lor  costé,  ainz  ont  mainte  plaie  ; 

Mais  plus  por  son  père  s'esmaie  4960 

Chascuns  que  ne  face  por  lui, 

Mais  lor  pesance  et  lor  anui 

Covrirent  plus  bel  que  il  peurent. 

Quanqu'il  puent  lor  hoste  honeurent  :      4964 

Desarmer  le  font  bien  et  bel, 

Puis  li  affublent  un  mnntel 

D'escarlate  forré  d'ermine  ; 

Ne  fisent  mie  lonc  termine,  496S 

Son  cheval  font  mètre  a  estable. 

Puis  si  ont  fait  mètre  la  table, 

Et  li  sire  se  fist  couchier 

En  un  lit  molt  bel  et  molt  chier,  4972 

Près  de  la  table  en  sus  du  fu. 

Perchevaus  molt  bien  servis  fu  : 

Viandes  ont  sainnes  et  netes, 

Ploviers  et  partris  et  anetes,  497^ 

Qui  ont  eu  de  le  rimee, 

Et  conins  norris  en  ramee 

Tenres  qui  ont  cras  le  regnon, 

Et  si  orent  a  grant  fuison  4980 

Poisson  de  mer  et  d'iaue  dolce. 

Li  chevaliers,  qui  en  la  couche 

Se  jut  navrez,  un  poi  parla, 

Ses  quatre  fius  en  apela.  4984 

«  Enfant,  fait  il,  car  confortez 

Vostre  hoste  et  honor  li  portez, 

Car  se  je  pooir  en  avoie 

Honor  et  joie  li  feroie,  4988 

Car  il  m'est  vis  et  bien  me  samble 

Que  le  vallet  trop  bien  resamble 

Que  je  fis  chevalier  jadis.  » 

Quant  Perchevaus  entent  ces  dis,  4992 

Bien  sot  que  celfu  li  preudon 

Qui  de  l'ordre  li  fist  le  don 

Que  Dieus  fist  el  mont  establir 

Por  droite  justiche  tenir  499^ 

Et  por  sainte  dise  garder. 

Lors  le  comenche  a  regarder  ; 

Tant  l'esgarde  que  bien  l'avise 

As  paroles  que  il  devise,  5000 

Et  ne  por  quant  son  non  enquist. 

Et  li  preudon  tantost  li  dist  : 

«  Biaus  hostes,  j'ai  non  Gornumans 

De  Grohaut,  tôt  en  droit  romans.  «  5004 

Perchevaus  l'ot,  joie  ot  et  ire  : 

Joie  quant  son  non  li  ot  dire, 

Et  doel  de  che  qu'il  est  blechiez. 

«  Sire,  fait  il,  c'est  grans  meschiez  5008 

A  mon  oes  quant  vous  navrés  estes. 

Car  tôt  déduit  et  toutes  festes 

Me  seront  en  dolor  changié 

Tant  que  je  vous  avrai  vengié  5012 

De  celui  qui  vous  a  navré  : 

Cruel  voisin  ravra  trové 

En  moi  se  je  le  puis  ataindre  ; 

De  vous  vengier  ne  me  puis  faindre,         5016 

Si  me  consaut  li  rois  hautismes. 

Car  je  sui  li  vallés  meïsmes 

Oue  vous  d'armes  appareillastes 

Et  cui  la  colee  donastes  5020 

Et  l'ordre  de  chaindre  l'espee. 

La  vérité  vous  ai  contée  ; 

Or  me  dites,  ne  vous  soit  grief, 

La  vérité  de  chief  en  chief  5024 

Por  quele  chose,  por  quel  fait. 

On  vous  a  tel  damage  fait. 

Car  se  je  puis  je  en  prendrai 

La  venjance  ou  le  chief  perdrai.  »  5028 

Gornumans  la  parole  escoute. 

Tant  s'esforcha  que  sor  son  coûte 

Est  apoiez  a  grans  travaus  ; 

Bien  set  que  ce  est  Perchevaus  5032 

Cui  il  avoit  chevalier  fait. 

Dist  Gornumans  :  «  Tôt  entresait 

Vous  aconterai  l'aventure. 

Molt  m'a  duré  et  encor  dure,  5036 

Ne  ja  mais  jor  ne  me  faurra 

Tant  con  cis  chastiaus  duerra 

Et  que  je  esterai  destruis  : 

Quar  chascun  jor  par  matin  truis  5040 

Quarante  chevaliers  de  pris 

Bien  armés  et  les  escus  pris 

Qu'il  ont  a  or  fres  et  noviaus. 

Chevaus  ont  fors,  grans  et  isniaus,  5044 

Et  lances  roides  et  agùes 

Et  plus  trenchans  que  besagûes. 

Chascun  jor  me  covient  combatre 

A  aus,  et  mi  fil  trestot  quatre.  5048 

Ma  gent  ont  tote  ochise  et  morte. 

Chascun  matin  a  celé  porte 

Me  vienent  par  force  envaïr, 

Molt  sont  félon  et  plain  d'air  :  5052 

Dont  me  covient  issir  la  fors 

Et  je  n'ai  pooir  de  mon  cors 

Fors  de  mes  fius  que  chi  veez. 

Biaus dois  sire,  si  ne  savez  5056 

Coment  chascun  jor  nous  avient  : 

A  als  combatre  nous  covient 

Toute  jor,  bien  en  soiez  fis, 

Tant  que  les  aions  desconfis  5060 

Et  con  mors  laissiez  en  la  pree. 

Et  quant  ce  vient  a  la  vespree 

Si  rcpairons  a  no  manoir, 

Car  la  n'osomçs  remanoir.  5064 

Et  l'endemain  la  matinée, 

Je  ne  sai  par  quel  destinée. 

Les  retrovons  et  sains  et  sais, 

Dont  est  recomenciez  l'assaus  5068 

Envers  als  trestot  de  rechief. 

Ensi  usons  a  grant  meschief 

Nos  vies  ensi  faitement 

Et  avons  usé  longuement,  5072 

Et  userons,  de  ti  le  sai  ; 

Si  en  somes  en  grant  esmai. 

Hui  nous  i  somes  combatu. 

Mais  por  nient  somes  debatu,  5076 

Car  demain  les  retroverons 

Et  vers  als  la  bataille  arons. 

Mais  tant  sui  navrez  durement 

Que  le  matin  al  parlement  5080 

N'i  porrai  estre,  mais  mi  fil 

Iront  tout  quatre  en  grant  péril 

Envers  als  soffrir  les  assaus. 

—  Biaus  dois  sire,  fait  Perchevaus,  5084 

Et  je  vous  affi  de  ma  main 

Qu'avec  vos  fins  irai  demain 

Por  vous  et  por  vos  fins  desfendre. 

Que  bien  vous  deveroie  rendre  5Q88 

Le  grant  serviche  et  le  bonté 

Et  le  grant  debonaireté 

Qu'en  vous  trovai  a  l'autre  voie. 

Du  siècle  noient  ne  savoie  5092 

Fors  che  que  ma  mère  m'ot  dit  ; 

Encore  en  sai  assez  petit. 

Quant  le  Graal  vi  et  la  lance" 

Qui  Cliques  de  saignier  n'estanche,  5096 

Trop  malvaisement  me  gardai 

Et  1  sui  chil  qui  ore  i  ai 

Grant  anui,  s'en  sui  en  esmai, 

Quant  nule  rien  n'en  demandai.  5100 

S'adonques  demandé  l'eusse 

Toute  la  vérité  seùsse  ; 

Mais  aine  puis  n'en  poi  rien  savoir, 

Ne  je  n'oi  pas  tant  de  savoir  5104 

Que  le  voir  en  eusse  enquis. 

Se  l'ai  puis  tant  cerchié  et  quis 

Que  autre  fois  l'ai  retrové, 

Et  si  ai  enquis  et  rové  5108 

Que  m'en  desist  la  vérité. 

Li  rois  le  m'eûst  aconté, 

Mais  une  espee  molt  prisiee 

Qui  très  par  mi  estoit  brisiee  5112 

Ainçois  rasalder  me  covint  ; 

Mais  au  salder  issi  avint 

C'une  osque  i  ot  a  resalder. 

Li  rois  me  dist  que  demander  5 116 

Porroie  assez,  rien  n'en  saroie 

Devant  que  rasaldee  aroie 

L'osque  de  l'espee  et  refaite, 

Et  dist  que  je  avoie  faite  5 1 20 

Tel  chose  que  n'ere  pas  dignes 

Que  je  ne  par  dis  ne  par  signes 

Deùsse  les  secrez  savoir. 

Por  che  ne  m'en  volt  dire  voir  5 1 24 

Li  rois,  si  en  sui  en  doutance 

Que  ne  sai  par  quel  mesestanche 

Ne  par  quel  pechié  ce  me  vient. 

Et  ne  por  quant  ne  me  sovient  5 1 28 

De  pechié,  ne  grant  ne  petit, 

Que  a  confesse  n'aie  dit 

Et  dont  n*aie  pris  penitance, 

Fors  suel  que  d'une  covenance  5132 

Que  je  ai  a  une  pucele 

Qui  molt  estavenans  et  bêle, 

Et  si  sai  bien  qu'ele  est  vo  nièce, 

Ele  me  dist,  molt  a  grant  pieche  :  5136 

C'est  Blancheflors  de  Bel  Repaire  ; 

Drois  est  que  cil  péchiez  me  paire. 

Une  guerre  li  rais  affin, 

Et  ele  m'ama  de  cuer  fin  5140 

lit  me  dist  que  je  la  preïsse 

Et  de  li  ma  feme  feïsse. 

Et  je  li  oi  en  covent  mis 

Que  je  seroie  ses  amis  5 144 

Et  a  feme  l'espouseroie. 

Ne  vers  autre  ne  mesferoie. 

Or  m'en  membre,  c'est  li  péchiez 

Dont  je  quit  plus  estre  entechiez.  »  5 148 

Gornumans  la  parole  entent. 

Un  poi  vers  Percheval  s'estent. 

Se  li  a  dit  come  preudom  : 

«  Biaus  dois  amis,  querez  pardon  5152 

A  Dieu  et  aiez  em  penser 

Que  la  dame  irez  espouser 

Tantost  con  partirez  de  chi. 

Dieus  est  si  plains  de  grant  merchi  5156 

Que  cil  qui  de  vrai  cuer  li  prie, 

Que  quanques  requiert  li  otrie. 

Oez  la  messe  volentiers. 

C'est  li  plus  glorieus  mestiers  5 160 

Qui  soit  et  li  plus  prescieus. 

Cil  qui  lot  puet  veïr  as  oeus 

Le  cors  Jesu  Crist  proprement, 

Quant  li  prestres  le  sacrement  5164 

Fait  et  il  le  tient  en  ses  mains. 

Tant  en  nasqui,  ne  plus  ne  mains, 

De  la  Virge  et  pendi  en  crois. 

Se  tu  ensi  fermement  crois  5168- 

Et  tu  os  volentiers  la  messe 

Et  tu  reviens  a  la  promesse 

Que  la  damoisele  fesis, 

Quant  tu  en  covens  li  mesis  517-^ 

Que  tu  le  prendroies  a  feme, 

S'ensi  le  fais,  je  di  sor  m'ame 

Que  tu  l'osque  rasalderas 

Et  que  tus  les  secrés  saras  5176 

Et  de  la  lance  et  du  Graal.  » 

Ensi  ensaigne  Percheval 

Li  preudon  qui  bien  le  sot  faire, 

Et  Perchevaus  trestout  l'affaire  5 180 

Escouta  et  bien  le  retint  ; 

Le  chief  un  petit  enclin  tint 

Et  prie  a  Dieu  molt  dolcement 

Que  il  par  son  comandement  5 1 84 

Li  laist  son  hoste  délivrer 

De  ciaus  qui  le  welent  livrer 

Lui  et  sa  terre  a  tel  eschil. 

Dont  il  sont  en  si  grant  péril  5 1 88 

Et  si  navré  et  si  blechié. 

Quant  ont  lavé  se  sont  couchié. 

Perchevaus  se  jut  en  un  lit 

Mais  n'i  ot  joie  ne  délit,  5192 

Por  l'anui  qu'il  ot  de  son  oste. 

Molt  ert  dolans  se  il  ne  l'oste 

De  la  paine  et  du  grant  torment. 

Et  quant  vint  a  l'ajornement  5196 

Si  sont  par  le  chastel  levé. 

Li  quatre  frère,  qui  grevé 

Estoient  forment  et  blechié, 

Sont  errant  levé  et  drechié.  5200 

Et  Perchevaus  tantost  se  lieve 

Que  forment  li  anuie  et  grieve. 

Quant  il  vit  les  quatre  vassaus 

Armés  por  sosfrir  les  assaus  5204 

Des  quarante  qui  ja  estoient 

Venu  et  qui  les  atendoient 

Al  pié  del  pont  devant  la  porte, 

Perchevaus  rove  c'on  aporte  ^  5208 

Ses  armes  et  il  lues  si  fisent. 

Devant  lui  en  présent  les  misent 

Sor  un  tapi  de  soie  chier  ; 

Ses  cauces  li  corent  lacier,  5212 

Doi  vallet  qui  s'ajenoillerent 

L'armèrent  et  appareillèrent. 

Or  sont  tôt  cinc  d'armes  garni. 

Ne  furent  pas  come  escharni  :  5216 

Messe  ont  oïe  hautement 

C'on  lor  a  dit  molt  dignement 

De  Deu  et  de  sa  dolce  mère. 

Chascuns  des  fins  laisse  son  père  5220 

Qui  durement  navrez  remaint. 

«  Enfant,  fait  il,  Dieus  vous  ramai nt, 

Se  lui  plaist  et  vient  a  comant  ! 

Car  altre  chose  ne  déniant,  5224 

Mais  qu'encor  vous  revoie  saus.  » 

A  tant  est  montez  Perchevaus 

Par  devant  l'uis  de  la  chapele. 

Les  quatre  chevaliers  apele  5228 

Perchevaus  molt  très  bêlement, 

Si  lor  a  dit  molt  dolcement 

C'on  lor  aportast  pain  et  vin  : 

Mius  voiront,  si  con  je  devin,  5232 

Et  chascuns  menjust  une  soupe. 

Uns  vallés  en  une  grant  colpe 

Lor  aporta  vin  cler  et  sain 

Et  li  autres  taille  le  pain  5236 

Ou  vin  par  dedens  le  hanap 

Qui  n'est  de  tramble  ne  de  sap, 

Ainz  ert  la  colpe  d'argent  fin. 

Chascuns  menjue  et  boit  du  vin  5240 

Une  fois,  que  plus  n'i  recovrent  ; 

Maintenant  la  porte  lor  ovrent, 

Chascuns  en  ist  l'elme  lachié. 

Li  chevalier  sont  adrechié  5244 

Envers  als  come  gent  dervee. 

Perchevaus  la  lance  levée 

Vait  encontre  quanques  il  puet  ; 

Chascuns  des  frères  après  muet  3248 

Quanque  cheval  lor  porent  rendre. 

Et  Perchevaus  sanz  p'ius  atendre 

Brandi  la  lance  de  pomier, 

Si  a  si  féru  le  premier  5252 

Que  l'escu  li  perce  et  estraue, 

L' aubère  li  desmaille  et  descloe. 

Par  mi  le  cors  li  met  le  fer  : 

As  cent  vis  deables  d'enfer  5256 

Soit  la  siue  ame  comandee  ! 

Desor  la  targe  a  or  bendee 

Fiert  si  l'autre  qu'arme  qu'il  ait 

Gerbert,   Perceval.  ii 

Moh  petit  d'aïe  li  fait  :  5260 

El  cors  li  met  et  fer  et  fust  ; 

Ains  qu*a  la  terre  keûs  fust 

S'en  fu  l'ame  del  cors  partie. 

Mais  mal  estoit  l'uevre  partie  5264 

Car  contre  cinc  a  tel  déduit 

Furent  encore  trente  et  uit. 

Dont  chascuns  forment  s'esvertue. 

Perchevaus  a  la  lance  en  tue  5268 

Uit,  ce  m'est  vis,  ainz  qu'ele  froisse  ; 

Car  cil  li  refont  molt  angoisse, 

Car  son  escu  li  esquartelent, 

Sor  lui  as  brans  d'acier  martèlent  5272 

Ausi  con  fcvre  sor  etiglume. 

D'ire  et  de  maltalent  escume 

Perchevaus  qui  a  trait  l'espee  ; 

A  Tun  a  la  teste  col{>ee  5276 

Qui  durement  l'aloit  coitant, 

Malement  les  va  acointant. 

Et  li  quatre  frère  s'i  provent, 

Qu'en  la  greignor  presse  qu'il  trovent        5  280 

Se  sont  féru  tôt  a  plain  cors. 

Mestier  avoit  de  lor  secors 

Perchevaus  qui  entr'eus  s'embat. 

L'un  feri  si  qu'il  li  abat  5284 

Le  hiaume  et  trestote  l'oreille, 

Que  l'espee  en  devint  vermeille 

Qu'il  li  embat  dusque  al  cervel  ; 

L'autre  fent  dusque  al  haterel  ;  5288 

A  set  en  a  les  chiez  trenchiez. 

Mais  molt  est  navrez  et  blechiez 

Car  tôt  fièrent  sor  lui  et  maillent, 

Son  hauberc  rompent  et  desmaillent  5292 

Et  son  elme  quassent  et  fraignent. 

Li  quatre  frère  ne  se  faignent, 

Ainz  i  fiert  chascuns  durement. 

Navré  estoient  malement  5296 

Devant,  mais  or  sont  plus  assez. 

Il  n'ont  elme  ne  soit  quassez, 

N'escu  qui  ne  soit  depechiés, 

Ne  hauberc  qui  ne  soit  perchiez,  5  300 

Et  il  tout  navré  de  rechief. 

Li  uns  fu  férus  ens  el  chief 

D'une  espee  desi  al  test. 

Li  troi  frère  tôt  sanz  arest  5304 

L'ont  trait  en  sus  fors  del  estor, 

Si  l'ont  covert  en  un  destor, 

Puis  revont  a  l'estor  combatre. 

Or  ne  sont  il  mais  que  il  quatre  ;  5308 

Tant  ont  la  bataille  menée 

Et  tant  celé  gent  démenée 

Que  il  n'en  i  ot  mais  que  vint 

Des  quarante,  mais  si  avint  5312 

Que  il  se  sont  un  poi  refraint. 

Chascuns  se  racesme  et  restraint 

Et  ses  armes  a  point  remet. 

Perchevaus  el  grant  cors  se  met,  5316 

L'escu  devant  son  pis  torné. 

Li  troi  frère  sont  atorné 

Qui  après  Percheval  se  metent 

Et  de  bien  faire  s'entremetent.  5320 

Dont  recomencent  la  bataille. 

Perchevaus  al  brant  qui  bien  taille 

Le  fait  si  acesmeement 

Que  li  troi  frère  hardement  5324 

Recovrent  et  cuer  de  bien  faire, 

Quant  voient  de  si  haut  afaire 

Percheval,  qui  tant  cop  i  donc 

Et  tant  sostient  l'estor  que  none  5^28 

Fu  passée,  vespres  aproche. 

Et  Perchevaus  le  cheval  broche, 

Qui  de  chaus  ocirre  est  engrez. 

Et  li  troi  frère  tôt  après  ;  5352 

Et  li  quars  aidier  ne  se  puet, 

L'estor  esgarde,  ne  se  muet. 

Et  Perchevaus  al  brant  d'acier 

Vait  ses  anemis  detrenchier  ;  5336 

Et  cil  qui  peu  la  mort  cremoient, 

Qui  Percheval  mie  n'amoient, 

Li  rendoient  grans  hatiplas 

Des  trenchans,  ne  mie  des  plas  ;  5340 

Forment  le  blechent  et  mehaignent. 

Li  troi  frère  rien  n'i  gaaignent, 

Car  tôt  troi  i  sont  si  malmis 

Que  cil  les  ont  par  terre  mis  5344 

Si  que  les  boëles  lor  salent  ; 

Percheval  durement  assalent 

Mais  n'en  i  a  mais  vis  que  quatre. 

Il  quident  Percheval  abatre.  5348 

Mais  Perchevaus  par  grant  air 

Les  recort  al  brant  envaïr  : 

A  l'un  a  la  teste  trenchie, 

A  l'autre  a  l'espee  glachie  53  52 

Par  mi  le  chief  jusque  al  menton. 

Li  doi  s'escrient  a  haut  ton  : 

(f  Ha  !  Perchevaus,  ne  vous  i  vaut 

Que  demain  revenra  l'asaut  :  5556 

Por  noient  estes  traveilliez. 

Demain,  ains  que  vous  esveilliez. 

Serons  tôt  ensamble  al  chastel 

Por  recomenchier  le  cembel;  5360 

De  ce  soiez  tôt  asseûr.  » 

Dist  Perchevaus  :  «  A  mal  eùr 

Avec  vostre  oes  puissiez  venir  ! 

Mais  cornent  qu'il  doie  avenir  5  364 

Ainçois  que  de  chi  me  départ 

Arez  de  l'ester  autel  part 

Corne  ont  eu  vo  compaignon. 

—  Ne  vous  doutons  un  esperon,  5368 

Ne  le  mort  ne  doutons  nous  point.  » 

A  icest  mot  le  cheval  point 

Perchevaus  qui  tenoit  l'espee  ; 

A  l'un  a  la  teste  colpee,  5372 

A  l'autre  l'espalle  trencha, 

Jus.del  cheval  le  trébucha  : 

Tout  sont  affiné  et  ocis. 

Vers  ses  compaignons  s'est  guenchis         5376 

Perchevaus,  qui  tant  les  amende 

Que  il  les  monte,  a  chascun  bende 

Les  plaies  qui  forment  lor  grievent, 

Car  sovent  sainent  et  escrievent.  5  380 

Dont  comencent  cil  a  parler  : 

«  Biaus  sire,  or  en  poons  aler 

Anuit  mais  a  nostre  manoir, 

Por  aesier  et  remanoir  5  384 

Vous  et  vostre  cheval  anuit, 

Et  demain,  si  ne  vous  anuit. 

Vous  reporrez  mètre  a  la  voie. 

Ne  quit  pas  que  nus  de  nous  voie  5388 

Demain  le  miedi  passé. 

Se  nous  estions  respassé. 

Si  averiens  nous  trop  a  faire  : 

Bienen  avez  oï  l'affaire  5392 

As  deus  chevaliers  romancier. 

Demain  crt  1  recomencier 

Vers  als  l'estors  et  li  cembiaus. 

Cist  déduis  n'est  ne  bons  ne  biaus,  539^ 

N'arons  nul  pooir  de  venir^ 

Si  ne  savons  que  devenir, 

Car  a  force  nous  prenderont. 

Il  dient  qu'il  nous  destruiront  5400 

Et  no  chastel  metront  en  cendre. 

A  le  matin  poons  atendre 

Cest  martyre,  cest  grant  torment.  » 

Perchcvaus  respont  dolceraent  :  5404 

«  A  la  fois  Dieus  vous  en  destort  ! 

Bien  est  tans  que  chascuns  retort 

De  vous  vers  le  chastel  anuit. 

Mais  dites  moi,  ne  vous  anuit,  5408 

Se  vous  savez  cornent  avient 

Que  chascuns  en  vie  revient, 

—  Si  m'ait  Dieus,  sire,  nenil, 

Que  tant  redoutons  le  péril  5412 

Que  cil  qui  chi  demoërroit 

Sanz  nulle  raenchon  morroit.  » 

Dist  Perchevaus  :  «  Si  m'ait  Dieus, 

Cornent  que  griez  soit  li  perius  5416 

De  chi  ne  me  quier  removoir 

Devant  que  je  sache  le  voir 

Cornent  il  revienent  en  vie. 

—  Ha  !  sire,  vous  avez  envie  5420 
Demorir,  ce  dient  li  frère. 

Certes  onques  nous  ne  nos  père 
N'osâmes  tel  hardement  faire.  » 
Dist  Perchevaus  :  «  Por  nul  affaire  5424 

N'en  partirai.  Alez  vous  eat.  » 

Cil  voient  que  n'i  valt  noient 

Lor  parole  ne  lor  chastis. 

A  tant  en  est  chascuns  partis,  5428 

Dolens  et  mus  de  Percheval. 

Perchevaus  descent  du  cheval, 

Si  s'est  assis  sor  un  perron. 

Et  cil  s'en  vont  a  esperon  5432 

Vers  le  chastel  mai  atyré, 

Onques  n'i  ot  règne  tiré  ; 

Le  pont  trespassent  et  le  porte  ; 

Chascuns  d'aus  grief  plaie  raporte  5436 

Dont  il  n'atendent  garison 

Par  mechine  ne  par  poison 

C'on  lor  seùst  appareiliier. 

Desarmé  sont  li  chevalier  ;  5440 

Quant  lor  armes  orent  ostees, 

Si  ont  a  lor  père  contées 

De  Percheval  les  grans  proeces, 

Et  les  jostes  et  les  visteces  5444 

Que  il  avoit  fait  en  l'estor  : 

«  Et  sachiez  bien  que  sanz  retor 

Fuissons  ocis  tôt  demanois  ; 

No  force  n'i  volsist  trois  nois,  5448 

Que  nous  n'i  perdissons  les  chiés  ; 

Mais  par  Percheval,  ce  sachiés. 

Furent  mis  a  desconfiture. 

Demorés  est  por  l'aventure  5452 

Savoir  cornent  puet  avenir 

Qu'en  vie  puent  revenir. 

Si  est  grans  doels  et  grans  damages 

D'ome  qui  tant  a  vassalages,  5456 

Qui  demore  por  mort  rechoivre. 

Aine  ne  le  peûsmes  dechoivre 

Par  parole  ne  losengier 

Qu'avec  nous  venist  hebergier.  $460 

Endroit  de  nous  est  il  tôt  fait, 

Que  le  matin  serons  desfait  : 

N'avons  pooir  de  nous  desfendre. 

Bien  nous  devroit  partir  et  fendre  5464 

Li  cuers  de  fin  doel  et  crever 

Et  si  nous  redoit  trop  grever 

La  mort  del  très  plus  hardi  home 

Qui  onques  fust,  ce  est  la  some,  5468 

Ne  qui  jamais  mont  sor  cheval. 

—  Ha  !  fait  Gornumans,  Percheval, 

Quel  damage  ert  se  vous  morez  ! 

Oïl,  quant  vous  la  demorez  5472 

Nus  ne  vous  en  porroit  recorre.  » 

A  tant  li  comencent  a  corre 

Les  lermes  des  oeus  sor  le  vis. 

Onques  la  nuit,  ce  m'est  avis,  5476 

Ne  finirent  de  regreter 

Percheval.  Mais  ne  weil  conter 

Ore  plus  de  lor  grant  tristor, 

Ains  voirai  faire  mon  retor  5480 

A  raconter  de  Percheval, 

Qui  par  le  frain  tint  son  cheval 

Et  sist  sor  un  perron  de  marbre 

En  sus  des  mors  dalez  un  arbre.  5484 

Il  n'avoit  talent  de  dormir  ; 

A  tant  li  comenche  a  frémir 

La  chars  un  petit  por  le  froit. 

Lors  dist  que  se  plus  le  sosfroit  5488 

Que  bien  en  porroit  mesbaillir. 

Lors  prent  a  torner,  a  salir. 

Perchevaus  avant  et  arrière. 

Einsi  veilla  en  tel  manière  5492 

Desci  après  la  mie  nuit  : 

Ne  puet  estre  ne  li  anuit, 

Car  n'avoit  mie  apris  tel  veille, 

Mais  dusque  a  poi  verra  merveille.  549^ 

La  lune  fu  clere  et  luisans  ; 

A  Percheval  ne  fu  nuisanz, 

Ains  li  plot  molt  et  bel  li  sist. 

A  tant  Perchevaus  se  rassist  5  5^0 

Sor  le  perron  et  si  esgarde 

Devant  lui  al  pié  d'une  angarde, 

Si  vit  issir  une  clarté 

Qui  a  si  très  grant  brait  jecté  5)04 

Que  la  terre  et  fremist  et  tramble. 

Et  Perchevaus,  si  con  moi  samble, 

S'esmerveille  quant  ot  l'escrois  ; 

Drece  sa  main,  sor  lui  fait  crois  5508 

El  non  del  père  esperitable  : 

C'est  le  signe  que  le  deable 

Redoute  plus,  c'est  chose  aperte. 

A  tant  vit  une  porte  overte  5  5  ^  2 

Par  mi  ou  la  clartez  issoit 

Dont  la  contrée  reluisoit. 

A  tant  vit  issir  de  la  porte 

Une  grant  vielle,  qui  aporte  5516 

Deus  barisaus  d'ivoire  gent  ; 

Li  cercle  ne  sont  pas  d'argent, 

Mais  de  fin  or  cler  et  vermeil. 

Onques  ne  furent  lor  pareil  :  5520 

Mainte  pierre  i  ot  de  vertu  ; 

De  tôt  l'avoir  al  roi  Artu 

N'esligeroit  on  la  vaillance 

Des  baraus,  ce  n'est  pas  faillance.  5524 

Bien  en  orrez  la  prove  fine 

Ainchois  que  li  contes  define 

Qui  onques  ne  fu  trais  a  fin. 

Mais  je  vous  puis  bien  dire  en^ûn  5  528 

Conques  si  laide  créature 

Ne  fu  veûe  en  escripture 

Con  la  vielle  qui  les  bareus 

Aporte,  qu'ele  avoit  les  oeus  5532 

Plus  lais  c'onques  n'ot  nulle  beste  : 

L'uns  fu  enfossez  en  sa  teste, 

Molt  par  fu  roges  et  petis  ; 

Li  autres  li  fu  esbroutis;  5536 

Gros  et  noirs  ausi  c'une  lie. 

La  vielle  ert  toute  desliie  : 

Le  col  ot  graille  et  piaucelu, 

Le  visage  trestot  pelu,  5540 

Et  teste  petite  et  cochue  ; 

Et  si  estoit  torte  et  bochue, 

Et  si  clochoit  en  tel  manière 

Et  par  devant  et  par  derrière  5  544 

Que  des  jenols  s'entreferoit. 

Nus  hom  si  laide  ne  feroit 

En  portraiture  ne  en  taille. 

Ses  treches  resamblent  sanz  faille  5548 

Deus  queues  de  rates  pelées. 

Les  narrines  avoit  si  lees 

Con  i  peùst  ses  poins  lanchier. 

N'onques  encor  fers  ne  achier  5552 

Ne  fu  plus  noirs,  ce  est  du  mains, 

Qu'ele  avoit  col  et  vis  et  mains,      p 

La  poitrine  ot  agûe  et  sèche  : 

Ele  arsist  ausi  corne  une  esche  5556 

Se  on  boutast  en  li  le  fu. 

Onques  si  laide  rien  ne  fu  : 

Le  bouche  avoit  grant  a  merveilles 

Et  fendue  dusqu'as  oreilles  5560 

Qu'ele  avoit  longues  et  tendans  ; 

Lons  et  lez  et  gausnes  les  dans 

Avoit  et  s'avoit  les  deus  lèvres 

Ausi  grans  corne  alves  calevres.  5  5  64 

Le  cors  ot  tort  et  corbe  eschine. 

Molt  par  estoit  laide  meschine  ; 

Et  si  vous  di  au  daerrains 

Qu'ele  avoit  une  de  ses  rains  5568 

Haute  qui  arrière  s'esloigne, 

Et  si  vous  di  que  l'autre  loigne 

Li  ataignoit  dusque  a  l'aissele  ; 

Et  s'avoit  chascune  maissele  5572 

De  chascune  partie  enflée. 

D'ire  vint  toute  bossoflée 

A  clochant,  se  ne  vous  ment  pas, 

Qu'il  sambloit  bien  a  chascun  pas,  5576 

De  chascune  partie  kieche. 

Perchevaus  l'esgarde  grant  pieche 

Qui  al  corre  fu  eschaufez. 

«  Dieus,  fait  il,  de  quels  vis  raalfez  5  580 

Vient  ore  si  laide  figure  ? 

Est  che  par  charm  ou  par  arture 

Qu'ele  est  si  laidement  formée  ? 

Il  samble  bien  qu'en  la  fumée  5  584 

Ait  pendu  ens  el  puis  d'infer, 

Car  plus  est  noire  de  nul  fer.  » 

Einsi  Perchevaus  le  regarde 

Qui  de  noient  ne  s'acoarde.  5  588 

Les  baraus  voit  a  son  col  pendre. 

Perchevaus,  qui  voloit  aprendre 

De  la  vielle  trestout  le  voir, 

Ne  se  velt  encor  removoir,  5  592 

Ains  s'apense  qu'il  sosferra 

Savoir  que  la  vielle  fera. 

Einsi  Perchevaus  se  tint  cois  ; 

Et  la  vielle,  qui  a  son  cois  5596 

Quida  sa  querele  esploitier. 

Tant  va  clochant  par  le  sentier 

Que  entre  les  mors  s'enbati. 

Les  barisaus  lues  abati  5600 

Qu'ele  avoit  a  son  col  pendus. 

A  uns  des  mors  qui  éstendus 

Gisoit  envers  en  mi  la  pree, 

Cui  Perchevaus  a  la  vespree  5604 

Avoit  la  terre  rooignie, 

La  vielle  laide  requignie 

A  sa  teste  maintenant  prise. 

Si  Ta  desor  le  bu  assise  ;  5608 

Puis  a  pris  un  des  barissiaus  : 

Molt  seroit  sire  et  damoisiaus 

Qui  tels  bareus  aroit  en  garde. 

Perchevaus  la  vielle  regarde  5612 

Qu'a  autre  chose  n'avoit  l'ueil. 

Et  la  vielle  oste  le  vertueil 

D'un  des  baraus,  si  en  dégoûte 

En  sa  palme  ausi  c'une  goûte  5616 

Plus  clere  que  nule  iaue  rose. 

La  vielle  mie  ne  repose  : 

A  la  goûte  son  doit  atouche, 

Puis  en  froie  celui  la  bouche  5620 

A  cui  la  teste  avoit  rajointe. 

Sor  celui  n'ot  vaine  ne  jointe 

Qiii  lues  ne  fust  de  vie  plaine, 

N'avoit  plaie  qui  ne  fust  saine  5624 

Ausi  que  s'ainc  ne  fust  blechiez  ; 

Plus  tost  est  en  estant  drechiez 

Que  on  ne  peûst  dire  trois. 

A  la  poison  fu  li  otrois  5628 

Donez  qu'ele  fait  mors  revivre, 

Car  Dieus,  qui  ses  amis  délivre 

D'infer  et  chiaus  qu'il  a  amez, 

En  fu  oinz  et  enbalsemez  5632 

Quant  el  sépulcre  fu  couchiez. 

A  quatre  en  a  remis  les  chiés 

La  vielle  et  rendue  la  vie, 

Carele  n'avoit  d'el  envie,  5636 

Et  un  autre  la  boche  en  froie  : 

Cil  saut  sus.  Perchevaus  s'esfroie 

De  che  qu'il  vit  et  regardoit; 

Lors  dist  que  se  plus  atendoit  5640 

Que  tost  esteroit  malbaillis. 

Lors  est  sor  son  cheval  salis, 

Son  escu  prent,  s'espee  trait, 

Le  cheval  point  et  si  s'en  vait  5644 

Vers  la  vielle  et  si  li  a  dit  : 

«  Vos  poisons  vous  voiront  petit 

Dont  lor  avez  vie  rendue.  » 

La  vielle  fu  toute  esperdue,  5648 

Molt  durement  se  desconforte. 

«  Quels  vis  deables  vous  aporte, 

Fait  ele,  a  ceste  eure  a  cheval  ? 

Vous  avez  a  non  Percheval  :  5652 

Bien  vous  connois  et  bien  savoie 

Que  de  nului  garde  n'avoie 

Fors  que  de  vous,  car  par  mon  chief 

Nus  ne  peûst  venir  a  chief  5656 

Se  vous  non.  Mais,  sire  vassaus, 

Ja  mais  ne  estors  ne  assaus 

Ne  vous  porroit  contretenir 

Que  a  chief  n'en  puissiez  venir  5660 

De  che  que  vous  empris  avez 

Du  Greal,  que  vous  ne  savez 

Gui  on  en  sert  ne  c'on  en  fait. 

Mais  encor  vous  ert  tôt  retrait,  5664 

Et  de  la  Lance  por  coi  saine, 

Dont  avez  eu  tante  paine 

Et  tant  anui  et  tans  travaus. 

A  droifi  avez  non  Pe'rchevaus,  5668 

Car  par  vous  est  li  vaus  perchiez 

Et  U  lius  frais  et  dépêchiez 

Ou  li  basmes  est  enserrez. 

Que  vous  tôt  cuitement  arez,  5672 

Se  vers  ciaus  le  poez  conquerre 

Qui  ja  vous  venront  chi  requerre. 

Gardez  les  baraus  netement 

Et  tôt  le  plus  honestement  5676 

Que  vous  onques  le  poez  faire, 

G'onques  si  riche  saintuaire 

N'ot  mais  nus  hom  de  vo  lignage. 

Et  d'une  chose  vous  faz  sage  5680 

Que  ja,  tant  con  je  soie  vive, 

Ne  sarez  vous  ne  fons  ne  rive 

Du  Graal,  très  bien  le  vous  jur.  » 

Dist  Perchevaus  :  «  A  mal  eiir  5684 

Aiez  vous  si  longue  durée  ! 

Tante  paine  en  ai  endurée. 

Or  me  di  dont,  je  te  demant, 

Por  coi  on  a  fait  Gornumant  5688 

Et  tant  estour  et  tant  assaut  ?  » 

Celé  respont  :  «  Se  Dieus  me  sait, 

Or  m'avez  vous  bien  demandé. 

Il  me  fu  dit  et  comandé  5692 

Du  Roi  de  la  Gaste  Chité, 

Qui  n'a  pooir  ne  volenté 

De  croire  en  Dieu  l'esperitable. 

Par  anemi  et  par  deable  5696 

Me  fist  mètre  en  celé  montaigne 

Geste  gent  orrible  et  estraigne 

Qui  chi  gist  par  devant  moi  morte, 

Ses  fist  venir  ens  en  ma  porte,  5700 

Que  tu  oïs  orains  si  braire, 

Por  Gornumant  qu'il  voloit  traire 

A  fin  et  del  tout  escillier, 

Por  che  qu'il  te  fist  chevalier  5704 

Et  que  par  son  conseil  feras 

Tel  chose  dont  tu  desferas 

Ge  qu'anemis  avoit  ovré  : 

Par  toi  esteront  recovré  5  708 

Li  bien  avec  les  Dieu  amis 

Que  destruisoit  li  anemis  ; 

Et  par  le  puison  des  bareus 

Remech  envie  trestoz  ceus  5712 

Qui  chi  gisent,  c'est  veritez. 

Tant  que  Gornumans  soit  matez. 

Or  vous  ai  les  veritez  dites 

Por  coi  li  t3a-ans  soudomites  5716 

Me  fist  cha  venir  et  torner, 

Por  che  qu'il  voloit  destorner 

Que  du  Graal  rien  ne  seusses. 

Assez  traveillier  t'en  pelisses  5720 

Ains  que  tu  le  veïsses  mais.  » 

—  He  !  Dieus,  tans  avriels  et  tans  mais, 
Dist  Perchevaus,  l'ai  je  questé 

Et  si  i  ai  poi  conquesté,  5724 

Car  onques  n'en  poi  rien  savoir. 

—  Ne  ne  saras  a  nul  jor  voir, 
Dist  la  vielle,  tant  con  je  vive. 

—  Molt  est  ceste  vielle  chetive,  5728 
Dist  Perchevaus,  par  Dieu  de  gloire  ; 

Je  ne  sai  se  par  vaine  glore 

Le  me  dist  ou  por  dechevoir. 

Ne  je  ne  sai  s'ele  dist  voir.  »  5732 

Endementiers  que  ce  pensa, 

La  vielle  un  petit  s'abaissa 

Vers  l'un  des  mors,  si  l'en  a  oint  : 

Cil  sait  sus.  Perchevaus  i  point  ;  5736 

El  poing  tint  l'espee  esmolue, 

La  vielle  a  la  teste  tolue 

Et  li  cors  est  cheûs  a  terre. 

Et  cil  vont  Percheval  requerre  5740 

Tout  sis  par  grant  ire  mortel. 

Si  comencent  un  caple  tel 

Sor  les  hiaumes  as  brans  forbis. 

Perchevaus  met  son  escu  bis  5744 

Contre  les  cops  de  lor  espees  ; 

Trois  en  a  les  testes  colpees. 

Et  li  autre  troi  l'ont  requis  ; 

11  ne  l'ont  mie  trop  long  quis,  5748 

Ainz  l'ont  assés  près  d'aus  trové. 

Molt  sovent  li  ont  reprové 

Que  mar  avoit  lor  dame  morte. 

Perchevaus  qui  peu  les  déporte  5752 

En  a  l'un  trestot  porfendu. 

Tant  se  sont  li  doi  desfendu 

Que  il  ont  navré  Percheval  ; 

Desoz  lui  ont  mort  son  cheval,  5756 

Si  l'ont  a  la  terre  abatu, 

Assez  l'ont  laidi  et  batu  ; 

Mais  Perchevaus  est  sus  saillis, 

Fièrement  les  a  assaillis.  57^0 

Ne  les  va  mie  manechant  : 

De  l'espee  qu'il  tint  trenchant 

A  l'un  tôt  porfendu  le  chief, 

Et  l'autre  a  ocis  de  rechief.  57^4 

Dont  est  assis,  si  se  repose 

Lez  son  cheval  une  grant  pose 

Qui  gist  mors  lez  lui  en  la  place. 

Ses  brans  qui  fu  clers  come  glace  5768 

Estoit  de  sanc  soilliez  et  tains. 

Il  a  les  barissaus  atains 

Qui  tant  sont  digne  et  prescieus. 

«  He  !  Dieus,  biaus  père  glorieus,  5772 

Dist  Perchevaus,  con  cist  vaissel 

Sont  ovré  richement  et  bel  ! 

Onques,  je  quit,  ne  furent  tel  : 

Il  valent,  je  quit,  le  chatel  5776 

Al  riche  roi  de  Cornuaille, 

Et  si  ne  pris  une  maaille 

L'or  ne  les  pierres  de  vertu 

Qui  valent  quanque  al  roi  Artu  5  780 

Apent  en  terre  et  en  trésor. 

Et  si  weil  assaier  des  or 

Se  je  porroie  autresi  faire 

De  la  poison  et  ciaus  refaire  5784 

Venir  en  vie  et  en  sancté. 

Ensi,,me  vient  en  volenté, 

Et  se  ce  pooit  avenir 

Que  jes  feïsse  revenir  5788 

En  vie  ausi  qu'ele  faisoit 

Tantost  con  les  en  adesoit, 

Se  je  pooie  ausi  ovrer, 

Por  tôt  l'avoir  que  recovrer  5792 

Porroit  nus  hom  tant  soit  puissant 

Nés  donroie.  Mais,  tôt  avant 

Que  de  chi  parte,  assaierai 

Savoir  se  vivre  en  referai  5796 

Un  de  ces  mors.  »  A  tant  a  pris 

Un  des  baraus  de  riche  pris  ; 

Un  poi  de  basme  en  dégoûta 

En  se  palme,  en  celé  goûte  a  5800 

Moillié  tôt  bêlement  son  doit. 

Puis  si  a  dit  :  «  Foi  que  Dieudoi, 

A  cestui  le  weil  ensaier 

Qui  en  l'estor  le  fist  mius  ier  5804 

Et  plus  m'a  blechié  et  navré, 

Por  che  que  plus  près  l'ai  trové, 

Non  pas  por  che  que  plus  chier  l'aie.  » 

Perchevaus  pas  ne  se  délaie  :  5808 

A  celui  vient,  si  l'en  atouche 

Trestot  bêlement  a  la  bouche  ; 

Cil  saut  tost  sus,  ne  senti  mal  ; 

Par  devant  lui  vit  Percheval,  5812 

Un  petit  près  de  lui  se  trait. 

Encore  tint  le  brant  nu  trait, 

Percheval  en  a  si  frapé 

Qu'il  li  a  le  hiaume  colpé  5816 

Et  la  choiffe  du  blanc  hauberc  ; 

El  front  li  a  fait  un  tel  merc 

Que  li  sans  aval  en  dégoûte. 

Dist  Perchevaus  :  «  La  maie  goûte  5820 

Li  criet  les  oeus,  qui  vous  garroit, 

Ne  qui  vo  garison  querroit 

Autre  fois,  se  mors  estiez  ! 

Bien  en  doi  estre  chastoiez,  5824 

Et  çis  proverbes  bien  le  prove  : 

Qui  folie  chace,  il  le  trove  ; 

Et  tel  chose,  sovent  avient, 

Fait  on  por  bien  dont  anuis  vient.  5828 

Ausi  m'est  il  avenu  chi, 

Car,  s'il  m'eûst  crié  merchi, 

Volentiers  li  eusse  aidié  ; 

Mais  or  sai  bien  al  mien  quidié  5832 

Qu'il  n'a  cure  de  mon  pardon  : 

Rendu  m'a  vilain  guerredon.  » 

A  cest  mot  sore  li  recort 

Li  chevaliers  et  tient  si  cort  5836 

Percheval  que  molt  l'a  navré. 

Perchevaus  a  cuer  recovré, 

Hardement  et  vigor  et  force. 

Tant  s'esvertue  et  tant  s'esforçe  5  840 

Que  celui  toit  force  et  alaine, 

Quel  part  qu'il  onques  velt  le  maine. 

En  desfendant  fuit  et  guenchi  ; 

Aine  ne  daigna  crier  merchi,  5844 

Car  il  l'eûst  molt  bonement. 

Mais  il  quidoit  outreement 

Tant  avoit  fait  envers  celui 

Qu'il  n'eùst  j a  merchi  de  lui  ;  5848 

Tant  estoit  plains  de  desespoir 

Ou'il  n'avoit  ne  cuer  ne  pooir 

Qu'il  li  psa^t  merchi  rover. 

Orj>oez  savoir  et  prover  5852 

Que  pcchieres  qui  se  despoire, 

Qui  ne  prise  mie  une  poire 

Confession  ne  nul  bien  fait, 

Ainz  quide  bien  avoir  tant  fait  5856 

De  péchiez  qu'il  ne  puist  avoir 

Pardon,  cil  ne  fait  pas  savoir 

Qui  ensi  est  désespérez  ; 

Car  Dieus  est  plains  de  grans  pitez  5860 

Et  de  si  grant  miséricorde 

Qui  onques  velt  a  lui  s'acorde, 

Qui  merchi  de  bon  cuet  li  quiert. 

Sa  pais  et  s'amour  li  requiert.  5864 

Li  chevaliers  crier  n'osa 

Merchi  et  cil  qui  le  los  a 

De  hardement  et  de  proeche 

Envers  le  chevalier  s'adrece,  5868 

Si  le  fiert  si  du  brant  molu 

Que  il  li  a  le  chief  tolu 

Et  li  cors  a  terre  s'estent. 

Et  Perchevaus  plus  n'i  atent,  5872 

Ains  est  assis  li  damoisiaus, 

Puis  a  repris  ses  barissaus 

Tout  bêlement  et  tout  a  trait. 

Un  petit  du  basme  a  fors  trait,  3^7^ 

Puis  dist  :  «  Cil  qui  autrui  fait  bien 

Et  lui  meïsme  n'en  fait  rien 

N'est  mie  sages  ne  senez. 

Se  je  puis,  iere  resanez  5880 

De  mes  plaies,  se  Dieus  le  velt.  » 

Un  poi  de  basme  en  sa  main  eut, 

Puis  l'a  a  sa  bouche  adesé 

Tout  bêlement  et  tôt  soé.  "5884 

Lors  fu  plus  sains  que  nus  poissons, 

Et  dist  Perchevaus  :  «  Teus  poisons 

Ne  donroie  por  tôt  le  monde  : 

Eles  m'ont  fait  et  sain  et  monde  5888 

De  mes  plaies  que  je  avoie.  » 

Molt  desirre  que  le  jor  voie 

Perchevaus,  que  molt  volentiers 

Iroit  garir  les  chevaliers,  5892 

Gornumans  et  ses  quatre  fins. 

Lors  a  estoupé  ses  barieus, 

Mais  n'est  de  canvre  ne  d'estoupe 

Que  il  les  barisiaus  estoupe,  5896 

Ainz  est  de  deus  rubins  tailliez 

Riches,  trop  bien  appareilliez. 

Et  li  oeil  des  deus  barissaus, 

Dont  chascuns  est  riches  et  biaus,  5900 

Furent  de  deus  riches  sardoines  ; 

Esmeraudes  et  carsidoines. 

Saphirs,  dyamans  et  topaches 

Ot  molt  assis  en  poi  d'espasces  5904 

Es  cercles  d'or  et  es  colers. 

Et  que  volroit  or  li  parlers  ? 

Car  qui  vous  volroit  aconter 

La  richece,  de  l'escouter  5908 

Anuis  seroit,  al  mien  cuidier. 

Nus  hom  ne  porroit  sozhaidier 

Si  riche,  bien  le  vous  devis. 

De  si  al  jor,  ce  m'est  avis,  59^2 

Fu  liez  et  joians  Perchevaus 

De  ce  que  il  a  les  baraus 

Qui  tant  sont  prescïeus  et  chier. 

Gornumans  qui  tant  l'avoit  chier  59 16 

Fu  en  esmai  et  en  effroi. 

Il  se  lieve  et  un  palefroi 

Fait  enseler  quant  vit  le  jor, 

A  ses  fius  dist  que  nul  sejor  5920 

N'i  a  :  «  Or  sus,  levez,  levez, 

Tant  vous  traveilliez  et  penez 

Quechascuns  mont,  se  nousfuions. 

—  Certes,  sire,  nous  ne  poons,  5924 

Trop  somes  plaie  et  navré. 

Ja  serons  a  torment  livré, 

A  ce  ne  poons  nous  falir. 

Que  ja  nous  venront  assalir  5928 

Li  erragié,  li  anemi 

Qui  Percheval,  no  bon  ami, 

Ont  ocis,  ce  n'est  mie  faille. 

Ha  !  con  dolereuse  bataille  5932 

Arons  ja,  c'est  chose  certaine  ; 

C'est  la  bataille  daerraine, 

N'en  porrons  estre  délivré, 

Car  en  nous  a  peu  de  santé  5936 

Et  s'a  en  nous  peu  de  defois.  » 

Gornumans  se  pasme  deus  fois 

Por  ses  fius  qu'il  voit  si  atains 

Et  il  meïsmes  est  toz  tains  5940 

De  dolor  et  descolourez. 

Por  poi  n'est  de  doel  acorez 

De  Percheval  quant  l'en  ramembre  ; 

Sor  tôt  le  cors  de  lui  n'ot  membre  5944 

Ne  tresut  d'aïr  et  de  doel. 

Car  maintenant  morust  son  voel  : 

Et  tôt  quident  que  il  soit  mors. 

Molt  fu  li  doels  et  grans  et  fors,  5948 

Tout  font  doel  et  grant  et  menu. 

Es  vous  al  pié  del  pont  venu 

Percheval  qui  huche  et  apele. 

La  vois  oï  une  pucele  5952 

Qui  pleure  et  molt  fu  esmarie. 

«  Ha  !  fait  ele,  sainte  Marie, 

Qui  fu  ce  or  qui  apela  ?  » 

As  crestiaus  vint  et  si  parla  :  5956 

«  Qui  est  che  la,  fait  ele,  Dieus  ?  » 

Etdist  Perchevaus  li  gentieus  : 

<c  Pucele,  je  suis  Perchevaus. 

Affiné  ai  les  grans  travaus  59^^ 

Que  vostre  gent  soelent  sosfrir, 

Mais  faites  moi  la  porte  ovrir.  » 

Quant  la  damoisele  l'entent 

Arrière  cort,  plus  n'i  atent,  5964 

En  la  sale,  si  a  conté 

De  Percheval  la  vérité 

Qui  a  la  porte  est  la  aval. 

Gornumans  ot  de  Percheval  5968 

Qui  est  a  la  porte  venus. 

Si  joians  en  est  devenus 

Qiae  de  ses  maus  ne  li  sovient. 

A  la  porte  corant  en  vient,  5972 

Ovrir  l'a  fait  isnelement, 

Puis  ont  rechut  molt  lïement 

Percheval  par  dedens  la  porte. 

Quant  Gornumans  voit  qu'il  aporte  5976 

Les  baraus  molt  s'en  esmerveille  ; 

Joie  fait  c'onques  sa  pareille 

Ne  fu  faite  de  tant  de  gent. 

Amont  el  palais  bel  et  gent  5980 

Mainnent  mon  seignor  Percheval. 

Dist  Gornumans  :  <c  De  vo  cheval 

Me  dites  qu'il  est  devenus, 

Quant  a  pié  estes  revenus.  »  5984 

Dist  Perchevaus  :  «  Il  est  ochis, 

Mais  bien  sachiez,  les  Dieu  mercis, 

Plus  ai  gaaignié  que  perdu.  » 

Perchevaus  li  a  despondu  59<S8 

De  chief  en  chief  la  vérité. 

Tôt  li  a  dit  et  aconté 

De  la  vielle  corne  ele  vint, 

Et  con  faitement  li  avint,  5992 

Et  con  les  mors  resuscita, 

Et  con  les  bareus  li  osta. 

Et  ocist  les  resuscitez. 

Toutes  lor  dist  les  veritez,  5996 

Et  de  la  vielle  la  faiture, 

Conques  si  laide  créature 

Ne  fu  veûe  ne  trovee. 

Toute  la  vérité  provee  6000 

Li  dist  del  basme  qu'il  aporte. 

Gornumans  molt  se  reconforte 

duant  ot  parler  de  la  poison. 

Molt  covoite  lor  garison  6004 

Perchevaus  et  molt  le  desirre  : 

«  Se  il  vous  plaist,  fait  il,  biaus  sire, 

Faites  chi  aporter  vos  fieus.  » 

Gornumans  qui  fu  dois  et  pieus  6008 

Fist  ses  fius  en  la  sale  aval 

Aporter  devant  Percheval 

En  deus  grans  couches  coste  acoste. 

Quant  li  chevalier  ont  lor  hoste  6012 

Veù,  molt  sont  esleechic, 

Mais  tant  sont  navré  et  blechié 

Que  chascuns  de  dolor  se  pasme. 

Et  Perchevaus  a  pris  son  basme  601 6 

Et  en  sa  palme  un  poi  en  met. 

Des  navrez  garir  s'entremet, 

En  la  bouche  en  a  mis  chascun. 

Et  sachiez  c'ainc  n'en  i  ot  un  6020 

Tantost  qu'a  la  bouche  en  adoise 

Ne  soit  plus  sains  c'uns  poissons  d'Oise 

Qui  noe  ou  en  Oise  ou  en  Saine. 

N'orent  plaie  qui  ne  soit  saine,  6024 

Ne  sentent  dolor  ni  tristreche  ; 

Adont  comenche  la  leeche. 

Se  Dieus  fust  del  ciel  avalez 

Ne  fust  il  pas  plus  acolez,  6028 

S'il  se  mostrast  corporelment, 

Con  Perchevaus  fu  erranment 

De  Gornumant  et  de  ses  fieus. 

Perchevaus  a  pris  ses  barieus,  6032 

Les  lui  les  met,  si  les  esgarde. 

Gornumans  Percheval  regarde 

Molt  volontiers  et  bonement 

Et  parole  a  lui  dolcement,  6036 

Et  si  fil  avec  lui  tôt  quatre. 

«  Sire,  font  il,  por  vous  esbatre 

Sejornerez  od  nous  chaiens.  » 

Dist  Perchevaus  :  «  Ce  est  noiens  ;  6040 

Je  ne  sejorneroie  mie, 

Ains  weil  a  Blancheflor  m'amie 

Aler  qui  est  vostre  germaine  ; 

Et  se  vostre  père  m'i  mainne  6044 

Molt  l'en  sarai  bon  gré,  par  m'ame, 

Car  espouser  le  weil  a  feme  ; 

Se  viverai  plus  chastement. 

Car  li  hom  qui  vit  saintement  6048 

Et  se  maintient  en  neteé 

Et  garde  bien  sa  chasteé 

Et  netement  sen  pucelage, 

Il  fait  assez  sen  avantage  :  6052 

Du  siècle  est  amez  et  chieris 

Et  s'en  est  a  l'ame  garis, 

Si  con  le  tesmoigne  le  prestre. 

Et  por  che,  seignor,  weil  je  estre  6056 

En  chaasté,  por  mieus  valoir. 

Por  che  ai  talent  et  voloir 

De  feme  prendre,  ce  sachiez, 

Por  fuir  les  morteus  péchiez  6060 

Qui  l'ame  tormente  et  confont. 

Neporquant  clerc  et  prestre  font 

Tel  chose  que  il  nous  denoient 

Por  che  que  apertement  voient  6064 

Que,  se  n'estoit  por  lor  defois, 

Sachiés  c'on  feroit  maintes  fois 

Tel  chose  que  on  n'ose  faire. 

Et  si  sont  gent  de  tel  afaire  éo68 

Qui  molt  font  le  religïeus 

Et  se  sont  molt  luxurïeus  ; 

Mais  je  ne  les  weil  pas  reprendre. 

Por  che  weil  je  me  feme  prendre,  6072 

Por  moi  netement  contenir, 

Por  garder  et  por  affenir 

De  pechié.  Mais  sachiez  por  voir 

Que  le  matin  voirai  movoir.  »  6076 

Dist  Gomumans  :  «  Od  vous  irai 

Et  compaignie  vous  ferai, 

Et  quanques  je  porrai  d'onor  : 

Il  n'a  chaiens  grant  ne  mendr  éo8o 

Qui  ne  vous  serve  volentiers 

A  quanques  vous  sera  mestiers.  » 

Perchevaus  forment  l'en  merchie. 

Atant  ont  la  table  drechie  6084 

Si  se  sont  assis  au  digner. 

Ne  vous  sai  mie  deviser 

Lor  mes  ne  quanque  il  ont  eu. 

Quant  il  ont  mengié  et  beù,  6088 

Si  ont  fait  les  napes  oster. 

Por  Percheval  plus  honorer 

Font  joie^  chantent  et  carolent  ; 

De  joie  et  de  feste  parolent  6092 

Entr'aus  trestot  le  jor  entier. 

Et  quand  ce  vient  a  l'anuitier. 

Si  se  sont  al  souper  assis  : 

Il  orent  mes  ou  cinc  ou  sis  6096 

De  char,  autretant  de  poisson. 

Et  quant  il  fu  tans  et  saison 

De  dormir  et  de  reposer, 

Li  vallet  ne  volrent  cesser,  6 100 

Ains  fisent  les  lis  erranment 

Et  bien  et  bel  et  cointement. 

En  une  chambre  lambroissie, 

Painte  a  or,  molt  riche  etproisie,  6104 

Un  lit  ont  fait  et  riche  et  cointe  ; 

Covertoir  gris  et  coite  pointe 

Ot  el  lit  molt  riche  de  soie  : 

Je  ne  quit  mie  que  je  soie  éio8 

Ja  mais  en  liu  ou  plus  riche  ait. 

Et  tantost  con  li  lit  sont  fait 

Si  ont  tout  al  couchier  servi. 

Perchevaus  onques  mius  ne  vi  61 12 

Home  servi  qu'il  fu  la  nuit, 

Et  por  che  que  mains  li  anuit 

Jurent  trestot  li  quatre  frère 

Devant  lui  encoste  lor  père.  éi  16 

A  estive  de  Cornoaille 

Li  note  uns  menestreus  sanz  faille 

Le  lai  Gorron  molt  dolcement. 

Endormis  est  isnelement,  6120 

Car  traveilliez  fu  et  lassez 

Et  si  avoit  veillié  assez. 

Tout  sont  par  laiens  endormi, 

due  nus  ne  douta  ne  cremi,  6124 

Ains  dormirent  totasseur  : 

N'orent  mais  doute  ne  peur. 

Mais  tant  vous  di,  ce  est  la  voire, 

Que  li  doi  barisel  d'yvoire  6128 

Que  Perchevaus  ot  conquesté 

Font  par  laiens  si  grànt  clarté 

Qu'ausi  cler  i  fait,  ce  vous  di, 

Con  s'il  fust  a  plain  mie  di.  6132 

Perchevaus,  quant  il  s'esveilla, 

De  la  clarté  se  merveilla. 

Mais  bien  set  ce  n'est  nus  perius, 

Que  la  clarté  vient  des  barieus  :  6136 

Bien  set  que  ce  est  sainte  chose. 

Endormis  s'est  al  chief  de  pose 

De  si  al  jor  qu'il  ajorna 

Que  la  gaite  le  jor  corna.  6140 

Et  Perchevaus  s'est  esveilliez 

Qui  lassez  est  et  traveilliez. 

Car  piech'a  qu'il  n'avoit  eu 

Hostel  qui  li  eûst  pieu  ;  6144 

Si  se  jut  longue  matinée. 

Tant  que  la  messe  fu  sonee 

Por  chantera  une  chapele. 

Perchevaus  les  serjans  apele  ;  6148 

Cil  aqueurent,  si  le  vestirent. 

Gornumans  et  si  fil  s'atirent, 

Si  sont  aie  la  messe  oïr 

Qui  les  cuers  lor  fait  esjoïr,  6152 

Car  qui  Dieu  aime  et  la  messe  ot 

Sachiés  que  durement  s'esjot. 

Tantost  que  ce  vint  après  messe 

Perchevaus,  qui  a  la  promesse  6156 

Velt  aler,  dist  a  Gornumant  : 

«  Sire,  dist  il,  je  vous  déniant 

due  vous  mon  covent  me  tenez. 

Et  que  vous  avec  moi  venez  6160 

A  Biau  Repaire,  a  Blancheflor 

Qui  de  biauté  porte  la  flor 

Sor  totes  femes,  ce  m'est  vis.  » 

Dist  Gornumans  :  «  Je  vous  plevis  6164 

Que  molt  en  sui  joians  et  liez. 

Mais  s'il  vous  plaist  et  vous  voliez, 

Un  petit  nous  desjunerons. 

Et  puis  après  si  moverons  ».  6168 

Dist  Perchevaus  :  «  Dont  vous  hastez.  » 

Ploviers  et  faisans  et  pastez 

Fait  li  sires  sanz  plus  atendre 

Aporter  et  la  nape  estendre.  6172 

Lor  mains  lèvent,  si  ont  mengié. 

N'i  ont  mie  granment  targié, 

Ains  ont  mengié  errant  et  tost, 

Puis  ontcomandé  que  on  ost  6176 

La  table,  et  ele  fu  hostee. 

Forment  ont  lor  voie  hastee. 

Il  sont  monté  sor  lor  chevaus. 

Et  si  vous  di  que  Perchevaus  6180 

Ot  cheval  fort,  rade  et  délivre. 

Que  Gornumans  li  baille  et  livre. 
Et  Gornumans  con  bien  apris 
A  ansdeus  ses  barisaus  pris,  6184 

Qu'a  oublier  ne  font  il  pas. 
A  tant  s'en  vont  plus  que  le  pas, 
Grant  route  i  ot  a  l'esmovoir. 
Tout  raconter  ne  tout  savoir  6188 

Ne  vous  puis  faire  ne  entendre, 
Mais  tant  errèrent  sanz  atendre 
Que  il  ont  veû  Biau  Repaire. 
Trestot  le  plus  riche  repaire  6192 

Y  avoit  et  tôt  le  plus  gent 
Conques  veïssent  nule  gent, 
Trop  par  estoit  bien  refermez.. 
Ne  sai  cornent  plus  riches  mez  6196 

Peûst  estre,  nis  mieldre  vile. 
Une  iaue  qui  porte  navile 
Coroit  lez  l'une  des  costieres. 
Et  les  forés  grans  et  plenieres  6200 

Sont  d'autre  part,  de  bestes  plaines, 
.    Et  li  pré  et  les  terres  plaines. 
Et  si  sont  les  gaaigneries, 
Li  vivier  et  les  praeries,  6204 

Li  orteil  et  li  laborage, 
Et  li  vergier  et  riche  et  large. 
Et  la  mer  d'autre  part  li  bat 
Qui  al  pié  del  mur  se  débat.  6208 

Sor  la  rivière  est  li  vignobles, 
Grans  et  gens  et  riches  et  nobles  ; 
Autre  fois  l'avons  devisé. 
Quant  Perchevaus  l'ot  avisé,  62 1 2 

Bien  a  reconut  le  païs. 
Mais  Gornumans  fu  esbahis, 

Car  aine  puis  n'i  avoit  esté 

Que  Clamadeus  avoit  gasté  6216 

La  terre  et  le  pais  d'entor. 

Mais  ore  est  de  si  riche  ator 

Con  vous  par  mon  dit  le  savez 

Et  autre  fois  oï  l'avez  6220 

Deviser  et  la  grant  richece 

Et  de  la  vile  la  noblece, 

Si  seroit  anuis  du  retraire 

Autre  fois,  porche  m'en  veil  taire.  6224 

Si  parlerai  de  Percheval 

Qui  par  deus  vallés  a  cheval 

Mande  Blancheflor  que  il  vient 

Et  covent  tenir  li  covient  6228 

D'ore  en  avant,  tôt  sanz  atendre, 

Qu'il  le  voira  a  moillier  prendre. 

Cil  s'en  vont  molt  grant  aleiire, 

Assez  plus  tost  que  l'ambleûre.  6232 

Tant  vont  que  la  porte  ont  passée 

Et  trovent  gent  tant  amassée 

Parmi  la  rue,  c'est  la  voire. 

Que  il  samble  adez  plaine  foire,  6236 

Tant  vont  li  vallet  a  eslais 

Que  a  le  porte  del  palais 

Troverent  séant  la  pucele  : 

Un  samit  ou  l'ors  estincele  6240 

Ot  vestu,  molt  bel  et  molt  gent  ; 

Et  sist  en  mi  liu  de  sa  gent 

Dont  i  avoit  a  grant  plenté. 

Li  doi  vallet  sont  aresté  6244 

Qu'envoie  avoit  Perchevaus, 

Si  descendent  de  lor  chevaus, 

Vers  la  damoiseie  s'en  vont  ; 

Mais  si  forment  esbahi  sont  6248 

Por  sa  biauté  que  mot  ne  sonent, 

De  rien  nule  ne  l'araisonent, 

N'i  a  celui  qui  un  mot  die. 

Qui  li  aquitast  Lombardie,  6252 

Ne  peussent  un  mot  soner  : 

Ains  peûst  on  a  pié  aler, 

Mien  escient,  une  huchie 

Ains  qu'il  aient  raison  nonchie  6256 

Ne  dit  un  sol  mot  de  la  boche. 

La  pucele  son  chief  enbronche 

Un  petit  envers  terre  aval 

Et  va  pensant  a  Percheval  6260 

Corne  pucele  énamourée. 

«  He  !  Dieus,  con  longue  demoree, 

Fait  ele,  fait  li  miens  amis. 

S'il  eûst  ausi  son  cuer  mis  6264 

En  moi  con  je  ai  mis  en  lui, 

Il  ne  meïst  pas  en  delui 

Qu'il  ne  venist  prochainement. 

Atendu  ai  molt  longuement  6268 

Et  atendrai,  qui  que  il  griet. 

Car  tôt  quanque  lui  plaist  me  siet. 

L'espérance  que  j'ai  en  lui 

Me  conforte  de  mon  anui.  6272 

Et  ce  m'oste  molt  de  content 

Que  on  dist  que  molt  bien  atent 

Qui  le  bien  atent  en  espoir.  » 

Reco^^ré  ont  cuer  et  pooir  6276 

De  parler  li  doi  messagier  ; 

Avant  passent  sanz  atargier. 

Si  ont  lor  chaperons  ostez. 

L'uns  est  dalez  l'autre  acostés,  6280 

Puis  si  se  sont  a  jenols  mis 
Et  dient  :  «  Dame,  vos  amis 
Perchevaus,  li  preus,  vous  salue.  » 
La  dame  est  toute  tressalue  ;  6284 

Quand  ele  a  le  mot  escouté, 
Que  cil  li  ont  dit  et  conté 
Qu'il  vient  et  Gornumans,  ses  oncles, 
Qui  lors  li  errachast  les  ongles,  6288 

Mien  escient,  n'en  sentist  point. 
Tant  ot  de  joie  en  celui  point. 
Lors^ali  sus,  plus  n'i  areste, 
Effraee  corne  une  beste,  6292 

Ja  fust  encontre  lui  corue 
Tote  seule  par  mi  la  rue. 
Quant  ses  puceles  l'ont  saisie. 
«  Ha  !  dame,  vostre  corteisie,  6296 

Font  eles,  je  quit,  est  perdue, 
Quant  vous  estes  si  esperdue.  » 
Dist  la  pucele  :  «  N'en  puis  mais, 
Damoiseles,  laissiez  m'en  pais.  6300 

Bien  sai  que,  se  vous  amissiez, 
Ja  de  che  ne  me  blasmissiez  ; 
Mais  je  querrai  vostre  conseil.  » 
Lors  fait  le  plus  riche  appareil  6304 

Atorner  et  tôt  le  plus  riche 
C'on  sache  por  roi  ne  por  prinche 
Fust  fais  en  ceste  siècle  a  nul  jor. 
Ne  sont  pas  ses  gens  a  sejor,  6308 

Ains  ont  les  rues  atornees 
Et  richement  encortinees 
*  De  dras  de  soie  et  de  samis. 

Tant  i  ont  de  richoise  mis  6312 

Et  portendu  a  ces  fenestres 

Gerbert,  Perceval.  13 

Ce  samble  uns  paradis  terrestres  ; 

Par  terre  getent  les  tapis, 

Ne  lor  chaut  s'il  en  valent  pis  ;  6316 

Chevalier  et  clerc  et  borgois 

Se  perent  de  pales  d'orfrois  ; 

Cil  fîl  a  ces  borjois  bohordent, 

Cointement  s'acesment  et  bordent  ;  6320 

Et  si  sachiez,  de  l'autre  part, 

Ors  et  lïon,  sangler,  lupart 

Vont  par  ces  rues  combatant. 

De  joie  se  vont  esbatant  6324 

Les  dames  et  li  chevalier  : 

Plus  s'en  issent  de  dis  millier 

De  la  vile  tout  a  cheyal 

Contre  mon  seignor  Percheval.  6328 

De  dras  de  soie  molt  divers 

Avoient  lor  chevaus  covers 

Cil  qui  font  le  bohordeïs. 

Entor  est  grans  li  hordeïs .  6332 

Et  sachiez  que  li  tabourel 

Ne  sont  pas  vestu  de  burel, 

Mais  de  samis  brodez  d'orfrois, 

Et  s'avoient  grans  parlefrois  6336 

A  riches  lorains  fres  et  biaus. 

Molt  i  fu  nobles  li  cembiaus  : 

Tel  noise  i  avoit  et  tel  bruit 

Que  la  vile  fremist  et  bruit.  6340 

La  damoisele  fu  montée 

De  sor  une  mule  afeutree 

La  plus  richement  c'onques  mule 

Fust  atornee,  sachiez,  nule.  6344 

Mieus  valoient  si  garnement. 

L'or  et  les  pierres  solement. 

Qiie  toz  l'avoirs  au  roi  de  Frise. 

Quant  sor  la  mule  fut  assise  6348 

Chascuns  le  regarde  a  merveille  : 

Vestue  ot  la  porpre  vermeille 

Qui  fu  Blanchepart  la  roïne  ; 

Forree  fu  d'un  fres  hermine.  63  52 

Que  diroie  de  sa  biauté  ? 

Autre  fois  l'avés  escouté 

Dedens  le  conte  par  avant, 

Mais  tant  puis  dire,  bien  m'en  vant,  6356 

Que  onques  clerc,  ne  lai,  ne  moigne. 

Si  con  Gerbers  le  nous  tesmoigne 

En  son  conte  que  il  en  fist. 

Conques  nus  si  bêle  ne  vit.  6360 

Si  chevalier  l'ont  amenée, 

Tout  si  come  el  fu  atornee, 

Molt  bêlement  .par  mi  la  porte 

Sor  le  mule  qui  soef  porte.  6364 

Mainte  dame  ot  en  sa  compaigne. 

Quant  ele  vint  a  le  champaigne 

Molt  fu  sa  compaignie  bêle. 

Gornumans  Percheval  apele  :  6368 

«  Sire,  fait  il,  ne  vous  het  mie 

Ma  nieche,  qui  est  vostre  amie. 

Quant  si  bêlement  vous  rechoit.  » 

Et  quant  Perchevaus  aperchoit  6372 

Blancheflor  qui  tant  le  désire. 

Il  dist  a  Gornumant:  «  Biaus  sire, 

S'il  vous  plaist,  traions  nous  decha.  » 

A  tant  Perchevaus  adrecha  6376 

Envers  Blancheflor  son  cheval. 

Quant  ele  a  veû  Percheval 

Vergoigne  soi,  la  color  mue  ; 

Ce  samble  uns  paradis  terrestres  ; 

Par  terre  getent  les  tapis, 

Ne  lor  chaut  s'il  en  valent  pis  ;  6316 

Chevalier  et  clerc  et  borgois 

Se  perent  de  pales  d'orfrois  ; 

Cil  fil  a  ces  borjois  bohordent, 

Cointement  s'acesment  et  bordent  ;  6320 

Et  si  sachiez,  de  l'autre  part, 

Ors  et  lïon,  sangler,  lupart 

Vont  par  ces  rues  combatant. 

De  joie  se  vont  esbatant  6324 

Les  dames  et  li  chevalier  : 

Plus  s'en  issent  de  dis  millier 

De  la  vile  tout  a  cheyal 

Contre  mon  seignor  Percheval.  6328 

De  dras  de  soie  molt  divers 

Avoient  lor  chevaus  covers 

Cil  qui  font  le  bohordeïs. 

Entor  estgrans  li  hordeïs.  6332 

Et  sachiez  que  li  tabourel 

Ne  sont  pas  vestu  de  burel, 

Mais  de  samis  brodez  d'orfrois, 

Et  s'avoient  grans  parlefrois  6336 

A  riches  lorains  fres  et  biaus. 

Molt  i  fu  nobles  li  cembiaus  : 

Tel  noise  i  avoit  et  tel  bruit 

Que  la  vile  fremist  et  bruit.  6340 

La  damoisele  fu  montée 

De  sor  une  mule  afeutree 

La  plus  richement  c'onques  mule 

Fust  atornee,  sachiez,  nule.  6344 

Mieus  valoient  si  garnement. 

L'or  et  les  pierres  solement, 

Que  toz  l'avoirs  au  roi  de  Frise. 

Quant  sor  la  mule  fut  assise  6348 

Chascuns  le  regarde  a  merveille  : 

Vestue  ot  la  porpre  vermeille 

Qui  fu  Blanchepart  la  roïne  ; 

Forree  fu  d'un  fres  hermine.  63  52 

Que  diroie  de  sa  biauté  ? 

Autre  fois  l'avés  escouté 

Dedens  le  conte  par  avant, 

Mais  tant  puis  dire,  bien  m'en  vant,  6356 

Que  onques  clerc,  ne  lai,  ne  moigne. 

Si  con  Gerbers  le  nous  tesmoigne 

En  son  conte  que  il  en  fist. 

Conques  nus  si  bêle  ne  vit.  6360 

Si  chevalier  l'ont  amenée, 

Tout  si  come  el  fu  atornee, 

Molt  bêlement  .par  mi  la  porte 

Sor  le  mule  qui  soef  porte.  6364 

Mainte  dame  ot  en  sa  compaigne, 

Quant  ele  vint  a  le  champaigne 

Molt  fu  sa  compaignie  bêle. 

Gornumans  Percheval  apele  :  6368 

«  Sire,  fait  il,  ne  vous  het  mie 

Ma  nieche,  qui  est  vostre  amie. 

Quant  si  bêlement  vous  rechoit.  » 

Et  quant  Perchevaus  aperchoit  6372 

Blancheflor  qui  tant  le  désire, 

Il  dist  a  Gornumant:  «  Biaus  sire. 

S'il  vous  plaist,  traions  nous  decha.  » 

A  tant  Perchevaus  adrecha  6376 

Envers  Blancheflor  son  cheval. 

Quant  ele  a  veù  Percheval 

Vergoigne  soi,  la  color  mue  ; 

Coie  se  tient,  ne  se  remue.  6380 

Et  c'est  bien  chose  acostumee  : 

Pucele  d'amours  alumee, 

Quant  che  qu'aime  voit  en  apert, 

La  color  change  et  s'en  espert  6384 

Et  mains  est  de  parler  hardie. 

Perchevaus,  qui  acoardie 

Le  vit,  s'en  est  molt  bien  pris  garde  ; 

Vers  li  point  le  cheval  de  garde,  6388 

Dis  fois  le  salua  errant, 

Et  ele  lui  en  sozpirant 

Plus  de  trente  fois  dolcement  ; 

Puis  le  regarde  corelment  6392 

Corne  pucele  énamourée. 

Lors  salue  sanz  demoree 

Son  oncle  et  ses  cousins  germains. 

Perchevaus  le  prist  par  les  mains,  6396 

Puis  l'acole,  car  forment  l'aime  ; 

Sa  très  dolce  amie  le  claime 

Et  ele  lui  son  ami  chier  ; 

Lors  le  comenche  a  embrachier  6400 

Par  les  flans,  car  Amours  le  point. 

Qui  lors  veïst  en  icel  point 

Venir  les  routes  a  cheval 

Qui  tout  saluent  Percheval  6404 

Et  dient  :  «  Bien  soit  venus  cil 

Par  coi  somes  jecté  d'eschil 

Et  d'anuis  et  de  povretez  : 

Mis  nous  as  en  grans  richetez,  6408 

En  grant  repos,  en  grant  honor.  » 

Einsi  li  grant  et  li  menor 

Le  saluent  et  l'aparolent. 

Dames  et  puceles  carolent  6412 

Et  mainent  grant  esbatement  : 

Vestues  furent  richement 

D'ermine,  de  pale  d'Octrente  ; 

En  quarante  lius  ou  en  trente  6416 

I  veïst  on  karoles  faire. 

Trespasser  vous  weil  cest  afaire, 

Car  de  l'autre  ai  affaire  assez. 

Les  pons  de  la  vile  ont  passez  6420 

Et  les  portes  qui  molt  sont  riches  : 

Empereres  ne  rois  ne  prinches 

Ne  fut  rechus  de  nule  gent 

Si  bien,  si  bel,  ne  si  très  gent  6424 

Con  Percheval,  al  mien  cuidier. 

Non  :  qui  le  volsist  sozhaidier 

Ne  quit  je  pas,  al  mien  avis, 

Que  mieus  peùst  estre  servis.  6428 

Tout  l'onorent  et  prinche  et  per. 

Appareillié  ont  le  souper 

Li  keu  quant  tans  en  fu  et  eure. 

La  pucele  pas  ne  demeure  :  6432 

Bien  se  porvoit,  car  molt  est  sage. 

Sor  nuit  envoie  molt  mesage 

A  ciaus  qui  de  li  sont  tenant 

Qu'il  ali  viegnent  maintenant,  6436 

Si  tost  come  il  verront  le  jor, 

Sans  terme  mètre  ne  sejor. 

Quant  li  sopers  fu  atornez, 

Dont  fu  li  maistres  cors  sonez,  6440 

Lor  mains  lèvent,  si  vont  souper 

Chevalier  et  dames  et  per. 

Li  mes  ne  furent  mie  eschars. 

Mais  a  charetes  et  a  chars  6444 

I  est  li  vins  et  la  viande  : 

Chascuns  a  quanques  il  demande, 

Poissons  d'iaue  dolce  et  de  mer. 

Je  ne  vous  sai  mie  nomer  6448 

Lor  mes,  car  anuis  esteroit 

Qui  toz  les  vous  deviseroit  ; 

Mais  la  devise  weil  lessier, 

Conques  la  nuit  n'i  ot  huissier  :  6452 

Quiconques  velt  entre  en  la  porte 

Et  vins  et  viandes  emporte 

A  son  plaisir,  et  luminaire. 

La  vile  et  li  chastiaus  esclaire  6456 

Del  luminaire,  si  qu'il  samble 

Que  les  maisons  ardent  ensamble, 

Tant  par  i  avoit  grant  clarté. 

Quant  mengié  orent  a  plenté,  6460 

Si  ont  fait  les  tables  oster, 

Et  Perchevaus  sans  arester 

Se  dreche  en  piez  et  si  parla  ; 

Les  chevaliers  en  apela  6464 

Qui  de  la  dame  ticnent  terre: 

«  Seignor,  fait  il,  je  vieg  requerre 

Vo  dame  a  feme  en  bone  foi, 

Ensi  con  je  faire  le  doi  :  6468 

Par  vostre  otroi  et  par  le  sien 

Le  weil  faire,  car  plus  de  bien 

Me  doit  venir,  si  con  moi  samble, 

Se  nous  somes  andui  ensamble  6472 

Par  sacrement  de  mariage, 

Que  se  je  met  en  fol  usage  , 

Mon  cors  et  ele  sa  biauté.  » 

Quant  li  baron  l'ont  escouté  :  6476 

«  Gentius  sire,  se  tu  le  fais. 

Dont  nous  as  tu  en  fin  refais. 

S'ele  est  ta  dame  et  tu  ses  sire, 

Ja  mais  n'arons  dolor  ne  ire.  6480 

—  Oïl,  dist  Perchevaus,  demain, 

Je  le  vous  afti  de  ma  main.  » 

La  pucele  l'ot,  si  sozpire 

De  joie,  car  qui  tôt  l'empire  6484 

Li  donast  de  Gresce  ou  de  Rome, 

Avec  trestot  le  plus  bel  home 

Qui  oncques  montast  en  cheval, 

Ne  cangast  ele  Percheval.  6488 

Adont  fu  la  joie  esbaudie  ; 

Mais  n'ai  talent  que  plus  en  die 

De  lor  joie,  de  lor  delis. 

Appareillier  ont  fait  les  lis  :  6492 

En  une  chambre  encortinee 

Qui  richement  fu  compassée 

Et  painte  a  or  et  a  esmaus 

Ont  fait  sis  lis  soes  et  biaus  6496 

Dont  li  drap  sont  et  bel  et  chier. 

En  l'un  vait  Perchevaus  couchier. 

En  l'autre  après  fut  Gornumans, 

Si  con  tesmoigne  li  romans,  6500 

Et  tout  si  quatre  fil  après  ; 

Mais  ne  jurent  mie  trop  près 

De  Percheval,  ne  mais  ensus. 

Et  sachiez  bien  que  par  desus  6504 

Son  lit  ot  riche  covertoir 

Plus  goûté  que  plusme  d'ostoir 

Qui  mués  est  de  quinte  mue. 

Dedens  l'ille  de  Gernemue  6508 

La  fist  la  fee  Blanchemal  : 

Esvertin  ne  goûte  ne  mal 

N'avra  nus  qui  en  soit  covers. 

Ne  ja  ses  cuers  n'ert  si  quivers  6512 

Que  il  ait  ja  pensée  en  lui 

Qu'il  doie  grever  a  nului. 

En  une  chambre  riche  et  bêle 

Se  jut  Blancheflors  la  pucele,  6516 

Et  ses  puceles  entor  li. 

Et  ce  forment  li  abeli 

Que  ses  puceles  se  dormoient 

Qui  le  repos  forment  amoient.  6520 

Mais  ele  ne  se  dormi  point 

Car  Amours  le  semont  et  point 

Qui  ne  le  laisse  reposer  : 

Ainz  entre  en  un  si  dois  penser  6524 

Vers  Percheval  qu'ele  dist  bien 

Que  ne  larra  por  nulc  rien 

Qu'ele  ne  voist  a  lui  parler. 

«  Non  ferai,  je  n'i  os  aler.  6528 

—  Por  coi  ?  —  Car  mains  m'en  ameroit. 
Et  si  quit  qu'il  m'en  blasmeroit, 

Si  me  tenroit  a  prinsalticrc. 

—  Se  je  n'i  vois,  a  trop  entière  6532 
Metenra,  quant  aler  i  sueil, 

Et  que  je  le  lais  par  orgueil 

Con  sorfaite  et  desmesuree. 

Et  que  je  sui  asseùree  6536 

De  che  que  jou  ai  sa  fiance, 

Et  que  je  ai  en  ce  fiance 

Que  il  me  doit  a  feme  prendre. 

—  Coment  qu'il  me  doie  reprendre,  6540 
G'irai.  »  Lors  s'est  el  lit  assise. 

Si  a  vestue  sa  chemise 

Et  s'est  d'un  mantel  asfublte  : 

De  ses  puceles  s'est  emblée,  65/14 

En  la  sale  entre  et  tint  sa  voie. 

Il  ne  li  chaut  mais  qui  le  voie, 

Ne  qui  nule  rien  de  li  die  ; 

Tant  par  l'a  Amours  enhardie  6548 

Qja'ele  quide  que  tout  si  fait 

Li  soient  torné  a  bien  fait. 

Au  lit  Percheval  est  venue 

En  chemise  et  en  mantel  nue,  6552 

Sor  l'esponde  s'est  acoutee. 

Perchevaus,  qui  l'ot  escoutee 

Venir,  le  prist  entre  ses  bras  ; 

Près  de  lui,  par  desoz  les  dras,  6556 

L'estraint  et  dolcement  le  baise. 

Molt  est  li  uns  de  l'autre  a  aise  : 

De  l'acoler  et  du  baisier 

Se  puent  il  bien  aesier,  6560 

Car  du  sorplus  n'i  ot  il  point. 

Ains  welent  atendre  le  point 

Que  il  puissent  sanz  vilenie 

Avoir  ensamble  compaignie.  6564 

Einsi  ont  celé  nuit  passée. 

Bien  est  de  baisier  respassee 

La  pucele  et  de  deviser  ; 

Et  quant  le  jor  puet  aviser,  6568 

A  son  lit  revint  coiement, 

Si  s'est  couchie  bêlement 

Tant  que  li  jors  fu  clers  et  biaus. 

Dont  recomence  li  cembiaus,  6572 

Li  bohordeïs  et  la  noise  : 

Il  n'i  ot  dame  ne  borjoise 

Ne  se  père  de  roube  nueve  ; 

Li  maistres  seneschaus  lorrove  6576 

Que  chascuns  d'envoisier  se  painne. 

Toute  estoit  ja  la  vile  plaine 

Des  chevaliers  de  par  la  terre 

Que  la  dame  a  envoie  querre,  6580 

Qui  la  feste  recomenchierent, 

De  joie  faire  s'esforchierent. 

Perchevaus  qui  la  feste  entent 

Se  lieve,  que  plus  n'i  atent  :  6584 

Une  roube  molt  bien  taillie 

C'on  li  avoit  appareillie 

Vesti  d'escarlate  vermeille. 

Biaus  chevaliers  fu  a  merveille  :  6588 

Crespes  et  blons  fu,  ce  m'est  vis  ; 

Les  oeus  ot  vairs  et  cLer  le  vis, 

Les  sorciels  bruns  et  enarchiez. 

Droit  nés  ;  ses  mentons  fu  forchiez  ;  6592 

U  front  une  plaiete  avoit 

Qui  si  très  bien  li  avenoit 

Que  du  veoir  estoit  delis  ; 

Par  les  flans  fu  drois  et  alis,  6596 

Espaulles  ot  faites  si  bien 

Que  nus  n*i  seut  a  dire  rien  ; 

Les  bras  ot  Ions,  gros  et  furnis. 

De  ners  et  d'os  les  ot  garnis  ;  6600 

Les  mains  ot  blanches  et  les  dois 

Et  les  costez  bien  fais  et  drois. 

Jambes  ot  droites  et  piez  vais. 

«  Dieus,  dist  chascuns,  con  Perchevaus    6604 

Est  biaus  chevaliers,  grans  et  gens.  » 

Ensi  dïent  toutes  les  gens. 

La  damoiselle  fu  levée 

Qui  du  veillier  estoit  grevée.  6608 

Molt  ot  la  nuit  petit  dormi. 

Esté  avoit  a  son  ami, 

Si  ot  toute  la  nuit  veillie. 

Cointement  l'ont  appareillie  6612 

Ses  puceles  et  richement, 

Et  sachiez  que  si  garnement 

D'or  et  de  pierres  reflamboient. 

Si  parement  pas  ne  sembloient  6616 

De  truande  ne  de  béguine  : 

D'une  porpre  qui  fu  sanguine 

Fu  sa  roube  toute  estelee, 

De  riches  pierres  fu  orlee  6620 

Qu'il  samblebien,  qui  les  esgarde, 

Que  chascune  des  pierres  arde, 

Tant  estoit  clere  et  formïans. 

L'ors  de  la  pierre  fu  frïans,  6624 

Plus  vermaus  que  n'est  flambe  en  fu  ; 

Et  la  penne  du  mantel  fu 

Tout  a  porfil  d'un  blanc  hermine. 

Ne  firent  mie  lonc  termine,  6628 

Ains  s'asamble  la  gent  menue 

Qui  devant  la  sale  est  venue. 

Grans  i  est  la  joie  et  li  bruis. 

Devant  le  palais  a  lambruis  6632 

S'asamblent,  si  vont  al  mostier. 

Por  comenchier  le  Dieu  mestier 

S'est  revestus,  tôt  sans  demeure, 

L'archevesques  de  Landemeure.  6636 

A  l'ofl'rande  li  fu  meri  : 

De  Lumor  et  de  Lumeri 

Sont  li  doi  vesque  si  menistre. 

Deus  !  tante  crosce  et  tante  mitre  6640 

I  ot  et  d'abbés  et  de  vesques  : 

Ce  fu  devant  totes  les  messes. 

Vesque,  moigne,  prélat,  abé. 

Trestot  estoient  en  abé  6644 

Qu'il  puissent  veoir  Percheval, 

Que  par  mi  le  rue  a  cheval 

S'en  vient  et  Blancheflors  après, 

Et  les  gens  les  sivent  de  prez  6648 

Dont  il  i  avoit  a  plenté. 

Esbabi  sont  de  lor  biauté 

Tout  cil  qui  esgardé  les  ont  : 

Devant  le  mostier  venu  sont  6652 

Por  mius  remirer  a  estai. 

Droit  a  l'entrée  du  portai 

Est  Perchevaus  lues  descendus 

Et  vint  corant  les  bras  tendus  6656 

A  la  pucele  et  jus  le  met. 

Et  Gornumans  se  rademet 

De  sa  nieche  bel  adestrer. 

Quant  el  mostier  durent  entrer  6660 

Chascuns  son  chief  et  son  cors  saigne, 

Et  sachiez  bien  que  c'est  l'ensaigne 

Que  molt  doute  li  anemis, 

Que  la  crois,  que  Dicus  i  fu  mis  6664 

Qui  par  se  mort  nous  rachata. 

Li  archevesques  se  hasta 

De  faire  son  service  a  plain  ; 

L'un  et  l'autre  prist  par  le  main,  6668 

Si  les  conjoint  isnelement 

Par  mariage  loialment. 

La  a  Perchevaus  pris  sa  feme 

Qui  tôt  adez  fu  sainte  famé,  6672 

Et  Perchevaus  fu  molt  preudom, 

Si  en  ot  molt  grant  guerredon, 

Qu'il  asoma  les  aventures 

Si  con  trovons  es  escriptures,  6676 

Conques  nus  c'on  sache  nomer 

Ne  puet  fors  il  sens  asomer, 

Ne  nus  nen  ot  la  dignité 

Qui  en  seûst  la  vérité  6680 

Du  Graal,  fors  il  solement. 

Mais  mainte  paine  et  maint  torment 

En  ot  ainchois  qu'il  le  seûst 

Ne  que  il  ataindre  i  peûst.  6684 

duant  Perchevaus  ot  moillier  prise, 

De  joie  fu  la  gens  esprise  ; 

Arrière  revont  el  palais. 

Cil  jogleor  vïelent  lais  6688 

Et  sons  et  notes  et  conduis  : 

Molt  par  i  fu  grans  li  déduis. 

Et  les  tables  si  furent  mises, 

Ne  fisent  pas  grans  ademises,  6692 

Au  mengier  s'asïent  la  gent. 

En  grans  escûeles  d'argent 

Furent  comunalment  servi, 

Onques  plus  riche  ostel  ne  vi.  6696 

Des  mes  ne  ferai  nule  fable, 

Tant  en  ot  chascuns  a  sa  table 

Qu'anuis  et  oiseuse  seroit 

Qui  toz  les  vous  raconteroit,  6700 

Mais  n'en  weil  ore  plus  parler. 

Après  mengier  vont  caroler, 

Jogleor  chantent  et  vïelent, 

Li  un  harpent  et  calemelent  ;  6704 

Chascuns  selonc  le  sien  afaire 

Vient  avant  por  son  mestier  faire. 

Cil  conteor  dient  biaus  contes 

Devant  dames  et  devant  contes.  6708 

Et  quant  assez  orent  jûé 

Bien  sont  li  ménestrel  loé, 
Car  tout  vallet  et  chevalier 
.    Se  penoient  de  despoillier  6712 

Et  de  doner  lor  garnemens, 
De  départir  lor  paremens, 
Cotes,  sorcos  et  roubes  vaires  ; 
Tel  i  ot  qui  en  ot  cinc  paires  6716 

Ou  sis  ou  set  ou  neuf  ou  dis  : 
Tels  i  vint  povres  et  mendis 
Qui  fu  riches  de  grant  avoir. 
Mais  ce  poons  nous  bien  savoir  6720 

Que  cil  usages  est  passez. 
Que  nous  avons  veû  assez 
Mainte  feste  de  chevalier, 
Quant  il  avoit  prise  mollier  6724 

Ou  il  ert  chevaliers  noviaus. 
Que  cil  escuier  de  naviaus 
A  ces  menestreus  prometoient 
Lor  roubes  et  terme  i  metoient  6728 

Et  il  les  venoient  pereuc, 
Mais  il  en  raloient  seneuc, 
Car  il  les  douent  lor  garçons, 
Lor  parmentiers,  lor  charetons,  6732 

En  paiement,  et  lor  barbiers. 
Mal  dehais  ait  tels  escuiers 
Qui  s'entremet  de  tel  pramesse  ! 
Ja  en  oroison  ne  en  messe  ^73^ 

Ne  puist  il  nul  jor  avoir  part 
Qui  ensi  ses  drapiaus  départ. 
Ne  qui  ménestrel  promet  bien 
A  faire,  si  ne  l'en  fait  rien,  6740 

Ainçois  le  paist  de  ses  mençoignes  ; 
Tels  pramesses  n'est  mais  que  songes. 

Li  siccles  devient  mais  trop  chices, 

Que  nus  n'est  prisiez  s'il  n'est  riches  ;        6744 

Mais  je  pris  molt  petit  l'avoir 

Dont  nus  ne  puet  nul  bien  avoir  : 

Dehais  avoir  en  terre  mis. 

Mais  puis  que  je  sui  entremis  6748 

De  Percheval  dire  et  conter 

Cest  afaire  lairai  ester 

N'en  dirai  plus,  ains  m'en  tairai  : 

De  Percheval  vous  conterai.  6752 

Grans  fu  la  joie  en  Biau  Repaire  : 

Li  jors  fait  et  la  nuis  repaire, 

Que  rassis  se.  sont  al  souper 

Chevalier  et  dames  et  per,  •  6756 

Et  duc  et  conte  et  archevesque, 

Prinche,  parsones  et  evesque, 

Clerc  et  borjois  et  autres  gens. 

Molt  fu  li  soupers  biaus  et  gens,  6760 

Molt  i  ot  riche  luminaire 

Que  toz  li  chastiaus  en  esclaire 

Et  les  sales  et  li  palais. 

Mais  le  deviser  vous  en  lais,  6764 

Car  ne  weil  pas  tôt  renonchier, 

Tout  vous  trespas  dusque  al  couchier. 

Dedens  la  chambre  a  la  pucele. 

Ou  l'ors  flamboie  et  estinchele,  6768 

Ont  fait  faire  un  molt  riche  lit  : 

A  grant  solas  et  a  délit 

Tenroit  qui  l'orroit  deviser. 

Mais  n'i  veil  pas  mon  tans  user.  6772 

Li  archevesques  de  Rodas 

Et  cil  de  Dinas,  Clamadas, 

Cil  de  Saint  Andrieu  en  Escoche, 

Chascuns  tint  crois  ne  mie  croche,  6776 

Si  sont  aie  le  lit  saignier  : 

Il  nés  covint  mie  ensaignier 

De  faire  la  beneïchon  ; 

Ne  sont  mie  vilain  clerchon  6780 

Qui  respondent,  nomer  les  weil  : 

L'uns  fu  l'evesques  de  Cardueil 

Et  l'autres  de  Caradigan, 

Cil  de  Cardif  et  de  Morguan,  6784 

Et  cil  de  Saint  Pol  de  Lion 

Et  li  vesques  de  Carlïon, 

De  Lumeri  et  de  Limor, 

Cil  doi  sont  frère  Saigremor,  6788 

Cil  de  Saint  Aaron  en*  Gales  : 

Tout  cil  tenoient  lor  regales 

De  Blancheflor  a  cel  termine. 

En  Bretaigne  n'avoit  roïne  6792 

Ne  roi,  tant  soit  de  grant  vertu. 

Fors  solement  le  roi  Artu, 

Qui  pas  eiist  terre  si  bêle 

Come  a  cel  tans  ot  la  pucele.  6796 

Percheval  avoit  fait  seignor 

De  li  et  de  toute  s'onor. 

Et  quant  li  lis  porcernés  fu 

Et  saigniés  de  crois  et  de  fu,  6800 

S'i  ont  couchié,  si  con  moi  samble, 

Perchevaus  et  la  dame  ensamble. 

Si  se  sont  les  gens  départies 

Et  s'en  vont  en  pluisors  parties  :  6804 

Et  les  chamberieres  s'en  vont. 

De  lor  dame  pas  paor  n'ont 

Qu'eles  sevent  bien  tôt  sanz  faille 

Que  bien  vaintra  ceste  bataille.  6808 

Ambedui  jurent  bras  a  bras, 

Nu  a  nu,  par  desoz  les  dras. 

Et  Blancheflors  fremist  et  tramble, 

Et  il  plus  que  fueille  de  tramble,  6812 

Car  il  ne  sont  mie  asseùr  : 

N'i  a  celui  qui  n'ait  peur 

Que  por  le  corporel  délit 

Ne  perdent  ce  que  li  eslit  6816 

Ont  en  la  grant  joie  des  ciels  : 

Garder  se  welent  des  perius 

D'enfer  et  de  la  grant  tormente. 

Perchevaus  sozpire  et  gaismente  6820 

Qui  tient  Blancheflor  acolee. 

Celé,  qui  bien  fu  escolee 

De  tout  bien,  de  toute  honour  faire, 

A  parlé  come  debonaire  6824 

Et  come  dame  bien  aprise. 

Car  de  l'amour  Dieu  est  esprise. 

Si  dist  :  «  Perchevaus,  biaus  amis. 

Or  gardons  ce  que  anemis  6828 

N'ait  sor  nous  force  ne  pooir. 

Legiere  chose  est  a  savoir 

Que  chaastez  est  sainte  chose, 

Mais  ensement  come  la  rose  6832 

Sormonte  autres  flors  de  biautez, 

Ausi  passe  virginitez 

Chasteé,  ce  sachiez  de  voir  : 

Et  qui  puet  l'une  et  l'autre  avoir,  6836 

Sachiez  toute  honors  l'avironne. 

Et  si  en  a  double  corone 

Devant  Dieu  en  saint  paradis.  » 

Quant  Perchevaus  entent  ses  dis,  6840 

Bien  s'i  acorde  et  dist  :  «  Amie, 

Gerbert,  Perceval.  I4 

Por  amour  Dieu  ne  metons  mie 

No  vie  en  malvese  despense, 

Car  si  come  je  croi  et  pense  6844 

Que  la  virginitez  tôt  passe, 

Tout  autresi  con  la  topasse 

Vaut  mieus  que  ne  fait  le  cristal 

Et  li  ors  fins  mius  de  métal,  6848 

Aussi  passe  virginitez 

Et  molt  est  bone  casteez  ; 

Et  qui  l'une  et  l'autre  a  ensamble 

Bien  doit  conquerre,  ce  me  samblc,  6852 

En  paradis  joie  et  délit.  » 

A  tant  se  lievent  de  lor  lit 

A  jenols  et  a  jointes  mains 

Et  n'atendent  ne  plus  ne  mains,  6856 

Ains  sont  vers  orient  torné. 

*  Chascuns  a  le  cuer  atorné 

A  Deu  sans  nis  une  faintise. 

Car  abstinence  les  atise  6860 

Et  biens  et  loiautés  et  fois, 

Qui  lor  enseigne  et  fait  defois 

Qu'il  n'enfraignent  virginité, 

Mais  plain  soient  de  charité,  6864 

D'umelité  sanz  vaine  gloire 

Et  si  aient  Deu  en  mémoire  ; 

Adonques  aront  tôt  conquis.  * 

Chascuns  a  a  Jesu  requis  6868 

Que  il  en  tel  estât  le  tiegne 

Que  il  a  bone  fin  parviegne. 

Et  si  les  gart  en  chasteé 

Sanz  brisier  lor  virginité.  6872 

A  tant  se  sont  andoi  couchié, 

Mais  l'uns  n'a  a  l'autre  tochié 

Dont  il  aient  carnel  amour  ; 

Endormi  se  sont  sanz  demour.  6876 

Quant  il  ont  longuement  dormi, 

Encontre  le  jor  s'esclemi 

Perchevaus  qui  un  poi  s'estent. 

Lors  escoute,  une  vois  entent  6880 

Et  vit  une  clarté  molt  clere. 

La  vois  dist  :  «  Perchevaus,  biaus  frère, 

Aiez  en  Dieu  vraie  pensée. 

Tu  as  ta  moillier  espousee  6884 

Qui  molt  est  plaine  de  bonté. 

Et  sachiez  bien  de  vérité 

Que  de  par  Dieu  te  viegn  nonchier 

Que  nus  hom  ne  doit  atouchier  6888 

A  sa  moillier  fors  saintement 

Et  par  deus  choses  solement  : 

L'une  si  est  por  engenrer, 

L'autre  por  pechié  eschiver  ;  6892 

Cha  porte  raisons  et  droiture. 

Mais  tost  avient  par  aventure 

Que  quant  joine  gent  sont  ensamble. 

Que  quanques  il  font,  ce  lor  samble,         6896 

De  délit  carnel  est  bien  fait. 

Mais  sachiez  bien  qu'il  se  mesfait. 

Qu'il  ne  vit  mie  bien  adroit. 

Si  m'ait  Dieus,  mius  li  venroit  6900 

Aler  en  l'iaue  refroidier 

Por  le  venin  de  lui  vuidier. 

Or  garde  ta  virginité 

Et  soies  plains  de  carité,  6904 

Et  toute  honors  t'en  avenra. 

Et  de  ta  lignie  venra. 

Ce  saches  tu,  une  pucele 

Qui  molt  ert  avenans  et  bêle  :  6908 

Mariée  ert  au  riche  roi, 

Mais  par  pechié  et  par  desroi, 

Sans  déserte,  ert  en  grant  péril 

D'ardairoude  mètre  a  eschil.  6912 

Mais  uns  fius  de  li  naistera 

Qui  de  cel  perill  l'ostera. 

Autre  enfant  de  li  naisteront 

Qui  pluisors  terres  conquerront.  6916 

Un  en  i  avra,  c'est  la  some, 

Qui  primes  avra  forme  d'ome, 

Qui  molt  sera  et  gens  et  biaus, 

Et  puis  devenra  il  oisiaus,  6920 

Dont  molt  ert  dolans  père  et  merc. 

Et  sachiez  bien  qu'a  l'aisné  frère 

Avenra  aventure  bêle  : 

A  feme  avra  une  pucele  6924 

A  cui  rendra  terre  sanz  faille 

Par  vive  force  de  bataille. 

Et  de  celi  si  naistera 

Une  fille  qui  avéra  6928 

Un  fruit  qui  molt  estera  gens 

Et  molt  plaisans  a  toutes  gens. 

Car  troi  fil  de  li  naisteront 

Qui  Jherusalem  conquerront,  6932 

Le  sépulcre  et  la  vraie  crois. 

Perchevaus,  se  tu  te  recrois 

De  querre  la  Lance  qui  saine 

Dont  as  eue  tante  paine  6936 

Et  du  Graal,  ce  saches  tu 

Que  ta  valor  et  ta  vertu 

Aras  perdu  et  toz  les  biens 

Qui  doivent  a  toi  et  as  tiens  6940 

Avenir,  je  le  te  di  bien. 

Je  ne  te  puis  plus  dire  rien  ; 

A  Deu  te  cornant.  »  Lues  s'en  part. 

Et  Perchevaus  de  l'autre  part  6944 

Molt  longuement  pensius  demeure, 

Et  tant  atent  du  jor  que  l'eure 

Vint  que  il  fu  de  lever  tans  : 

Dont  vinrent  vallet,  ne  sai  quans,  6948 

Qui  le  vestirent  et  atornent  ; 

El  palais  arrière  retornent. 

Et  les  dames  levées  furent 

Qui  lor  dame,  si  qu'eles  durent,  6952 

Ont  parée  molt  cointement. 

Pucele  i  coucha  voirement, 

Ensement  pucele  en  leva. 

Perchevaus  al  mostier  s'en  va  6956 

Et  li  barnez  la  messe  oïr  : 

Après  la  messe  a  fait  venir 

Les  barons  et  tout  le  barnage. 

Si  prent  feùlté  et  homage  6960 

De  chiaus  qui  de  lui  tenir  doivent, 

Et  il  a  seignor  le  rechoivent 

Molt  volentiers  et  de  buen  cuer. 

«  Seignor,  fait  il,  je  vous  requier  6964 

Que  vous  fâchiez  par  men  comant 

Tout  autretant  por  Gornumant 

Come  por  moi  en  trestoz  leus. 

Et  je  li  pri  qu'il  soit  bailleus  6968 

Et  qu'il  gart  ma  feme  et  ma  terre, 

Qu'aler  m'estuet  le  Graal  querre 

Que  ja  quis  autre  fois  maint  jor. 

Je  ne  quier  plus  faire  sejor  :  6972 

Cha  mes  armes  et  mon  cheval  !  » 

Quant  Blancheflors  ot  Percheval, 

A  par  un  poi  de  doel  ne  part, 

duant  de  li  si  tost  se  départ,  6976 

Qu'ele  quidoit  des  ore  mais 

Qu'il  sejornast  od  li  en  pais, 

Si  con  preudom  fait  od  sa  feme. 

Mais  tant  forment  l'aime  la  dame  6980 

De  quanqu'il  velt  faire  ne  dire 

Rien  nule  n'en  ose  escondire  : 

Car  tôt  quanqu'il  dist  li  otroie. 

Ce  nous  dist  Crestiens  de  Troie  6984 

Qui  de  Percheval  comencha, 

Mais  la  mors  qui  l'adevancha 

Ne  li  laissa  pas  traire  àffin, 

Qu'ele  l'ama  tant  de  cuer  fin.  6988 

Quant  le  vit  al  comencement 

Et  ele  sot  son  hardement, 

C'ainc  puis  celé  amours  ne  failli 

Tant  seiist  eslongier  de  li,  6992 

N'onques  puis  por  sa  demoree 

Ne  fu  mains  jor  enamoree, 

Tant  fu  de  lui  amer  esprise. 

Et  il  l'a  or  a  feme  prise,  6996 

Si  con  la  matere  descoevre 

Gerbers,  qui  a  reprise  l'oevre, 

Quant  chascuns  trovere  le  laisse. 

Mais  or  en  a  faite  sa  laisse  7000 

Gerbers,  selonc  le  vraie  estoire  ; 

Dieus  l'en  otroit  force  et  victoire 

De  toute  vilenie  estaindre 

Et  que  il  puist  la  fin  ataindre  7004 

De  Percheval  que  il  emprent, 

Si  con  li  livres  li  aprent 

Ou  la  meterre  en  est  escripte  ; 

Gerbers,  qui  le  nous  traite  et  dite  7008 

Puis  enencha  que  Perchevaus 

Qui  tant  ot  paines  et  travaus 

La  bone  espee  rasalda 

Et  que  du  Graal  demanda  7012 

Et  de  la  Lance  qui  saignoit 

Demanda  que  senefioit  ; 

Puis  enencha  le  nous  retrait 

Gerbers,  qui  de  son  sens  estrait  7016 

La  rime  que  je  vois  contant  ; 

Neïs  la  luite  de  Tristrant 

Amenda  il  tôt  a  conpas  ; 

Nule  rien  ne  vous  en  trespas.  7020 

